title: Deċiżjoni tal-Bureau tal-Parlament Ewropew tal-1 ta’ Lulju 2019 li tistabbilixxi l-proċeduri għall-implimentazzjoni tar-Regolament (UE, Euratom) Nru 1141/2014 tal-Parlament Ewropew u tal-Kunsill dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej

text:
                  25.7.2019

                  MT

                  Il-Ġurnal Uffiċjali tal-Unjoni Ewropea

                  C 249/2

         DEĊIŻJONI TAL-BUREAU TAL-PARLAMENT EWROPEW
         tal-1 ta’ Lulju 2019
         li tistabbilixxi l-proċeduri għall-implimentazzjoni tar-Regolament (UE, Euratom) Nru 1141/2014 tal-Parlament Ewropew u tal-Kunsill dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej
         (2019/C 249/02)
         IL-BUREAU TAL-PARLAMENT EWROPEW,
         Wara li kkunsidra t-Trattat dwar l-Unjoni Ewropea, b’mod partikolari l-Artikolu 10(4) tiegħu,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 224 tiegħu,
         Wara li kkunsidra r-Regolament (UE, Euratom) Nru 1141/2014 tal-Parlament Ewropew u tal-Kunsill tat-22 ta’ Ottubru 2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (1), u b’mod partikolari l-Artikolu 25(1) tiegħu,
         wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (2) (“ir-Regolament Finanzjarju”),
         Wara li kkunsidra r-Regolament Delegat tal-Kummissjoni (UE, Euratom) 2015/2401 tat-2 ta’ Ottubru 2015 dwar il-kontenut u t-tħaddim tar-Reġistru tal-partiti u tal-fondazzjonijiet politiċi Ewropej (3),
         Wara li kkunsidra r-Regoli ta’ Proċedura tal-Parlament Ewropew (“ir-Regoli ta’ Proċedura”), u b’mod partikolari l-Artikoli 25(11) u 235 tagħhom,
         Billi:

                     (1)

                     Hemm bżonn li jiġu stabbiliti l-proċeduri għall-implimentazzjoni tar-Regolament (UE, Euratom) Nru 1141/2014,

                     (2)

                     Għal raġunijiet ta’ trasparenza u ġestjoni finanzjarja tajba, kull għotja ta’ finanzjament għandha tkun is-suġġett ta’ deċiżjoni tal-Bureau, li għandha tiġi notifikata lid-destinatarju u għandu jkun fiha dikjarazzjoni tar-raġunijiet f’każ li l-miżura tolqot lid-destinatarju b’mod negattiv,

               ADOTTA DIN ID-DEĊIŻJONI:

            Artikolu 1
            Suġġett
            Din id-Deċiżjoni tistabbilixxi l-proċeduri applikabbli għall-implimentazzjoni tar-Regolament (UE, Euratom) Nru 1141/2014.
            Sakemm ma jkunx iddikjarat mod ieħor, din id-Deċiżjoni tapplika kemm għall-partiti politiċi Ewropej kif ukoll għall-fondazzjonijiet politiċi Ewropej.
            L-Annessi għal din id-Deċiżjoni jifformaw parti integrali minnha.

            Artikolu 2
            Definizzjonijiet
            Għall-finijiet ta’ din id-Deċiżjoni:

                        (1)

                        “applikant” tfisser partit jew fondazzjoni li j/tippreżenta applikazzjoni għal finanzjament skont l-Artikolu 18 tar-Regolament (UE, Euratom) Nru 1141/2014, wara sejħa għal kontribuzzjonijiet jew sejħa għal proposti;

                        (2)

                        “uffiċjal awtorizzanti b’delega” tfisser il-membru tal-persunal li lilu ġew delegati s-setgħat tal-uffiċjal awtorizzanti skont id-Deċiżjoni tal-Bureau tal-10 ta’ Diċembru 2018 (4) u d-deċiżjoni tas-Segretarju Ġenerali dwar id-delega tal-kompiti tal-uffiċjal awtorizzanti;

                        (3)

                        “awtorità” tfisser “Awtorità għall-partiti politiċi Ewropej u l-fondazzjonijiet politiċi Ewropej” stabbilita skont l-Artikolu 6 tar-Regolament (UE, Euratom) Nru 1141/2014;

                        (4)

                        “benefiċjarju” tfisser il-partit li jkun ingħata kontribuzzjoni jew il-fondazzjoni li tkun ingħatat għotja skont ir-Regolament (UE, Euratom) Nru 1141/2014;

                        (5)

                        “ammont ta’ finanzjament finali” tfisser l-ammont ta’ kontribuzzjoni finali (għall-partiti) jew l-ammont tal-għotja finali (għall-fondazzjonijiet), stabbilit mill-Bureau b’segwitu għad-deċiżjoni tiegħu dwar ir-rapport annwali;

                        (6)

                        “fondazzjoni” tfisser “Fondazzjoni politika Ewropea” skont id-definizzjoni mogħija fl-Artikolu 2, il-punt (4), tar-Regolament (UE, Euratom) Nru 1141/2014;

                        (7)

                        “finanzjament” tfisser jew kontribuzzjoni skont it-termini tat-Titolu XI tar-Regolament Finanzjarju (għall-partiti) jew għotja operattiva skont it-termini tat-Titolu VIII tar-Regolament Finanzjarju (għall-fondazzjonijiet);

                        (8)

                        “Deċiżjoni ta’ Finanzjament” tfisser jew id-deċiżjoni dwar l-għoti ta’ kontribuzzjoni (għall-partiti) jew għotja (għall-fondazzjonijiet) skont it-termini u l-kundizzjonijiet speċifikati fis-sejħa;

                        (9)

                        “ftehim ta’ finanzjament” tfisser il-ftehim bejn il-Parlament u l-benefiċjarju rigward kontribuzzjoni (għall-partiti) jew għotja (għall-fondazzjonijiet), skont it-termini u l-kundizzjonijiet speċifikati fis-sejħa u skont it-termini tad-Deċiżjoni ta’ Finanzjament;

                        (10)

                        “proċedura ta’ finanzjament” tfisser il-proċedura li ssegwi ċ-ċiklu mis-sottomissjoni tal-applikazzjonijiet sal-approvazzjoni tar-rapport annwali u l-adozzjoni tad-deċiżjoni dwar l-ammont ta’ finanzjament finali;

                        (11)

                        “partit” tfisser “partit politiku Ewropew” skont id-definizzjoni mogħija fl-Artikolu 2, il-punt (3), tar-Regolament (UE, Euratom) Nru 1141/2014.

            Artikolu 3
            Sejħiet

               1.   Wara l-approvazzjoni mill-Bureau, l-uffiċjal awtorizzanti b’delega għandu jiżgura l-pubblikazzjoni ta’ sejħa għal kontribuzzjonijiet, fir-rigward tal-partiti, u sejħa għal proposti, fir-rigward tal-fondazzjonijiet (“sejħiet”).

               2.   Is-sejħiet għandhom jispeċifikaw l-iskadenza ta’ żmien, għall-partiti u l-fondazzjonijiet, biex jissottomettu l-applikazzjonijiet għal finanzjament bil-miktub lill-Parlament Ewropew.

               3.   Is-sejħiet għandhom jinkludu dan li ġej:

                           (a)

                           l-objettivi segwiti,

                           (b)

                           il-qafas ġuridiku,

                           (c)

                           il-kalendarju tal-proċedura tal-finanzjament,

                           (d)

                           l-arranġamenti għall-finanzjament tal-Unjoni,

                           (e)

                           il-kriterji ta’ eleġibbiltà u esklużjoni,

                           (f)

                           (fil-każ tal-fondazzjonijiet biss) il-kriterji ta’ għażla,

                           (g)

                           il-kriterji ta’ għotja, kif speċifikat fl-Artikolu 19 tar-Regolament (UE, Euratom) Nru 1141/2014,

                           (h)

                           formola ta’ applikazzjoni u l-istruttura tal-baġit previst li l-applikant għandu jipprovdi flimkien mal-applikazzjoni tiegħu,

                           (i)

                           jekk applikabbli, lista ta’ kwalunkwe dokument ta’ sostenn meħtieġ,

                           (j)

                           it-termini u l-kundizzjonijiet speċjali u ġenerali għall-għoti tal-kontribuzzjonijiet u l-għotjiet, skont l-approvazzjoni tal-Bureau,

                           (k)

                           fir-rigward tal-partiti, in-natura tan-nefqa li tista’ tiġi rimborżata mill-kontribuzzjoni, u, fir-rigward tal-fondazzjonijiet, il-kategoriji tal-ispejjeż ikkunsidrati bħala eliġibbli għall-finanzjament mill-għotja.

               4.   Is-sejħa għall-kontribuzzjonijiet u s-sejħa għall-proposti għandhom jispeċifikaw li kull applikant irid jimpenja ruħu b’mod espliċitu u bil-miktub li jikkonforma mat-termini u l-kundizzjonijiet rilevanti bħala kundizzjoni għall-ammissibbiltà tal-applikazzjoni tiegħu.

            Artikolu 4
            Applikazzjoni għal finanzjament

               1.   Bi qbil mal-Artikolu 18(1) tar-Regolament (UE, Euratom) Nru 1141/2014, applikant li jkun jixtieq jirċievi finanzjament mill-baġit ġenerali tal-Unjoni għandu jissottometti applikazzjoni bil-miktub lill-President tal-Parlament Ewropew.

               2.   L-applikant jista’ jkun mistieden mill-uffiċjal awtorizzanti b’delega biex jippreżenta, sa data ta’ skadenza raġonevoli, aktar dokumenti ta’ sostenn jew kjarifiki relatati mal-applikazzjoni.

            Artikolu 5
            Deċiżjoni dwar applikazzjoni għal finanzjament

               1.   Abbażi ta’ proposta mis-Segretarju Ġenerali, il-Bureau għandu jiddeċiedi, fi żmien tliet xhur mill-għeluq tat-talba rispettiva, dwar l-applikazzjonijiet ta’ finanzjament wara li jkun ivverifika l-konformita mal-kriterji stabbiliti fl-Artikoli 17 u 18 tar-Regolament (UE, Euratom) Nru 1141/2014 u msemmija fl-Artikolu 3(3) ta’ din id-Deċiżjoni, u għandu jiddetermina l-ammont mogħti lill-applikant. Il-Bureau għandu jqis kwalunkwe tibdil li jkun seħħ fis-sitwazzjoni ta’ applikant wara s-sottomissjoni tal-applikazzjoni għal finanzjament. L-applikanti għandhom jiġu informati bil-miktub mill-President dwar id-deċiżjoni tal-Bureau u dwar l-ammont mogħti lill-applikant.

               2.   Jekk l-applikazzjoni tiġi approvata mill-Bureau, il-benefiċjarju u l-Parlament Ewropew, irrappreżentat mill-uffiċjal awtorizzanti b’delega, għandhom jiffirmaw ftehim ta’ finanzjament, skont il-mudell stabbilit fl-Anness 1a (għall-partiti) jew fl-Anness 1b (għall-fondazzjonijiet).

               3.   Meta applikazzjoni tiġi rrifjutata jew l-ammonti mitluba ma jingħtawx parzjalment jew fl-intier tagħhom, id-deċiżjoni meħuda mill-Bureau bi qbil mal-paragrafu (1) għandha tiddikjara r-raġunijiet għal dan ir-rifjut. L-informazzjoni provduta lill-applikant dwar ir-rifjut għandha tinkludi l-mezzi disponibbli għal rimedju amministrattiv u/jew ġudizzjarju.

               4.   L-ammont ta’ finanzjament għandu jiġi stabbilit f’konformità mal-Artikolu 19 tar-Regolament (UE, Euratom) Nru 1141/2014 u f’dan l-istadju jkun biss provviżorju. L-ammont ta’ finanzjament finali għandu jiġi stabbilit f’konformità mal-proċedura stabbilita fl-Artikolu 8 ta’ din id-Deċiżjoni.

               5.   Jekk l-ammonti għal kull applikant ikunu notevolment differenti minn dawk mistennija fil-mument tal-pubblikazzjoni tas-sejħiet imsemmija fl-Artikolu 3 ta’ din id-Deċiżjoni, il-Bureau jista’ jistieden lill-President tal-Parlament Ewropew iressaq proposta lill-kumitat kompetenti biex dan jadatta l-approprjazzjonijiet disponibbli.

            Artikolu 6
            Pagamenti

               1.   Il-finanzjament għandu jitħallas lill-benefiċjarji f’forma ta’ prefinanzjament, kif speċifikat fit-Termini u l-Kundizzjonijiet Speċjali stipulati fl-Anness 1a (għall-partiti) u fl-Anness 1b (għall-fondazzjonijiet). Sakemm il-Bureau ma jiddeċidix mod ieħor, f’każijiet debitament ġustifikati, il-prefinanzjament għandu jitħallas f’pagament uniku ta’ 100 % tal-ammont massimu ta’ finanzjament.

               2.   Fuq bażi ta’ każ b’każ u soġġett għall-analiżi tar-riskji, il-Bureau jista’ jiddeċiedi li jirrikjedi lill-benefiċjarju jippreżenta garanzija ta’ prefinanzjament skont ir-Regolament Finanzjarju.

               3.   Id-dispożizzjonijiet dwar il-pagamenti u d-dati ta’ skadenza tagħhom għandhom jiġu speċifikati fil-ftehim ta’ finanzjament. Ma għandu jingħata l-ebda finanzjament lill-benefiċjarji qabel ma jiġi ffirmat il-ftehim ta’ finanzjament.

            Artikolu 7
            Awditjar estern

               1.   Il-Parlament Ewropew għandu jirċievi direttament mingħand l-esperti jew il-korpi esterni indipendenti, maħtura skont l-Artikolu 23(3) tar-Regolament (UE, Euratom) Nru 1141/2014, ir-rapport tal-awditjar estern speċifikat fl-Artikolu 23(1), il-punt (b), tar-Regolament (UE, Euratom) Nru 1141/2014.

               2.   L-ambitu tal-awditjar estern huwa speċifikat fl-Artikolu 23(1), il-punt (b), tar-Regolament (UE, Euratom) Nru 1141/2014. L-għan tal-awditu estern hu speċifikat aktar fid-dispożizzjonijiet applikabbli tal-Parti B tat-Termini u l-Kundizzjonijiet Ġenerali stipulati fl-Anness 1a (għall-partiti) u tal-Parti B tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet).

            Artikolu 8
            Deċiżjoni dwar ir-rapport annwali u l-ammont ta’ finanzjament finali

               1.   Abbażi ta’ proposta tas-Segretarju Ġenerali, il-Bureau għandu japprova jew jirrifjuta r-rapport annwali sat-30 ta’ Settembru tas-sena wara s-sena finanzjarja kkonċernata fir-rapport annwali.

               2.   Il-Bureau jew l-uffiċjal awtorizzanti b’delega jista’ jitlob lill-benefiċjarju jippreżenta informazzjoni addizzjonali għall-finijiet ta’ verifika tal-konformità mar-regoli rilevanti. Il-kontroll tal-konformità għandu jiġi eżerċitat skont l-Artikoli 23 u 24 tar-Regolament (UE, Euratom) Nru 1141/2014.

               3.   Jekk tali informazzjoni addizzjonali tiġi mitluba mill-Bureau jew mill-uffiċjal awtorizzanti b’delega, l-iskadenza ta’ żmien għal deċiżjoni dwar ir-rapport annwali għandha tkun prorogata sakemm tali informazzjoni addizzjoni tkun waslet u ġiet evalwata. L-iskadenza tista’ tiġi prorogata wkoll meta tkun intalbet informazzjoni addizzjonali mill-Awtorità skont l-Artikolu 24(4) tar-Regolament (UE, Euratom) Nru 1141/2014.

               4.   Fir-rigward tal-partiti, il-Bureau ta’ kull sena għandu, abbażi ta’ dak ir-rapport annwali, jistabbilixxi l-ammont ta’ nefqa rimborżabbli. F’każ ta’ riport ta’ finanzjament mhux minfuq għas-sena finanzjarja ta’ wara, l-ammont ta’ finanzjament finali għandu jiġi stabbilit bi qbil mal-Parti B tat-Termini u l-Kundizzjonijiet Ġenerali stipulati fl-Anness 1a.

               5.   Fir-rigward tal-fondazzjonijiet l-ammont finali tal-għotja għandu jiġi ddeterminat abbażi tar-rapport annwali.

               6.   L-ammont ta’ finanzjament finali ma għandux ikun iktar minn:

                           (a)

                           l-ammont massimu tal-finanzjament stabbilit fid-Deċiżjoni ta’ Finanzjament u fil-ftehim ta’ finanzjament,

                           (b)

                           90 % tan-nefqa rimborżabbli annwali indikata fil-baġit ta’ partit politiku Ewropew u 95 % tal-ispejjeż eliġibbli mġarrba minn fondazzjoni politika Ewropea.

               7.   Abbażi tal-ammont ta’ finanzjament finali ddeterminat skont il-paragrafi 4 sa 6, u tal-pagamenti ta’ prefinanzjament li saru preċedentement fl-ambitu tad-Deċiżjoni ta’ Finanzjament u tal-ftehim ta’ finanzjament, l-uffiċjal awtorizzanti b’delega jiddetermina l-ammonti dovuti lill-benefiċjarju jew lill-Parlament Ewropew.

               8.   L-ammont ta’ finanzjament finali għandu jiġi stabbilit mingħajr preġudizzju għad-dritt tal-Parlament Ewropew li jwettaq verifiki ex post bi qbil mal-Parti B tat-Termini u l-Kundizzjonijiet Ġenerali stipulati fl-Anness 1a (għall-partiti) u l-Parti B tat-Termini u l-Kundizzjonijiet stipulati fl-Anness 1b (għall-fondazzjonijiet) u bil-possibbiltà li l-ammont ta’ finanzjament finali jkun jista’ jiġi aġġustat b’mod retroattiv.

               9.   Id-deċiżjonijiet adottati fl-ambitu ta’ dan l-Artikolu għandhom ikunu notifikati lill-benefiċjarju bħala deċiżjoni uniformi, bi qbil mal-Artikolu 235(1) tar-Regoli ta’ Proċedura.

               10.   Il-proċedura applikabbli għall-approvazzjoni tar-rapport annwali u għall-adozzjoni tad-deċiżjoni dwar l-ammont ta’ finanzjament finali hija speċifikat ulterjorment fil-Parti B tat-Termini u l-Kundizzjonijiet Ġenerali stipulati fl-Anness 1a (għall-partiti) u fil-Parti B tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet).

            Artikolu 9
            Proċedura ta’ sospensjoni

               1.   Bi qbil mar-regoli applikabbli tar-Regolament Finanzjarju u mad-dispożizzjonijiet applikabbli tal-Parti A tat-Termini u l-Kundizzjonijiet Ġenerali stipulati fl-Anness 1a (għall-partiti) u l-Parti A tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet), il-Bureau jista’ jiddeċiedi, fuq proposta mis-Segretarju Ġenerali, li jissospendi l-ħlas ta’ finanzjament lil partit politiku jew fondazzjoni u jiddeċiedi dwar it-tkomplija tal-ħlas meta r-raġunijiet għal tali sospensjoni ma jibqgħux japplikaw. L-uffiċjal awtorizzanti b’delega għandu jkun kompetenti biex iniedi tali proċedura u biex jieħu l-passi kollha meħtieġa, bi qbil mal-Parti A tat-Termini u l-Kundizzjonijiet Ġenerali stipulati fl-Anness 1a (għall-partiti) u mal-Parti A tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet), qabel tali deċiżjoni mill-Bureau.

               2.   L-Artikolu 235(1), it-tielet subparagrafu, tar-Regoli ta’ Proċedura għandu japplika għal deċiżjonijiet adottati mill-Bureau skont dan l-Artikolu.

            Artikolu 10
            Irtirar tad-Deċiżjoni ta’ Finanzjament

               1.   Bi qbil mar-Regolament (UE, Euratom) Nru 1141/2014, u b’mod partikolari mal-Artikolu 30 tiegħu, flimkien mar-regoli applikabbli tar-Regolament Finanzjarju u mal-Parti A tat-Termini u l-Kundizzjonijiet Ġenerali stipulati fl-Anness 1a (għall-partiti) u l-Parti A tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet), il-Bureau jista’ jiddeċiedi, fuq proposta mis-Segretarju Ġenerali, li jirtira d-Deċiżjoni ta’ Finanzjament. L-uffiċjal awtorizzanti b’delega għandu jkun kompetenti biex iniedi tali proċedura u biex jieħu l-passi kollha meħtieġa, bi qbil mal-Parti A tat-Termini u l-Kundizzjonijiet Ġenerali stipulati fl-Anness 1a (għall-partiti) u mal-Parti A tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet), qabel tali deċiżjoni mill-Bureau.

               2.   L-Artikolu 235(1), it-tielet subparagrafu, tar-Regoli ta’ Proċedura għandu japplika għal deċiżjonijiet adottati mill-Bureau skont dan l-Artikolu.

               3.   Id-deċiżjoni li tiġi rtirata d-Deċiżjoni ta’ Finanzjament għandu jkollha effett retroattiv (“ex tunc”) mid-data tal-adozzjoni tad-Deċiżjoni ta’ Finanzjament.

               4.   Wara li l-Bureau jadotta d-deċiżjoni biex id-Deċiżjoni ta’ Finanzjament tiġi irtirata, l-uffiċjal awtorizzanti b’delega għandu jinnotifika mingħajr dawmien lill-benefiċjarju bit-terminazzjoni tal-ftehim ta’ finanzjament b’effett immedjat. Kwalunkwe ammont imħallas skont il-ftehim ta’ finanzjament għandu jitqies bħala pagament indebitu u għandu jiġi rkuprat.

               5.   L-uffiċjal awtorizzanti b’delega għandu jkollu s-setgħa li joħroġ l-ordnijiet ta’ rkupru meħtieġa.

            Artikolu 11
            Terminazzjoni tad-Deċiżjoni ta’ Finanzjament

               1.   Bi qbil mar-Regolament (UE, Euratom) Nru 1141/2014, u b’mod partikolari mal-Artikoli 27 u 30 tiegħu, flimkien mar-regoli applikabbli tar-Regolament Finanzjarju u mal-Parti A tat-Termini u l-Kundizzjonijiet Ġenerali stipulati fl-Anness 1a (għall-partiti) u mal-Parti A tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet), il-Bureau jista’ jiddeċiedi, fuq proposta mis-Segretarju Ġenerali, li jtemm id-Deċiżjoni ta’ Finanzjament. L-uffiċjal awtorizzanti b’delega għandu jkun kompetenti biex iniedi tali proċedura u biex jieħu l-passi kollha meħtieġa, bi qbil mal-Parti A tat-Termini u l-Kundizzjonijiet Ġenerali stipulati fl-Anness 1a (għall-partiti) u mal-Parti A tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet), qabel tali deċiżjoni mill-Bureau.

               2.   L-Artikolu 235(1), it-tielet subparagrafu, tar-Regoli ta’ Proċedura għandu japplika għal deċiżjonijiet adottati mill-Bureau skont dan l-Artikolu.

               3.   Id-deċiżjonijiet li tittermina d-Deċiżjoni ta’ Finanzjament għandha tidħol fis-seħħ “ex nunc” fil-jum speċifikat fid-deċiżjoni, jew fin-nuqqas ta’ tali data, fil-jum tan-notifika tagħha lill-benefiċjarju.

               4.   Wara li l-Bureau jadotta d-deċiżjoni biex id-Deċiżjoni ta’ Finanzjament tiġi tterminata, l-uffiċjal awtorizzanti b’delega għandu jinnotifika mingħajr dawmien lill-benefiċjarju bit-terminazzjoni tal-ftehim ta’ finanzjament b’effett mid-data msemmija fil-paragrafu 3. L-ispejjeż imġarrba mill-benefiċjarju mill-jum meta t-terminazzjoni tad-Deċiżjoni ta’ Finanzjament tidħol fis-seħħ għandhom jitqiesu bħala nefqa mhux rimborżabbli jew spejjeż mhux eliġibbli, u l-prefinanzjament korrispondenti għandu jiġi rkuprat.

               5.   L-uffiċjal awtorizzanti b’delega għandu jkollu s-setgħa li joħroġ l-ordnijiet ta’ rkupru meħtieġa.

            Artikolu 12
            Kontroll
            Il-ftehim ta’ finanzjament għandu jistabbilixxi b’mod espliċitu d-drittijiet tal-Parlament Ewropew u tal-awtoritajiet kompetenti li jeżerċitaw is-setgħat ta’ kontroll tagħhom fir-rigward tal-benefiċjarju, kif imsemmi fl-Artikoli 24 u 25 tar-Regolament (UE, Euratom) Nru 1141/2014.

            Artikolu 13
            Appoġġ tekniku
            Bi qbil mal-Artikolu 26 tar-Regolament (UE, Euratom) Nru 1141/2014, il-benefiċjarji jistgħu japplikaw għal appoġġ tekniku mill-Parlament Ewropew. Il-proċedura, il-kundizzjonijiet u l-kostijiet huma stabbiliti fid-deċiżjoni tal-Bureau tal-14 ta’ Marzu 2000 li tirregola l-użu tal-bini tal-Parlament Ewropew minn entitajiet esterni.

            Artikolu 14
            Dritt ta’ smigħ
            F’każijiet fejn, skont il-ftehim ta’ finanzjament applikabbli, inkluż fit-Termini u l-Kundizzjonijiet Speċjali u Ġenerali tiegħu, il-benefiċjarju jew persuna fiżika kif imsemmi fl-Artikolu 27a tar-Regolament (UE, Euratom) Nru 1141/2014 ikollhom id-dritt, qabel kwalunkwe deċiżjoni tiġi adottata mill-Parlament, li jissottomettu l-osservazzjonijiet, il-benefiċjarju jew il-persuna fiżika kkonċernata għandhom jingħataw perjodu ta’ għaxart ijiem ta’ xogħol, sakemm ma jkunx stipulat mod ieħor mir-regoli applikabbli, biex jissottomettu l-osservazzjonijiet bil-miktub. Dan il-perjodu jista’, fuq talba motivata tal-benefiċjarju jew tal-persuna fiżika kkonċernata, jiġi prorogat darba b’għaxart ijiem ta’ xogħol oħra.

            Artikolu 15
            Tħassir u dħul fis-seħħ

               1.   Id-Deċiżjoni tal-Bureau tal-Parlament Ewropew tat-28 ta’ Mejju 2018 (5) hija revokata mid-data tad-dħul fis-seħħ ta’ din id-Deċiżjoni. Madankollu din għandha tkompli tapplika fir-rigward tal-atti u tal-impenji relatati mal-finanzjament tal-partiti politiċi Ewropej u tal-fondazzjonijiet politiċi Ewropej għas-sena finanzjarja 2019.

               2.   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

            Artikolu 16
            Pubblikazzjoni
            Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea u fuq is-sit web tal-Parlament Ewropew.

                  Annessi — mudelli ta’ ftehimiet ta’ finanzjament:

                           Anness 1a — mudell ta’ Ftehim ta’ Kontribuzzjoni — partit

                           Anness 1b — mudell ta’ Ftehim ta’ Għotja — fondazzjoni

            (1)  ĠU L 317, 4.11.2014, p. 1.

            (2)  ĠU L 193, 30.7.2018, p. 1

            (3)  ĠU L 333, 19.12.2015, p. 50.

            (4)  Id-Deċiżjoni tal-Bureau tal-10 ta’ Diċembru 2018 dwar ir-regoli interni dwar l-implimentazzjoni tal-baġit tal-Parlament Ewropew.

            (5)  ĠU C 225, 28.6.2018, p. 4.

            ANNESS 1a

                  [Mudell] ftehim ta’ kontribuzzjoni — Partit
                  Numru: …[daħħal]…
                  Il-Parlament Ewropew, li s-Segretarjat tiegħu jinsab fi
                  Plateau du Kirchberg, L-2929 il-Lussemburgu,
                  minn hawn ’il quddiem imsejjaħ “il-Parlament Ewropew”,

                  irrappreżentat, għall-iffirmar ta’ dan il-ftehim,
                  minn [kunjom/isem/funzjoni],
                  minn naħa waħda,
                  u

                              [isem uffiċjali sħiħ tal-benefiċjarju]

                              [forma legali uffiċjali]

                              [numru ta’ reġistrazzjoni legali]

                              [indirizz uffiċjali sħiħ]

                              [numru tal-VAT],

                        minn hawn ’il quddiem imsejjaħ “il-Benefiċjarju”,
                  irrappreżentat, għall-iffirmar ta’ dan il-ftehim,
                  minn:. …[rappreżentant intitolat li jidħol f’impenji legali]…,
                  min-naħa l-oħra,
                  FTIEHMU
                  dwar dawn it-Termini u l-Kundizzjonijiet Speċjali, it-Termini u l-Kundizzjonijiet Ġenerali u l-estimu baġitarju fl-Anness li għandu jifforma parti integrali minn dan il-ftehim.
                  Id-dispożizzjonijiet tat-Termini u l-Kundizzjonijiet Speċjali għandhom jieħdu preċedenza fuq dawk ta’ partijiet oħra ta’ dan il-ftehim. Id-dispożizzjonijiet tat-Termini u l-Kundizzjonijiet Ġenerali għandhom jieħdu preċedenza fuq dawk tal-Anness.

                        Werrej

                              I.

                           TERMINI U KUNDIZZJONIJIET SPEĊJALI
                           10

                              ARTIKOLU I.1 —

                           SUĠĠETT TAD-DEĊIŻJONI
                           10

                              ARTIKOLU I.2 —

                           PERJODU TA’ ELIĠIBILITÀ
                           10

                              ARTIKOLU I.3 —

                           FORMA TA’ FINANZJAMENT
                           10

                              ARTIKOLU I.4 —

                           AMMONT TA’ FINANZJAMENT (MASSIMU) PROVIŻORJU
                           10

                              ARTIKOLU I.5 —

                           PAGAMENTI U ARRANĠAMENTI TAL-PAGAMENTI
                           11

                              I.5.1

                           Prefinanzjament
                           11

                              I.5.2

                           Pagament tal-bilanċ jew irkupru tal-prefinanzjament imħallas indebitament
                           11

                              I.5.3

                           Munita
                           11

                              ARTIKOLU I.6 —

                           KONT BANKARJU
                           11

                              ARTIKOLU I.7 —

                           DISPOŻIZZJONIJIET AMMINISTRATTIVI ĠENERALI
                           11

                              ARTIKOLU I.8 —

                           DĦUL FIS-SEĦĦ TAL-FTEHIM
                           11

                              II.

                           TERMINI U KUNDIZZJONIJIET ĠENERALI
                           12

                              PARTI A:

                           DISPOŻIZZJONIJIET ĠURIDIĊI U AMMINISTRATTIVI
                           12

                              ARTIKOLU II.1 —

                           DEFINIZZJONIJIET
                           12

                              ARTIKOLU II.2 —

                           OBBLIGI ĠENERALI TAL-BENEFIĊJARJU
                           13

                              ARTIKOLU II.3 —

                           OBBLIGI MARBUTA MA’ KONT BANKARJU
                           13

                              ARTIKOLU II.4 —

                           RESPONSABILITÀ GĦAD-DANNI
                           13

                              ARTIKOLU II.5 —

                           KUNFIDENZJALITÀ
                           13

                              ARTIKOLU II.6 —

                           PROĊESSAR TA’ DATA PERSONALI
                           13

                              ARTIKOLU II.7 —

                           ŻAMMA TA’ REKORDS
                           14

                              ARTIKOLU II.8 —

                           VIŻIBILITÀ TAL-FINANZJAMENT MILL-UNJONI
                           14

                              II.8.1

                           Informazzjoni dwar il-finanzjament mill-Unjoni
                           14

                              II.8.2

                           Ċaħdiet li jeskludu r-responsabilità tal-Parlament Ewropew
                           14

                              II.8.3

                           Pubblikazzjoni tal-informazzjoni mill-Parlament Ewropew
                           14

                              ARTIKOLU II.9 —

                           GĦOTI TA’ KUNTRATTI MILL-BENEFIĊJARJU
                           14

                              II.9.1

                           Prinċipji
                           14

                              II.9.2

                           Żamma ta’ rekords
                           14

                              II.9.3

                           Kontroll
                           14

                              II.9.4

                           Responsabilità
                           14

                              ARTIKOLU II.10 —

                           APPOĠĠ FINANZJARJU LIL ENTITAJIET ASSOĊJATI
                           14

                              ARTIKOLU II.11 —

                           FORCE MAJEURE
                           15

                              ARTIKOLU II.12 —

                           SOSPENSJONI TAL-ĦLAS TA’ FINANZJAMENT
                           15

                              II.12.1

                           Raġunijiet għas-sospensjoni
                           15

                              II.12.2

                           Proċedura għal sospensjoni
                           15

                              II.12.3

                           Effetti tas-sospensjoni
                           15

                              II.12.4

                           Tkomplija tal-ħlas
                           15

                              ARTIKOLU II.13 —

                           IRTIRAR TAD-DEĊIŻJONI TA’ FINANZJAMENT MILL-PARLAMENT EWROPEW
                           16

                              II.13.1

                           Raġunijiet għall-irtirar
                           16

                              II.13.2

                           Proċedura għall-irtirar
                           16

                              II.13.3

                           Effetti tal-irtirar
                           16

                              ARTIKOLU II.14 —

                           TERMINAZZJONI TAD-DEĊIŻJONI TA’ FINANZJAMENT
                           16

                              II.14.1

                           Terminazzjoni fuq talba tal-benefiċjarju
                           16

                              II.14.2

                           Terminazzjoni mill-Parlament Ewropew
                           16

                              II.14.3

                           L-effetti tat-terminazzjoni
                           17

                              ARTIKOLU II.15 —

                           ĊESSJONI
                           17

                              ARTIKOLU II.16 —

                           IMGĦAX TA’ INADEMPJENZA
                           17

                              ARTIKOLU II.17 —

                           LIĠI APPLIKABBLI
                           17

                              ARTIKOLU II.18 —

                           DRITT TA’ SMIGĦ
                           17

                              PARTI B:

                           DISPOŻIZZJONIJIET FINANZJARJI
                           18

                              ARTIKOLU II.19 —

                           NEFQA RIMBORŻABBLI
                           18

                              II.19.1

                           Kundizzjonijiet
                           18

                              II.19.2

                           Eżempji ta’ nefqa rimborżabbli
                           18

                              ARTIKOLU II.20 —

                           NEFQA MHUX RIMBORŻABBLI
                           19

                              ARTIKOLU II.21 —

                           KONTRIBUZZJONIJIET IN NATURA
                           19

                              ARTIKOLU II.22 —

                           TRASFERIMENTI TAL-BAĠIT
                           19

                              ARTIKOLU II.23 —

                           OBBLIGI TA’ RAPPORTAR
                           19

                              II.23.1

                           Rapport annwali
                           19

                              II.23.2

                           Rapport tal-awditjar estern
                           20

                              ARTIKOLU II.24 —

                           DEĊIŻJONI DWAR RAPPORT ANNWALI
                           20

                              ARTIKOLU II.25 —

                           DEĊIŻJONI DWAR L-AMMONT TA’ FINANZJAMENT FINALI
                           21

                              II.25.1

                           Impatt tar-rapport annwali
                           21

                              II.25.2

                           Soll
                           21

                              II.25.3

                           Riport ta’ fondi mhux minfuqa
                           21

                              II.25.4

                           Deċiżjoni dwar l-ammont ta’ finanzjament finali
                           21

                              II.25.5

                           Irkupru ta’ finanzjament mhux minfuq
                           21

                              II.25.6

                           Bilanċ tal-finanzjament
                           22

                              II.25.7

                           Bilanċ favorevoli ta’ riżorsi proprji
                           22

                              ARTIKOLU II.26 —

                           IMGĦAX FUQ IL-PREFINANZJAMENT
                           22

                              ARTIKOLU II.27 —

                           IRKUPRU
                           22

                              II.27.1

                           Imgħax ta’ inadempjenza
                           22

                              II.27.2

                           Tpaċija
                           22

                              II.27.3

                           Imposti bankarji
                           23

                              ARTIKOLU II.28 —

                           GARANZIJA FINANZJARJA
                           23

                              ARTIKOLU II.29 —

                           KONTROLL
                           23

                              II.29.1

                           Dispożizzjonijiet ġenerali
                           23

                              II.29.2

                           Dover li jinżammu d-dokumenti
                           23

                              II.29.3

                           Obbligu li jiġu pprovduti dokumenti u/jew informazzjoni
                           23

                              II.29.4

                           Żjarat fuq il-post
                           23

                              II.29.5

                           Proċedura tal-awditjar kontradittorja
                           23

                              II.29.6

                           Effetti tas-sejbiet tal-awditjar
                           24

                              II.29.7

                           Drittijiet ta’ kontroll tal-OLAF
                           24

                              II.29.8

                           Drittijiet ta’ kontroll tal-Qorti Ewropea tal-Awdituri
                           24

                              II.29.9

                           Nuqqas ta’ konformità mal-obbligi skont l-artikolu II.29.1 sa 4
                           24

                              ANNESS —

                           ESTIMU BAĠITARJU
                           25
                        I.
                        TERMINI U KUNDIZZJONIJIET SPEĊJALI

                     ARTIKOLU I.1 — SUĠĠETT TAD-DEĊIŻJONI

                  Il-Parlament Ewropew jagħti finanzjament għall-implimentazzjoni tal-attivitajiet u l-objettivi statutorji tal-benefiċjarju fis-sena finanzjarja [daħħal], f’konformità mat-termini u l-kundizzjonijiet stabbiliti fit-Termini u l-Kundizzjonijiet Speċjali u fit-Termini u l-Kundizzjonijiet Ġenerali (“termini u kundizzjonijiet”), kif ukoll f’konformità mal-Anness ta’ dan il-ftehim. Dan jikkostitwixxi l-implimentazzjoni tad-Deċiżjoni ta’ Finanzjament adottata mill-Parlament Ewropew fi [daħħal id-data].
                  Il-benefiċjarju se juża l-finanzjament għall-fini tal-implimentazzjoni tal-objettivi u l-attivitajiet statutorji tiegħu, filwaqt li jaġixxi fuq ir-responsabilità tiegħu stess u skont it-termini u l-kundizzjonijiet u l-Anness ta’ dan il-ftehim.

                     ARTIKOLU I.2 — PERJODU TA’ ELIĠIBILITÀ

                  Il-perjodu ta’ eliġibilità għal finanzjament tal-Unjoni għandu jibda jgħodd minn [daħħal JJ/XX/SS] sa [daħħal JJ/XX/SS].

                     ARTIKOLU I.3 — FORMA TA’ FINANZJAMENT

                  Il-kontribuzzjonijiet mogħtija lill-benefiċjarju skont it-Titolu XI tar-Regolament (UE, Euratom) 2018/1046 tal-Parlament Ewropew u tal-Kunsill (1) (“ir-Regolament Finanzjarju”) għandhom jieħdu l-forma ta’ rimborż ta’ perċentwal tan-nefqa rimborżabbli mġarrba verament.

                     ARTIKOLU I.4 — AMMONT TA’ FINANZJAMENT (MASSIMU) PROVIŻORJU

                  Il-Parlament Ewropew għandu jikkontribwixxi ammont massimu ta’ EUR [daħħal l-ammont], li m’għandux ikun iktar minn 90 % tat-total tan-nefqa rimborżabbli stmata.
                  In-nefqa rimborżabbli stmata tal-benefiċjarju hija stabbilita fl-Anness (“estimu baġitarju”). L-estimu baġitarju għandu jkun f’bilanċ u għandu jagħti analiżi statistika tal-ispejjeż u d-dħul kollu tal-benefiċjarju għall-perjodu ta’ eliġibilità. In-nefqa rimborżabbli għandha tkun separata min-nefqa mhux rimborżabbli, skont l-Artikolu II.19.

                     ARTIKOLU I.5 — PAGAMENTI U ARRANĠAMENTI TAL-PAGAMENTI

                  Il-finanzjament għandu jitħallas f’konformità mal-iskeda u l-arranġamenti li ġejjin.
                  I.5.1.   Prefinanzjament

                  Il-pagament ta’ prefinanzjament ta’ EUR [daħħal ammont], li jirrappreżenta [100 % awtomatikament, inkella daħħal il-perċentwal deċiż mill-Parlament Ewropew fid-Deċiżjoni ta’ Finanzjament] tal-ammont massimu stabbilit fl-Artikolu I.4 ta’ dan il-ftehim, għandu jsir lill-benefiċjarju fi żmien 30 jum wara d-data tad-dħul fis-seħħ tal-ftehim jew, jekk applikabbli, mid-data meta l-Parlament Ewropew jirċievi l-garanzija finanzjarja [ta’ EUR … daħħal l-ammont jekk applikabbli], skont liema minnhom tkun l-aktar reċenti.
                  I.5.2.   Pagament tal-bilanċ jew irkupru tal-prefinanzjament imħallas indebitament

                  Il-bilanċ tal-finanzjament għandu jitħallas lill-benefiċjarju jew kwalunkwe prefinanzjament imħallas indebitament għandu jiġi rkuprat fi żmien 30 jum wara d-deċiżjoni tal-Parlament Ewropew dwar ir-rapport annwali u d-determinazzjoni tal-ammont ta’ finanzjament finali kif speċifikat fl-Artikolu II.25.
                  I.5.3.   Munita

                  Il-pagamenti għandhom jitħallsu mill-Parlament Ewropew f’euro. Kwalunkwe konverżjoni tal-ispejjeż reali f’euro għandha ssir bir-rata ta’ kuljum ippubblikata fis-serje C ta’ Il-Ġurnal Uffiċjali tal-Unjoni Ewropea jew inkella, fin-nuqqas ta’ dan, bir-rata mensili tal-kontabilità stabbilita mill-Parlament Ewropew u ppubblikata fis-sit web tiegħu, fil-ġurnata meta tinħareġ l-ordni ta’ pagament mill-Parlament Ewropew, ħlief meta t-Termini u l-Kundizzjonijiet Speċjali jipprevedu espressament mod ieħor.
                  Il-pagamenti mill-Parlament Ewropew għandhom jitqiesu li jkunu saru fid-data li fiha jiġu ddebitati mill-kont tal-Parlament Ewropew.

                     ARTIKOLU I.6 — KONT BANKARJU

                  Il-pagamenti għandhom isiru f’kont jew subkont bankarju miżmum mill-benefiċjarju fil-bank stabbilit fi Stat Membru tal-Unjoni Ewropea, denominat f’euro, u li d-dettalji tiegħu jidhru hawn taħt:

                              Isem tal-bank: […]

                              Indirizz tal-fergħa bankarja fejn hemm il-kont: […]

                              Id-denominazzjoni eżatta tad-detentur tal-kont: […]

                              Numru tal-kont sħiħ (inklużi l-kodiċi bankarji): […]

                              IBAN: […]

                              BIC/SWIFT: […]

                     ARTIKOLU I.7 — DISPOŻIZZJONIJIET AMMINISTRATTIVI ĠENERALI

                  Kwalunkwe komunikazzjoni indirizzata lill-Parlament Ewropew b’rabta ma’ dan il-ftehim għandha ssir bil-miktub, għandha tinkludi n-numru tal-ftehim u għandha tintbagħat lil dan l-indirizz:

                              Parlament Ewropew

                              Il-President

                              c/o Direttur Ġenerali tal-Finanzi

                              Uffiċċju SCH 05B031

                              L-2929 Il-Lussemburgu

                        Il-posta ordinarja għandha titqies li ntlaqgħet mill-Parlament Ewropew fid-data li hija tiġi formalment irreġistrata mis-Servizz Postali tal-Parlament Ewropew.
                  Kwalunkwe komunikazzjoni indirizzata lill-benefiċjarju b’rabta ma’ dan il-ftehim għandha ssir bil-miktub, għandha tinkludi n-numru tal-ftehim u għandha tintbagħat f’dan l-indirizz:

                              Is-Sur/Sa […]

                              [Funzjoni]

                              [Isem uffiċjali tal-korp benefiċjarju]

                              [Indirizz uffiċjali sħiħ]

                        Kwalunkwe tibdil fl-indirizz tal-benefiċjarju għandu jiġi kkomunikat lill-Parlament Ewropew bil-miktub mingħajr dewmien.

                     ARTIKOLU I.8 — DĦUL FIS-SEĦĦ TAL-FTEHIM

                  Il-ftehim għandu jidħol fis-seħħ fid-data li fiha jiġi ffirmat f’isem il-Parlament Ewropew.
                  II.
                        TERMINI U KUNDIZZJONIJIET ĠENERALI

                     PARTI A: DISPOŻIZZJONIJIET ĠURIDIĊI U AMMINISTRATTIVI

                     ARTIKOLU II.1 — DEFINIZZJONIJIET

                  Għall-finijiet ta’ dan il-ftehim:

                              (1)

                              “rapport ta’ attività” tfisser ġustifikazzjoni bil-miktub tal-ispejjeż imġarrba matul il-perjodu tal-eliġibilità. Pereżempju, spjegazzjoni tal-attivitajiet, spejjeż amministrattivi, eċċ.. Ir-rapport tal-attività huwa parti mir-rapport annwali;

                              (2)

                              “rapport annwali” tfisser rapport li jrid jitressaq fi żmien sitt xhur wara li tagħlaq is-sena finanzjarja f’konformità mal-Artikolu 23 tar-Regolament (UE, Euratom) Nru 1141/2014 tal-Parlament Ewropew u tal-Kunsill (2) u l-Artikolu 229 tar-Regolament Finanzjarju;

                              (3)

                              “bilanċ tal-finanzjament” tfisser id-differenza bejn l-ammont tal-prefinanzjament skont l-Artikolu I.5.1 u l-ammont ta’ finanzjament finali stabbilit skont l-Artikolu II.25.4;

                              (4)

                              “ikklerjar tal-pagamenti” tfisser sitwazzjoni fejn l-ammont ta’ finanzjament finali jiġi stabbilit mill-uffiċjal awtorizzanti u l-ammont imħallas lill-benefiċjarju ma jibqax proprjetà tal-Unjoni;

                              (5)

                              “kunflitt ta’ interessi” tfisser sitwazzjoni fejn l-implimentazzjoni imparzjali u oġġettiva tal-ftehim mill-benefiċjarju tkun kompromessa minħabba raġunijiet li jinvolvu lill-familja, il-ħajja emozzjonali, l-affinità nazzjonali, l-interess ekonomiku jew kwalunkwe interess ieħor kondiviż ma’ kwalunkwe parti terza relatata mas-suġġett tal-ftehim. L-affinità politika, fil-prinċipju, ma tikkostitwixxix raġuni għal kunflitt ta’ interessi fil-każ ta’ ftehimiet konklużi bejn il-partit politiku u organizzazzjonijiet li jħaddnu l-istess valuri politiċi. Madankollu, fil-każ ta’ tali ftehim, il-konformità mal-Artikolu 22 tar-Regolament (UE, Euratom) Nru 1141/2014 trid tiġi osservata;

                              (6)

                              “kontribuzzjonijiet in natura” jew “offerti in natura”, jfissru riżorsi mhux finanzjarji, imqiegħda għad-dispożizzjoni tal-benefiċjarju mingħajr ħlas minn partijiet terzi, skont l-Artikolu 2(7) u (8) tar-Regolament (UE, Euratom) Nru 1141/2014;

                              (7)

                              “sena finanzjarja N” jew “perjodu ta’ eliġibilità” jfissru l-perjodu ta’ implimentazzjoni tal-attivitajiet li għalihom ikun ingħata l-finanzjament skont il-ftehim, kif speċifikat fl-Artikolu I.2;

                              (8)

                              “
                                    force majeure
                                 ” tfisser kwalunkwe sitwazzjoni jew ġrajja mhux prevista u eċċezzjonali li tkun barra mill-kontroll tal-benefiċjarju jew tal-Parlament Ewropew li tipprevjeni lil kwalunkwe wieħed minnhom milli jissodisfa kwalunkwe wieħed mill-obbligi tiegħu skont il-ftehim, li mhijiex attribwibbli għal żball jew negliġenza min-naħa tagħhom jew min-naħa tas-sottokuntratturi, l-entitajiet affiljati jew il-partijiet terzi li jirċievu appoġġ finanzjarju u li tirriżulta inevitabbli minkejja li jeżerċitaw id-diliġenza dovuta. Dawn li ġejjin ma jistgħux jiġu invokati bħala force majeure: tilwim industrijali, strikes, diffikultajiet finanzjarji jew kwalunkwe difett ta’ servizz, difett f’tagħmir jew materjal jew dewmien biex dawn isiru disponibbli, kemm-il darba ma jkunux ġejjin direttament minn każ rilevanti ta’ force majeure;

                              (9)

                              “tinnotifika formalment” tfisser tikkomunika bil-miktub permezz tal-posta jew tal-posta elettronika bi prova tal-kunsinna;

                              (10)

                              “frodi” tfisser kwalunkwe att jew ommissjoni intenzjonati li jaffettwaw l-interessi finanzjarji tal-Unjoni b’rabta mal-użu jew il-preżentazzjoni ta’ dikjarazzjonijiet jew dokumenti foloz, mhux korretti jew mhux kompluti, jew man-nuqqas ta’ żvelar ta’ informazzjoni bi ksur ta’ obbligu speċifiku;

                              (11)

                              “finanzjament” tfisser “kontribuzzjonijiet finanzjarji diretti” skont it-tifsira tat-Titolu XI tar-Regolament Finanzjarju u tal-Kapitolu IV tar-Regolament (UE, Euratom) Nru 1141/2014;

                              (12)

                              “irregolarità” tfisser kwalunkwe ksur ta’ dispożizzjoni tal-liġi tal-Unjoni li jirriżulta minn att jew ommissjoni min-naħa tal-benefiċjarju, li jkollu jew jista’ jkollu l-effett li jippreġudika l-baġit tal-Unjoni;

                              (13)

                              “riżorsi proprji” tfisser sorsi ta’ finanzjament esterni li mhumiex finanzjament mill-Unjoni. Pereżempju: donazzjonijiet, kontribuzzjonijiet minn membri (kif definit fl-Artikolu 2, il-punti (7) u (8), tar-Regolament (UE, Euratom) Nru 1141/2014), eċċ.;

                              (14)

                              “persuna relatata” tfisser kwalunkwe persuna li għandha s-setgħa li tirrappreżenta lill-benefiċjarju jew li tieħu deċiżjonijiet f’ismu;

                              (15)

                              “żball sostanzjali” tfisser kwalunkwe ksur ta’ dispożizzjoni tal-ftehim li jirriżulta minn att jew ommissjoni, li jikkawża jew jista’ jikkawża telf għall-baġit tal-Unjoni Ewropea.

                     ARTIKOLU II.2 — OBBLIGI ĠENERALI TAL-BENEFIĊJARJU

                  Il-benefiċjarju:

                              (a)

                              għandu jkollu r-responsabilità unika u l-oneru tal-prova għall-konformità ma’ kwalunkwe obbligu legali li jinkombi fuqu;

                              (b)

                              għandu jkun meħtieġ jagħmel tajjeb għal kwalunkwe dannu li jkun sofra l-Parlament Ewropew b’riżultat tal-implimentazzjoni, inkluża l-implimentazzjoni inkorretta, tal-ftehim, ħlief fil-każijiet ta’ force majeure;

                              (c)

                              għandu jkun l-uniku wieħed responsabbli fir-rigward ta’ partijiet terzi, inkluż għal dannu ta’ kwalunkwe għamla li dawn ikunu sofrew waqt l-implimentazzjoni tal-ftehim;

                              (d)

                              għandu jinforma lill-Parlament Ewropew minnufih bi kwalunkwe tibdil fis-sitwazzjoni legali, finanzjarja, teknika, organizzattiva jew ta’ sjieda tiegħu u bi kwalunkwe tibdil f’ismu, fl-indirizz tiegħu jew fir-rappreżentant legali tiegħu;

                              (e)

                              għandu jieħu l-miżuri kollha meħtieġa biex jara li ma jinqala’ l-ebda kunflitt ta’ interessi.

                     ARTIKOLU II.3 — OBBLIGI MARBUTA MA’ KONT BANKARJU

                  Il-kont jew is-subkont imsemmi fl-Artikolu I.6 irid jippermetti l-identifikazzjoni tal-ammonti mħallsa mill-Parlament Ewropew u jrid ikun riżervat esklużivament biex jilqa’ fih l-ammonti msemmija fl-Artikolu I.5 imħallsa mill-Parlament Ewropew.
                  Jekk l-ammonti mħallsa għal ġo dan il-kont bħala prefinanzjament jirrendu mgħax jew benefiċċji ekwivalenti skont il-liġi tal-Istat Membru li fit-territorju tiegħu jinsab miftuħ il-kont, tali mgħax jew benefiċċji għandhom jiġu rkuprati mill-Parlament Ewropew b’suġġett għall-kundizzjonijiet stabbiliti fl-Artikolu II.26, f’konformità mal-Artikolu 228(5) tar-Regolament Finanzjarju.
                  L-ammonti mħallsa mill-Parlament Ewropew ma jistgħu taħt l-ebda ċirkostanza jintużaw għal skopijiet ta’ spekulazzjoni.
                  Il-prefinanzjament għandu jibqa’ l-proprjetà tal-Unjoni sakemm jiġi kklerjat mal-ammont ta’ finanzjament finali.

                     ARTIKOLU II.4 — RESPONSABILITÀ GĦAD-DANNI

                  Il-Parlament Ewropew ma jista’ jinżamm responsabbli għall-ebda dannu kkawżat jew imġarrab mill-benefiċjarju, inkluż kwalunkwe dannu kkawżat lil partijiet terzi waqt l-implimentazzjoni ta’ dan il-ftehim jew b’konsegwenza ta’ tali implimentazzjoni.
                  Ħlief f’każijiet ta’ force majeure, il-benefiċjarju jew il-persuna relatata għandha tikkumpensa lill-Parlament Ewropew għal kwalunkwe dannu li jġarrab b’riżultat tal-implimentazzjoni tal-ftehim jew minħabba li l-ftehim ma jkunx ġie implimentat b’konformità sħiħa mad-dispożizzjonijiet tiegħu.

                     ARTIKOLU II.5 — KUNFIDENZJALITÀ

                  Sakemm ma jkunx stipulat mod ieħor f’dan il-ftehim, fl-Artikolu 32 tar-Regolament (UE, Euratom) Nru 1141/2014 u f’atti ġuridiċi oħra applikabbli tal-Unjoni, il-Parlament Ewropew u l-benefiċjarju jintrabtu li jippreservaw il-kunfidenzjalità ta’ kwalunkwe dokument, informazzjoni jew materjal ieħor b’rabta diretta mas-suġġett ta’ dan il-ftehim.

                     ARTIKOLU II.6 — PROĊESSAR TA’ DATA PERSONALI

                  Kwalunkwe data personali miġbura fil-kuntest ta’ dan il-ftehim għandha tiġi pproċessata f’konformità mal-Artikolu 33 tar-Regolament (UE, Euratom) Nru 1141/2014. Kwalunkwe pproċessar ta’ data personali mill-Parlament Ewropew għandu jikkonforma mar-Regolament (UE) 2018/1725 tal-Parlament Ewropew u tal-Kunsill (3).
                  Tali data għandha tiġi pproċessata biss bl-iskop tal-implimentazzjoni u l-monitoraġġ tal-ftehim mingħajr preġudizzju għall-possibilità li din id-data tiġi ttrasferita lill-korpi responsabbli għat-twettiq tal-kompiti ta’ awditjar u verifika f’konformità mal-liġi tal-Unjoni.
                  Kwalunkwe pproċessar ta’ data personali mill-benefiċjarju b’rabta ma’ dan il-ftehim huwa soġġett għar-Regolament (UE) 2016/679 tal-Parlament Ewropew u tal-Kunsill (4). Mingħajr preġudizzju għall-każijiet l-oħra previsti f’dak ir-Regolament, l-ipproċessar ta’ data personali b’rabta ma’ dan il-ftehim huwa awtorizzat biss jekk ikun meħtieġ għall-implimentazzjoni ta’ dan il-ftehim.

                     ARTIKOLU II.7 — ŻAMMA TA’ REKORDS

                  F’konformità mal-Artikolu 232 tar-Regolament Finanzjarju, il-benefiċjarju għandu jżomm ir-rekords u d-dokumenti ġustifikattivi kollha li jikkonċernaw l-implimentazzjoni tal-ftehim għal ħames snin wara l-aħħar pagament relatat mal-kontribuzzjoni.
                  Jekk jiġu nnotifikati lill-benefiċjarju, ir-rekords relatati ma’ awditi, ma’ appelli, ma’ litigazzjoni, mas-soluzzjoni ta’ pretensjonijiet li jirriżultaw mill-użu tal-finanzjament jew ma’ investigazzjonijiet tal-Uffiċċju tal-Prosekutur Pubbliku Ewropew (UPPE) jew tal-Uffiċċju Ewropew Kontra l-Frodi (OLAF) għandhom jinżammu sa tmiem tali awditi, appelli, litigazzjoni, soluzzjoni ta’ pretensjonijiet jew investigazzjonijiet.

                     ARTIKOLU II.8 — VIŻIBILITÀ TAL-FINANZJAMENT MILL-UNJONI

                  II.8.1   Informazzjoni dwar il-finanzjament mill-Unjoni

                  Sakemm il-Parlament Ewropew ma jitlobx jew ma jaqbilx mod ieħor, kwalunkwe komunikazzjoni jew pubblikazzjoni mill-benefiċjarju li tikkonċerna l-finanzjament mill-Unjoni, inkluż f’konferenza, seminar jew fi kwalunkwe materjal promozzjonali jew ta’ informazzjoni (bħal brochures, fuljetti, posters, preżentazzjonijiet, f’forma elettronika, eċċ.), għandha tindika li l-programm ikun irċieva għajnuna finanzjarja mingħand il-Parlament Ewropew.
                  II.8.2   Ċaħdiet li jeskludu r-responsabilità tal-Parlament Ewropew

                  Kwalunkwe komunikazzjoni jew pubblikazzjoni mill-benefiċjarju, fi kwalunkwe forma u bi kwalunkwe mezz, trid tindika li r-responsabilità unika tinkombi fuq l-awtur u li l-Parlament Ewropew mhu responsabbli għall-ebda użu li jista’ jsir mill-informazzjoni misjuba fiha.
                  II.8.3   Pubblikazzjoni tal-informazzjoni mill-Parlament Ewropew

                  Il-Parlament Ewropew jippubblika fuq sit web l-informazzjoni speċifikata fl-Artikolu 32 tar-Regolament (UE, Euratom) Nru 1141/2014.

                     ARTIKOLU II.9 — GĦOTI TA’ KUNTRATTI MILL-BENEFIĊJARJU

                  II.9.1   Prinċipji

                  F’konformità mal-Artikolu 222(2) tar-Regolament Finanzjarju, il-finanzjament jista’ jintuża għar-rimborż tan-nefqa relatata ma’ kuntratti konklużi mill-benefiċjarju, sakemm ma kien hemm l-ebda kunflitt ta’ interess meta kienu ngħataw.
                  Għall-kuntratti b’valur ta’ aktar minn EUR 60 000 għal kull fornitur u għal kull oġġett jew servizz, il-benefiċjarju għandu jiġbor mill-inqas tliet offerti milqugħa bi tweġiba għal stedina bil-miktub għat-tfigħ tal-offerti li tagħti fid-dettall ir-rekwiżiti għall-akkwist. It-tul ta’ żmien tal-kuntratti kkonċernati m’għandux jaqbeż il-ħames snin.
                  Jekk ikun hemm inqas minn tliet offerti bi tweġiba għal istedina bil-miktub għal offerta, il-benefiċjarju għandu jkun meħtieġ juri li kien impossibbli li jinkisbu aktar offerti għall-akkwist inkwistjoni.
                  II.9.2   Żamma ta’ rekords

                  Il-benefiċjarju għandu jżomm rekord tal-evalwazzjoni tal-offerti u għandu jiġġustifika bil-miktub l-għażla tiegħu tal-fornitur finali.
                  II.9.3   Kontroll

                  Il-benefiċjarju għandu jiżgura li l-Parlament Ewropew, l-Awtorità għall-partiti politiċi Ewropej u l-fondazzjonijiet politiċi Ewropej, il-Qorti Ewropea tal-Awdituri u l-Uffiċċju Ewropew Kontra l-Frodi (OLAF) ikunu jistgħu jeżerċitaw is-setgħat tagħhom ta’ kontroll skont il-Kapitolu V tar-Regolament (UE, Euratom) Nru 1141/2014 u skont l-Artikolu 231 tar-Regolament Finanzjarju. Il-benefiċjarju għandu jiżgura li l-kuntratti konklużi ma’ partijiet terzi jipprevedu l-possibilità li dawk is-setgħat ta’ kontroll jistgħu jiġu eżerċitati wkoll fir-rigward ta’ dawk il-partijiet terzi.
                  II.9.4   Responsabilità

                  Il-benefiċjarju għandu jibqa’ l-uniku wieħed responsabbli f’dak li għandu x’jaqsam mal-implimentazzjoni ta’ dan il-ftehim u l-konformità mad-dispożizzjonijiet ta’ dan il-ftehim. Il-benefiċjarju għandu jintrabat li jagħmel l-arranġamenti kollha meħtieġa biex jiżgura li l-kuntrattur jaċċetta li jirrinunzja għad-drittijiet kollha fil-konfront tal-Parlament Ewropew skont il-ftehim.

                     ARTIKOLU II.10 — APPOĠĠ FINANZJARJU LIL ENTITAJIET ASSOĊJATI

                  L-appoġġ finanzjarju mogħti mill-benefiċjarju lill-entitajiet assoċjati, skont it-tifsira tal-Artikolu 222(3) tar-Regolament Finanzjarju, jista’, f’konformità mal-kundizzjonijiet li ġejjin, jikkostitwixxi nefqa rimborżabbli:

                              (a)

                              l-appoġġ finanzjarju jingħata mill-benefiċjarju lill-entitajiet assoċjati li ġejjin: … [daħħal l-ismijiet tal-benefiċjarji potenzjali kif indikat fil-formola tal-applikazzjoni];

                              (b)

                              dawn l-entitajiet huma parti mill-organizzazzjoni amministrattiva tal-benefiċjarju kif stabbilit fl-istatuti ta’ dan tal-aħħar;

                              (c)

                              l-appoġġ finanzjarju għal kull entità ma għandux jaqbeż il-EUR 100 000;

                              (d)

                              jintuża mill-entità assoċjata għal nefqa rimborżabbli;

                              (e)

                              kwaunkwe somma f’daqqa mħallsa lill-entità assoċjata ma taqbiżx kwart tal-appoġġ finanzjarju totali lil dik l-entità;

                              (f)

                              il-benefiċjarju jiggarantixxi rkupru possibbli ta’ tali appoġġ finanzjarju.

                        Il-benefiċjarju għandu jiżgura li l-Parlament Ewropew, l-Awtorità għall-partiti politiċi Ewropej u l-fondazzjonijiet politiċi Ewropej, il-Qorti Ewropea tal-Awdituri u l-Uffiċċju Ewropew Kontra l-Frodi (OLAF) ikunu jistgħu jeżerċitaw is-setgħat tagħhom ta’ kontroll skont il-Kapitolu V tar-Regolament (UE, Euratom) Nru 1141/2014.

                     ARTIKOLU II.11 — FORCE MAJEURE

                  Jekk jew il-Parlament Ewropew jew il-benefiċjarju jiffaċċja sitwazzjoni ta’ force majeure, huwa għandu jinforma lill-ieħor mingħajr dewmien, permezz ta’ ittra rreġistrata li jkollha rċevuta li tagħti prova tal-kunsinna jew prova ekwivalenti, liema ittra tiddikjara n-natura, id-durata probabbli u l-effetti probabbli tas-sitwazzjoni inkwistjoni.
                  Il-Parlament Ewropew u l-benefiċjarju għandhom jagħmlu kull sforz biex inaqqsu kemm jista’ jkun kwalunkwe ħsara li tista’ tiġi kkawżata minn sitwazzjoni ta’ force majeure.
                  La l-Parlament Ewropew u lanqas il-benefiċjarju m’għandhom jitqiesu li jkunu kisru xi obbligu tagħhom skont il-ftehim jekk dawn ikunu nżammu milli jissodisfaw dak l-obbligu minħabba każ ta’ force majeure.

                     ARTIKOLU II.12 — SOSPENSJONI TAL-ĦLAS TA’ FINANZJAMENT

                  II.12.1   Raġunijiet għas-sospensjoni

                  Il-Parlament Ewropew għandu jkollu s-setgħa li jissospendi l-ħlas tal-finanzjament, f’konformità mar-regoli applikabbli skont ir-Regolament Finanzjarju, fiċ-ċirkostanzi li ġejjin:

                              (i)

                              meta jissuspetta li l-benefiċjarju jkun naqas milli jikkonforma mal-obbligi relatati mal-użu tal-kontribuzzjonijiet stabbiliti fl-Artikolu 228 tar-Regolament Finanzjarju sakemm dak is-suspett jiġi vverifikat; jew

                              (ii)

                              meta l-benefiċjarju jkun ġie soġġett għal sanzjonijiet finanzjarji previsti fl-Artikolu 27(4) tar-Regolament (UE, Euratom) Nru 1141/2014 sakemm titħallas is-sanzjoni finanzjarja.

                        II.12.2   Proċedura għal sospensjoni

                        L-Ewwel Pass
                      — Qabel ma jissospendi l-ħlas, il-Parlament Ewropew għandu jinnotifika formalment lill-benefiċjarju bl-intenzjoni tiegħu ta’ sospensjoni, filwaqt li jiddikjara r-raġunijiet tiegħu għalfejn jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

                        It-Tieni Pass
                      — Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jkomplix għaddej bil-proċedura ta’ sospensjoni, huwa għandu jinnotifika lill-benefiċjarju b’dik id-deċiżjoni.
                  Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jwettaq il-proċedura ta’ sospensjoni, huwa għandu jinnotifika formalment lill-benefiċjarju permezz ta’ deċiżjoni motivata dwar is-sospensjoni fejn jinfurmah dwar:

                              (i)

                              id-data indikattiva tat-tlestija tal-verifika meħtieġa fil-każ imsemmi fl-Artikolu II.12.1, il-punt (i); u

                              (ii)

                              kwalunkwe rimedju legali.

                        II.12.3   Effetti tas-sospensjoni

                  Is-sospensjoni tal-ħlas għandu jkollha l-effett li l-benefiċjarju ma jkun intitolat li jirċievi l-ebda ħlas mill-Parlament Ewropew sa meta l-verifika msemmija fl-Artikolu II.12.2, il-punt (i), fl-ambitu tat-Tieni Pass, tkun tlestiet għalkollox jew ir-raġuni għas-sospensjoni ma tibqax tapplika. Dan huwa mingħajr preġudizzju għad-dritt tal-Parlament Ewropew li jirtira jew jittermina d-Deċiżjoni ta’ Finanzjament skont l-Artikoli II.13 u II.14.
                  II.12.4   Tkomplija tal-ħlas

                  Mill-mument meta r-raġuni għas-sospensjoni tal-pagament ma tibqax tapplika, il-pagamenti kollha kkonċernati għandhom jitkomplew u l-Parlament Ewropew għandu jinnotifika b’dan lill-benefiċjarju.

                     ARTIKOLU II.13 — IRTIRAR TAD-DEĊIŻJONI TA’ FINANZJAMENT MILL-PARLAMENT EWROPEW

                  II.13.1   Raġunijiet għall-irtirar

                  Il-Parlament Ewropew għandu jkollu s-setgħa li jirtira d-Deċiżjoni ta’ Finanzjament abbażi ta’ deċiżjoni tal-Awtorità li tneħħi lill-benefiċjarju mir-Reġistru, ħlief fil-każijiet koperti mill-Artikolu 30(2) tar-Regolament (UE, Euratom) Nru 1141/2014.
                  II.13.2   Proċedura għall-irtirar

                        L-Ewwel Pass
                      — Qabel l-irtirar tad-Deċiżjoni ta’ Finanzjament, il-Parlament Ewropew għandu jinnotifika formalment lill-benefiċjarju bl-intenzjoni tiegħu ta’ rtirar, fejn jiddikjara r-raġunijiet tiegħu għala jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

                        It-Tieni Pass —
                      Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jirtirax id-Deċiżjoni ta’ Finanzjament, huwa għandu jinnotifika lill-benefiċjarju b’dik id-deċiżjoni.
                  Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jirtira d-Deċiżjoni ta’ Finanzjament, huwa għandu jinnotifika formalment lill-benefiċjarju permezz ta’ deċiżjoni motivata dwar l-irtirar.

                        It-Tielet Pass
                      — B’segwitu għall-adozzjoni tad-deċiżjoni tal-irtirar tad-Deċiżjoni ta’ Finanzjament, il-Parlament Ewropew għandu jinnotifika mingħajr dewmien lill-benefiċjarju bit-terminazzjoni tal-ftehim ta’ kontribuzzjoni.
                  II.13.3   Effetti tal-irtirar

                  Id-deċiżjoni li d-Deċiżjoni ta’ Finanzjament tiġi rtirata għandu jkollha effett retroattiv mid-data tal-adozzjoni tad-Deċiżjoni ta’ Finanzjament.
                  It-terminazzjoni tal-ftehim ta’ kontribuzzjoni għandha tidħol fis-seħħ immedjatament malli tiġi nnotifikata lil-benefiċjarju.
                  Kwalunkwe ammont imħallas skont il-ftehim ta’ kontribuzzjoni għandu jitqies bħala pagament indebitu u għandu jiġi rkuprat skont ir-regoli applikabbli tar-Regolament Finanzjarju.

                     ARTIKOLU II.14 — TERMINAZZJONI TAD-DEĊIŻJONI TA’ FINANZJAMENT

                  II.14.1   Terminazzjoni fuq talba tal-benefiċjarju

                  Il-benefiċjarju jista’ jitlob li d-Deċiżjoni ta’ Finanzjament tiġi terminata.
                  Il-benefiċjarju għandu jinnotifika formalment lill-Parlament Ewropew dwar it-terminazzjoni, filwaqt li jiddikjara:

                              (a)

                              ir-raġunijiet għat-terminazzjoni; u

                              (b)

                              id-data li fiha għandha tidħol fis-seħħ it-terminazzjoni, li ma għandhiex tkun qabel id-data li fiha tkun intbagħtet in-notifika.

                        It-terminazzjoni tad-Deċiżjoni ta’ Finanzjament għandha tidħol fis-seħħ fil-jum speċifikat fid-deċiżjoni tat-terminazzjoni jew, jekk l-ebda data ma tkun speċifikata fiha, fil-jum tan-notifika tagħha lill-benefiċjarju. B’segwitu għat-terminazzjoni tad-Deċiżjoni ta’ Finanzjament, il-Parlament Ewropew għandu jittermina mingħajr dewmien il-ftehim ta’ kontribuzzjoni b’effett mill-istess jum.
                  II.14.2   Terminazzjoni mill-Parlament Ewropew

                  II.14.2.A   Raġunijiet għat-terminazzjoni

                  Il-Parlament Ewropew għandu jkollu s-setgħa li jtemm id-Deċiżjoni ta’ Finanzjament fi kwalunkwe waħda miċ-ċirkostanzi li ġejjin:

                              (a)

                              abbażi ta’ deċiżjoni mill-Awtorità għall-partiti politiċi Ewropej u l-fondazzjonijiet politiċi Ewropej li tneħħi lill-benefiċjarju mir-Reġistru, fil-każijiet koperti mill-Artikolu 30(2) tar-Regolament (UE, Euratom) Nru 1141/2014;

                              (b)

                              jekk il-benefiċjarju ma jibqax konformi mal-Artikolu 18(2) tar-Regolament (UE, Euratom) Nru 1141/2014;

                              (c)

                              jekk il-Parlament Ewropew jistabbilixxi li l-benefiċjarju jkun naqas milli jikkonforma mal-obbligi relatati mal-użu tal-kontribuzzjonijiet stabbiliti fl-Artikolu 228 tar-Regolament Finanzjarju;

                              (d)

                              jekk il-benefiċjarju jiġi ddikjarat fallut, ikun għaddej minn proċedura ta’ xoljiment jew ikun is-suġġett ta’ kwalunkwe proċediment simili ieħor.

                        II.14.2.B   Proċedura għal terminazzjoni

                        L-Ewwel Pass
                      — Qabel it-terminazzjoni tad-Deċiżjoni ta’ Finanzjament, il-Parlament Ewropew għandu jinnotifika formalment lill-benefiċjarju bl-intenzjoni tiegħu ta’ terminazzjoni, u jiddikjara r-raġunijiet tiegħu għala jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

                        It-Tieni Pass
                      — Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jitterminax id-Deċiżjoni ta’ Finanzjament, huwa għandu jinnotifika lill-benefiċjarju b’dik id-deċiżjoni.
                  Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jittermina d-Deċiżjoni ta’ Finanzjament, huwa għandu jinnotifika formalment lill-benefiċjarju permezz ta’ deċiżjoni motivata dwar it-terminazzjoni.

                        It-Tielet Pass
                      — B’segwitu għall-adozzjoni tad-deċiżjoni tat-terminazzjoni tad-Deċiżjoni ta’ Finanzjament, il-Parlament Ewropew għandu jinnotifika mingħajr dewmien lill-benefiċjarju bit-terminazzjoni tal-ftehim ta’ kontribuzzjoni.
                  II.14.3   L-effetti tat-terminazzjoni

                  It-terminazzjoni tad-Deċiżjoni ta’ Finanzjament għandha tidħol fis-seħħ “ex nunc” fil-jum speċifikat fid-deċiżjoni tat-terminazzjoni jew, jekk l-ebda data ma tkun speċifikata fiha, fil-jum meta d-deċiżjoni tiġi nnotifika lill-benefiċjarju. It-terminazzjoni tal-ftehim ta’ kontribuzzjoni għandha tidħol fis-seħħ fl-istess jum.
                  L-ispejjeż imġarrba verament mill-benefiċjarju mill-jum meta t-terminazzjoni tad-Deċiżjoni ta’ Finanzjament tidħol fis-seħħ għandhom jiġu kkwalifikati bħala nefqa mhux rimborżabbli, u l-prefinanzjament korrispondenti għandu jiġi rkuprat skont ir-regoli applikabbli tar-Regolament Finanzjarju.

                     ARTIKOLU II.15 — ĊESSJONI

                  Il-benefiċjarju ma jista’ jċedi ebda waħda mit-talbiet tiegħu għall-pagament kontra l-Parlament Ewropew lill-ebda parti terza, ħlief jekk approvat minn qabel mill-Parlament Ewropew abbażi ta’ talba motivata u bil-miktub mill-benefiċjarju.
                  Jekk il-Parlament Ewropew ma jaċċettax bil-miktub iċ-ċessjoni jew jekk il-kundizzjonijiet ta’ tali ċessjoni ma jiġux osservati, iċ-ċessjoni ma jkollha l-ebda effett legali.
                  Ċessjoni fl-ebda ċirkostanza ma tista’ teżenta lill-benefiċjarju mill-obbligi tiegħu lejn il-Parlament Ewropew.

                     ARTIKOLU II.16 — IMGĦAX TA’ INADEMPJENZA

                  Jekk il-Parlament Ewropew ma jħallasx fil-limiti ta’ żmien għall-pagament, il-benefiċjarju għandu jkun intitolat għal imgħax ta’ inadempjenza bir-rata applikata mill-Bank Ċentrali Ewropew għall-operazzjonijiet ta’ rifinanzjament ewlenin tiegħu f’euro (ir-“rata ta’ referenza”), flimkien ma’ tliet punti u nofs. Ir-rata ta’ referenza hija r-rata fis-seħħ fl-ewwel jum tax-xahar li fih jiskadi l-limitu ta’ żmien għall-pagament, kif ippubblikata fis-serje C ta’ Il-Ġurnal Uffiċjali tal-Unjoni Ewropea.
                  Jekk il-Parlament Ewropew jissospendi l-ħlasijiet kif previst fl-Artikolu II.12, dawn l-azzjonijiet ma jistgħux jiġu kkunsidrati bħala każijiet ta’ inadempjenza.
                  L-imgħax ta’ indadempjenza jkopri l-perjodu li jibda mill-jum wara d-data dovuta għall-pagament, sa u inkluża d-data tal-pagament attwali.
                  Bħala eċċezzjoni għall-ewwel subparagrafu, jekk l-imgħax ikkalkulat ikun inqas minn EUR 200 jew ugwali għal dan l-ammont, il-Parlament Ewropew għandu jintalab iħallas dan l-ammont lill-benefiċjarju biss jekk il-benefiċjarju jitlob dan fi żmien xahrejn minn meta jirċievi pagament tardiv.

                     ARTIKOLU II.17 — LIĠI APPLIKABBLI

                  Dan il-ftehim huwa rregolat mil-liġi applikabbli tal-Unjoni, b’mod partikolari mir-Regolament (UE, Euratom) Nru 1141/2014 u r-regoli applikabbli tar-Regolament Finanzjarju li japplikaw b’mod sħiħ. Dawn huma kkomplementati, fejn meħtieġ, mil-liġi nazzjonali tal-Istat Membru li fih il-benefiċjarju jkollu s-sede tiegħu.

                     ARTIKOLU II.18 — DRITT TA’ SMIGĦ

                  Fil-każijiet fejn, skont dan il-ftehim, il-benefiċjarju jew persuna fiżika kif imsemmi fl-Artikolu 27a tar-Regolament (UE, Euratom) Nru 1141/2014 għandhom id-dritt jippreżentaw l-osservazzjonijiet, il-benefiċjarju jew il-persuna fiżika kkonċernata għandhom jingħataw perjodu ta’ għaxart ijiem ta’ xogħol, ħlief fejn previst espressament mod ieħor, biex jippreżentaw l-osservazzjonijiet bil-miktub. Dan il-perjodu jista’, fuq talba motivata tal-benefiċjarju jew tal-persuna fiżika kkonċernata, jiġi prorogat darba b’għaxart ijiem ta’ xogħol oħra.

                     PARTI B: DISPOŻIZZJONIJIET FINANZJARJI

                     ARTIKOLU II.19 — NEFQA RIMBORŻABBLI

                  II.19.1   Kundizzjonijiet

                  Sabiex jiġu kkunsidrati eliġibbli għal rimborż mill-finanzjament mill-Unjoni, u f’konformità mal-Artikolu 228 tar-Regolament Finanzjarju, l-ispejjeż għandhom jissodisfaw il-kriterji li ġejjin:

                              (a)

                              ikunu relatati direttament mas-suġġett tal-ftehim u previsti fl-estimu baġitarju anness mal-ftehim;

                              (b)

                              ikunu neċessarji għall-implimentazzjoni tal-ftehim;

                              (c)

                              ikunu raġonevoli u ġustifikati, u jikkonformaw mal-prinċipju ta’ ġestjoni finanzjarja tajba, b’mod partikolari rigward l-ekonomija u l-effiċjenza;

                              (d)

                              ikunu ġġenerati matul il-perjodu ta’ eliġibilità kif definit fl-Artikolu I.2, bl-eċċezzjoni tal-ispejjeż relatati ma’ rapporti annwali jew ċertifikati dwar id-dikjarazzjonijiet finanzjarji jew kontijiet ta’ bażi;

                              (e)

                              ikunu mġarrba verament mill-benefiċjarju;

                              (f)

                              ikunu identifikabbli u verifikabbli, u jkun ittieħed rekord tagħhom fil-kontijiet tal-benefiċjarju, f’konformità mal-istandards tal-kontabilità applikabbli għalih;

                              (g)

                              ikunu jikkonformaw mar-rekwiżiti tal-liġijiet applikabbli tat-taxxa u s-sigurtà soċjali;

                              (h)

                              ikunu jikkonformaw mal-Artikolu II.9.1, l-ewwel paragrafu, u, bħala regola ġenerali, mal-Artikolu II.9.1, it-tieni paragrafu.

                        Il-proċeduri tal-kontabilità u tal-awditjar intern tal-benefiċjarju jridu jiffaċilitaw ir-rikonċiljazzjoni diretta tal-ispejjeż u d-dħul iddikjarati fir-rapport annwali mar-rapporti finanzjarji u d-dokumenti ġustifikattivi korrispondenti.
                  II.19.2   Eżempji ta’ nefqa rimborżabbli

                  B’mod partikolari u, jekk jissodisfaw il-kriterji stipulati fl-Artikolu II.19.1, l-ispejjeż operatorji li ġejjin għandhom jitqiesu bħala rimborżabbli mingħajr preġudizzju għall-Artikolu 228 tar-Regolament Finanzjarju:

                              (a)

                              spejjeż amministrattivi u spejjeż relatati ma’ assistenza teknika, laqgħat, riċerka, avvenimenti transfruntiera, studji, informazzjoni u pubblikazzjonijiet;

                              (b)

                              spejjeż relatati mal-persunal, li jinkludu s-salarji attwali, il-kontribuzzjonijiet tas-sigurtà soċjali u spejjeż statutorji oħra inklużi fir-remunerazzjoni, sakemm dawn ma jaqbżux ir-rati medji skont il-politika normalment segwita mill-benefiċjarju dwar ir-remunerazzjoni;

                              (c)

                              spejjeż tal-ivvjaġġar u tas-sussistenza tal-persunal, sakemm dawn ikunu konsistenti mal-pratiki applikata normalment mill-benefiċjarju rigward l-ispejjeż tal-ivvjaġġar;

                              (d)

                              spejjeż ta’ deprezzament ta’ tagħmir jew assijiet oħra (ġodda jew użati) kif irreġistrati fir-rapporti kontabilistiċi tal-benefiċjarju, sakemm l-assi

                                          (i)

                                          jiġi deprezzat f’konformità mal-istandards internazzjonali tal-kontabilità u l-prattiki normali tal-kontabilità tal-benefiċjarju; u

                                          (ii)

                                          ikun mixtri f’konformità mal-Artikolu II.9.1, l-ewwel paragrafu, u, bħala regola ġenerali, mal-Artikolu II.9.1, it-tieni paragrafu, jekk ix-xiri jseħħ fi ħdan il-perjodu ta’ eliġibilità;

                              (e)

                              l-ispejjeż ta’ oġġetti għall-konsum u provvisti u kuntratti oħra, sakemm dawn ikunu

                                          (i)

                                          mixtrija f’konformità mal-Artikolu II.9.1, l-ewwel paragrafu, u, bħala regola ġenerali, mal-Artikolu II.9.1, it-tieni paragrafu, u

                                          (ii)

                                          assenjati direttament lis-suġġett tal-ftehim;

                              (f)

                              spejjeż li jirriżuktaw direttament mir-rekwiżiti imposti mill-ftehim, inklużi, jekk ikun il-każ, l-ispejjeż ta’ servizzi finanzjarji (b’mod partikolari l-ispejjeż tal-garanziji finanzjarji) bil-kundizzjoni li s-servizzi korrispondenti jinxtraw f’konformità mal-Artikolu II.9.1, l-ewwel paragrafu, u, bħala regola ġenerali, mal-Artikolu II.9.1, it-tieni paragrafu.

                     ARTIKOLU II.20 — NEFQA MHUX RIMBORŻABBLI

                  Mingħajr preġudizzju għall-Artikolu II.19.1 ta’ din il-ftehim u għall-Artikolu 228 tar-Regolament Finanzjarju, l-ispejjeż li ġejjin m’għandhomx jitqiesu rimborżabbli:

                              (a)

                              ir-redditu fuq il-kapital u d-dividendi mħallsa mill-benefiċjarju;

                              (b)

                              id dejn u l-ispejjeż għas-servizz tad-dejn;

                              (c)

                              id-dispożizzjonijiet għal telf jew djun;

                              (d)

                              l-imgħax dovut;

                              (e)

                              id-djun dubjużi;

                              (f)

                              it-telf fuq il-kambju;

                              (g)

                              l-ispejjeż tat-trasferimenti mill-Parlament Ewropew imposti mill-bank tal-benefiċjarju;

                              (h)

                              l-ispejjeż iddikjarati mill-benefiċjarju fil-qafas ta’ azzjoni oħra li tirċievi għotja ffinanzjata mill-baġit tal-Unjoni;

                              (i)

                              il-kontribuzzjonijiet in natura;

                              (j)

                              in-nefqa żejda jew irresponsabbli;

                              (k)

                              il-VAT deduċibbli;

                              (l)

                              il-finanzjament projbit ta’ ċerti partijiet terzi skont l-Artikolu 22 tar-Regolament (UE, Euratom) Nru 1141/2014 u l-Artikolu 222(3) tar-Regolament Finanzjarju.

                     ARTIKOLU II.21 — KONTRIBUZZJONIJIET IN NATURA

                  Il-Parlament Ewropew għandu jippermetti li l-benefiċjarju jirċievi kontribuzzjonijiet in natura matul l-implimentazzjoni tal-ftehim, sakemm il-valur ta’ tali kontribuzzjonijiet ma jaqbiżx:

                              (a)

                              l-ispejjeż li fil-fatt saru u ppruvati debitament b’dokumenti ta’ kontabilità tal-partijiet terzi li għamlu dawn il-kontribuzzjonijiet lill-benefiċjarju bla ħlas imma li juru l-ispejjeż korrispondenti;

                              (b)

                              fin-nuqqas ta’ tali dokumenti, l-ispejjeż li jikkorrispondu għal dawk ġeneralment aċċettati fis-suq inkwistjoni;

                              (c)

                              il-valur tagħhom kif aċċettat fl-estimu baġitarju;

                              (d)

                              50 % tar-riżorsi proprji aċċettati fl-estimu baġitarju.

                        Il-kontribuzzjonijiet in natura:

                              (a)

                              għandhom jiġu ppreżentati separatament fl-estimu baġitarju, sabiex jirriflettu r-riżorsi totali;

                              (b)

                              għandhom jikkonformaw mal-Artikolu 20 tar-Regolament (UE, Euratom) Nru 1141/2014, kif ukoll mar-regoli tat-taxxa u tas-sigurtà soċjali nazzjonali;

                              (c)

                              għandhom jiġu aċċettati biss fuq bażi proviżorja, b’soġġett għal ċertifikazzjoni mill-awditur estern u għall-aċċettazzjoni fid-deċiżjoni dwar l-ammont ta’ finanzjament finali;

                              (d)

                              ma għandhomx ikunu f’forma ta’ proprjetà immobbli.

                     ARTIKOLU II.22 — TRASFERIMENTI TAL-BAĠIT

                  Il-benefiċjarju għandu jingħata permess jaġġusta l-estimu baġitarju stabbilit fl-Anness, permezz ta’ trasferimenti bejn il-kategoriji differenti tal-baġit. Dan l-aġġustament ma għandux jirrikjedi emenda tal-ftehim. Dawn it-trasferimenti għandhom jiġu ġġustifikati fir-rapport annwali.

                     ARTIKOLU II.23 — OBBLIGI TA’ RAPPORTAR

                  II.23.1   Rapport annwali

                  Preferibbilment sal-15 ta’ Mejju, u mhux aktar tard mit-30 ta’ Ġunju, wara tmiem is-sena finanzjarja N, il-benefiċjarju għandu jissottometti rapport annwali, li jkun magħmul kif ġej:

                              (a)

                              dikjarazzjonijiet finanzjarji annwali u noti ta’ akkumpanjament, li jkopru d-dħul u l-ispejjeż tal-benefiċjarju, l-assi u l-obbligazzjonijiet fil-bidu u fit-tmiem tas-sena finanzjarja, f’konformità mal-liġi applikabbli fl-Istat Membru tas-sede tal-benefiċjarju;

                              (b)

                              dikjarazzjonijiet finanzjarji annwali abbażi tal-istandards internazzjonali tal-kontabilità definiti fl-Artikolu 2 tar-Regolament (KE) Nru 1606/2002 tal-Parlament Ewropew u tal-Kunsill (5);

                              (c)

                              il-lista ta’ donaturi u kontributuri u d-donazzjonijiet jew il-kontribuzzjonijiet korrispondenti tagħhom irrapportati f’konformità mal-Artikolu 20 tar-Regolament (UE, Euratom) Nru 1141/2014;

                              (d)

                              rapport ta’ attività;

                              (e)

                              dikjarazzjoni finanzjarja bbażata fuq l-istruttura tal-estimu baġitarju;

                              (f)

                              dettalji tal-kontijiet fir-rigward tad-dħul, l-ispejjeż, l-assijiet u l-obbligazzjonijiet;

                              (g)

                              rikonċiljazzjoni tad-dikjarazzjoni finanzjarja msemmija fil-punt (e) mad-dettalji tal-kontijiet imsemmija fil-punt (f);

                              (h)

                              lista ta’ fornituri li f’sena finanzjarja partikolari talbu lill-benefiċjarju aktar minn EUR 10 000, li tispeċifika l-isem u l-indirizz tal-fornitur kif ukoll l-ambitu tal-oġġetti jew is-servizzi pprovduti.

                        L-informazzjoni inkluża fir-rapport annwali trid tkun biżżejjed biex jiġi stabbilit l-ammont ta’ finanzjament finali.
                  II.23.2   Rapport tal-awditjar estern

                  Il-Parlament Ewropew għandu jirċievi direttament mingħand il-korpi jew l-esperti esterni indipendenti, maħtura skont l-Artikolu 23(3) tar-Regolament (UE, Euratom) Nru 1141/2014, ir-rapport tal-awditjar estern kif speċifikat fl-Artikolu 23(1) tar-Regolament (UE, Euratom) Nru 1141/2014.
                  L-iskop tal-awditjar estern għandu jkun dak li jiċċertifika l-affidabilità tar-rapporti finanzjarji u l-legalità u r-regolarità tan-nefqa tagħhom, u b’mod partikolari li:

                              (a)

                              id-dikjarazzjonijiet finanzjarji tħejjew f’konformità mal-liġi nazzjonali applikabbli għall-benefiċjarju, ma fihomx dikjarazzjonijiet materjali foloz u juru perspettiva vera u ġusta tal-pożizzjoni finanzjarja u tar-riżultati operattivi;

                              (b)

                              id-dikjarazzjonijiet finanzjarji tħejjew f’konformità mal-istandards internazzjonali tal-kontabilità definiti fl-Artikolu 2 tar-Regolament (KE) Nru 1606/2002;

                              (c)

                              l-ispejjeż iddikjarati ġġarbu vermanet;

                              (d)

                              id-dikjarazzjoni tad-dħul tkun eżawrjenti;

                              (e)

                              id-dokumenti finanzjarji ppreżentati mill-benefiċjarju lill-Parlament ikunu konsistenti mad-dispożizzjonijiet finanzjarji tal-ftehim;

                              (f)

                              l-obbligi li jirriżultaw mir-Regolament (UE, Euratom) Nru 1141/2014, b’mod partikolari mill-Artikolu 20 tiegħu, ikunu ġew issodisfati;

                              (g)

                              l-obbligi li jirriżultaw minn dan il-ftehim, b’mod partikolari mill-Artikolu II.9 u l-Artikolu II.19 tiegħu, ikunu ġew issodisfati;

                              (h)

                              il-kontribuzzjoni in natura jkunu ngħataw realment lill-benefiċjarju u jkunu ġew ivvalutati bi qbil mar-regoli applikabbli;

                              (i)

                              kwalunkwe parti mhux użata tal-finanzjament tal-Unjoni tkun ġiet riportata għas-sena finanzjarja li jmiss;

                              (j)

                              il-parti mhux użata tal-finanzjament tal-Unjoni tkun intużat f’konformità mal-Artikolu 228(2) tar-Regolament Finanzjarju;

                              (k)

                              kwalunkwe eċċess ta’ riżorsi proprji ikun ġie ttrasferit fir-riżerva.

                     ARTIKOLU II.24 — DEĊIŻJONI DWAR RAPPORT ANNWALI

                  Sat-30 ta’ Settembru tas-sena li tiġi wara s-sena finanzjarja N, il-Parlament Ewropew għandu japprova jew jirrifjuta r-rapport annwali, kif speċifikat fl-Artikolu II.23.1.
                  Jekk il-Parlament Ewropew ma jagħtix tweġiba bil-miktub fi żmien perjodu ta’ sitt xhur wara li jirċievi r-rapport annwali, ir-rapport annwali għandu jitqies li jkun ġie approvat.
                  L-approvazzjoni tar-rapport annwali hija mingħajr preġudizzju għall-istabbiliment tal-ammont ta’ finanzjament finali skont l-Artikolu II.25 li permezz tiegħu l-Parlament Ewropew jieħu deċiżjoni finali dwar l-eliġibilità tal-ispejjeż.
                  Il-Parlament Ewropew jista’ jitlob informazzjoni addizzjonali mingħand il-benefiċjarju sabiex ikun f’pożizzjoni li jieħu deċiżjoni dwar ir-rapport annwali. Fil-każ ta’ tali talba, id-data ta’ skadenza għad-deċiżjoni dwar ir-rapport annwali għandha tkun prorogata sakemm tali informazzjoni mitluba tkun waslet u tkun ġiet evalwata mill-Parlament Ewropew. L-iskadenza tista’ tiġi prorogata wkoll meta tkun intalbet informazzjoni addizzjonali mill-Awtorità għall-partiti politiċi Ewropej u l-fondazzjonijiet politiċi Ewropej skont l-Artikolu 24(4) tar-Regolament (UE, Euratom) Nru 1141/2014.
                  Jekk ir-rapport annwali jkun vizzjat minn nuqqasijiet sostanzjali, il-Parlament Ewropew jista’ jirrifjutah mingħajr ma jitlob informazzjoni addizzjonali mingħand il-benefiċjarju u jista’ jitlob li l-benefiċjarju jissottometti rapport ġdid fi żmien 15-il jum ta’ xogħol.
                  It-talbiet għal informazzjoni addizzjonali jew għal rapport ġdid għandhom isiru lill-benefiċjarju bil-miktub.
                  Jekk ir-rapport annwali li jkun tressaq inizjalment jiġi rrifjutat u jintalab rapport ġdid, il-proċedura ta’ approvazzjoni stabbilita f’dan l-Artikolu għandha tapplika għar-rapport il-ġdid.

                     ARTIKOLU II.25 — DEĊIŻJONI DWAR L-AMMONT TA’ FINANZJAMENT FINALI

                  II.25.1   Impatt tar-rapport annwali

                  Id-deċiżjoni tal-Parlament Ewropew li tistabbilixxi l-ammont ta’ finanzjament finali għandha tkun ibbażata fuq ir-rapport annwali approvat f’konformità mal-Artikolu II.24. F’każ ta’ rifjut definittiv tar-rapport annwali mill-Parlament Ewropew, jew f’każ li l-benefiċjarju jonqos milli jippreżenta rapport annwali fi żmien l-iskadenzi applikabbli, l-ebda spiża rimborżabbli ma tista’ tiġi stabbilita mid-deċiżjoni dwar l-ammont ta’ finanzjament finali.
                  II.25.2   Soll

                  L-ammont ta’ finanzjament finali għandu jkun limitat għall-ammont stipulat fl-Artikolu I.4. La m’għandu jkun iktar minn 90 % tan-nefqa rimborżabbli indikata fl-estimu baġitarju u lanqas ma għandu jkun iktar minn 90 % tan-nefqa rimborżabbli mġarrba verament.
                  II.25.3   Riport ta’ fondi mhux minfuqa

                  Kwalunkwe parti mill-kontribuzzjoni li ma tkunx intefqet fis-sena finanzjarja N li għaliha tkun ingħatat, għandha tkun riportata għas-sena finanzjarja N+1 u tintefaq fuq kwalunkwe nefqa rimborżabbli li tkun iġġarrbet sal-31 ta’ Diċembru tas-sena N+1. L-ammonti li jkun għad fadal mill-kontribuzzjonijiet tas-sena preċedenti ma jistgħux jintużaw għall-finanzjament tal-parti tan-nefqa li l-partiti politiċi Ewropej iridu jipprovdu mir-riżorsi proprji tagħhom.
                  Il-benefiċjarju għandu l-ewwel juża l-parti mill-kontribuzzjoni li ma tkunx intużat fis-sena finanzjarja li għaliha l-kontribuzzjoni tkun ingħatat u huwa biss wara dan li jista’ juża kwalunkwe kontribuzzjoni mogħtija wara dik is-sena.
                  II.25.4   Deċiżjoni dwar l-ammont ta’ finanzjament finali

                  Kull sena, il-Parlament Ewropew jikkontrolla jekk in-nefqa tkunx konformi mad-dispożizzjonijiet tar-Regolament (UE, Euratom) Nru 1141/2014, mar-Regolament Finanzjarju u mal-ftehim. Kull sena huwa għandu jieħu deċiżjoni dwar l-ammont ta’ finanzjament finali, li għandha tiġi notifikata debitament lill-benefiċjarju.
                  Jekk l-ammont ta’ finanzjament definit fl-Artikolu I.4 jintefaq kompletament matul is-sena N, l-ammont ta’ finanzjament finali għandu jiġi stabbilit wara l-għeluq ta’ dik is-sena finanzjarja, fis-sena N+1.
                  F’każ ta’ riporti ta’ fondi li ma ntefqux għas-sena finanzjarja N+1 f’konformità mal-Artikolu II.25.3, l-ammont ta’ finanzjament finali għas-sena N għandu jiġi stabbilit kif ġej:

                        L-Ewwel Pass
                     : Fis-sena N+1, il-Parlament Ewropew għandu jiddeċiedi dwar l-ispejjeż rimborżabbli tas-sena finanzjarja N u l-ewwel parti tal-ammont ta’ finanzjament finali tas-sena N, li jikkorrispondu għal dawk l-ispejjeż. Barra minn hekk, il-Parlament Ewropew għandu jistabbilixxi l-ammont ta’ finanzjament li ma ntefaqx mogħti għas-sena finanzjarja N li għandu jiġi riportat għas-sena finanzjarja N+1;

                        It-Tieni Pass
                     : Fis-sena N+2, il-Parlament Ewropew għandu jiddeċiedi dwar l-ispejjeż rimborżabbli tas-sena finanzjarja N+1, u jiddetermina liema minnhom se jkunu koperti mill-fondi li ma ntefqux riportati għas-sena finanzjarja N+1 (it-tieni parti tal-ammont ta’ finanzjament finali).
                  L-ammont ta’ finanzjament finali għas-sena N għandu jkun is-somma tal-ammonti stabbiliti fl-ewwel pass u fit-tieni pass.
                  L-approvazzjoni tal-prefinanzjament issir fil-mument li jiġi stabbilit l-ammont ta’ finanzjament finali. Fil-każ ta’ riport, isir ikklerjar parzjali tal-prefinanzjament fil-mument ta’ kull waħda mill-passi msemmija qabel.
                  II.25.5   Irkupru ta’ finanzjament mhux minfuq

                  Kwalunkwe parti li jifdal mill-kontribuzzjoni mogħtija għas-sena N li ma tkunx intefqet sal-aħħar tas-sena N+1 għandha tkun irkuprata f’konformità mal-Kapitolu 6 tat-Titolu IV tar-Regolament Finanzjarju.
                  II.25.6   Bilanċ tal-finanzjament

                  Jekk il-prefinanzjament imħallas jaqbeż l-ammont ta’ finanzjament finali, il-Parlament Ewropew għandu jirkupra l-prefinanzjament imħallas indebitament.
                  Jekk l-ammont finali tal-finanzjament jaqbeż il-prefinanzjament imħallas, il-Parlament Ewropew għandu jħallas il-bilanċ.
                  II.25.7   Bilanċ favorevoli ta’ riżorsi proprji

                  (a)   Bini ta’ riżerva speċjali

                  Il-benefiċjarju jista’ jibni riżerva speċjali mill-eċċess tar-riżorsi proprji.
                  Il-bilanċ pożittiv ta’ riżorsi proprji li għandu jiġi trasferit fil-kont tar-riżerva speċjali għandu jkun l-ammont tar-riżorsi proprji li jaqbeż is-somma ta’ riżorsi proprji meħtieġa biex jiġu koperti 10 % tal-ispejjeż rimborżabbli mġarrba verament fis-sena finanzjarja N. Il-benefiċjarju l-ewwel irid ikun kopra l-ispejjeż mhux rimborżabbli tas-sena finanzjarja N bl-użu tar-riżorsi proprji biss.
                  Ir-riżerva għandha tintuża biss għall-fini ta’ kofinanzjament ta’ spejjeż rimborżabbli u spejjeż mhux rimborżabbli li jridu jkunu koperti minn riżorsi proprji waqt l-implimentazzjoni ta’ kwalunkwe ftehim futur.
                  (b)   Profitt

                  Il-profitt huwa definit bħala eċċess ta’ introjtu fuq in-nefqa.
                  L-introjtu jinkludi finanzjament mill-baġit tal-Unjoni u r-riżorsi proprji tal-benefiċjarju.
                  Il-kontribuzzjonijiet minn partijiet terzi għal avvenimenti konġunti ma għandhomx jiġu kkunsidrati bħala parti mir-riżorsi proprji tal-benefiċjarju. Barra minn hekk, il-benefiċjarju ma għandu jirċievi l-ebda finanzjament ieħor mill-baġit tal-Unjoni, la direttament u lanqas indirettament. B’mod partikolari, id-donazzjonijiet mill-baġits tal-gruppi politiċi fil-Parlament Ewropew għandhom jiġu pprojbiti.
                  L-eċċess allokat għar-riżerva speċjali mhux se jitqies għall-kalkolu tal-profitt.
                  (c)   Irkupru

                  Il-finanzjament ma jistax jipproduċi profitt għall-benefiċjarju. Il-Parlament Ewropew għandu jkun intitolat jirkupra l-perċentwal tal-profitt li jikkorrispondi għall-kontribuzzjoni tal-Unjoni għall-ispejjeż rimborżabbli.

                     ARTIKOLU II.26 — IMGĦAX FUQ IL-PREFINANZJAMENT

                  Il-benefiċjarju għandu jgħarraf lill-Parlament Ewropew bl-ammont ta’ imgħax jew benefiċċji ekwivalenti ġġenerati mill-prefinanzjament li jkun irċieva mill-Parlament Ewropew.
                  Il-Parlament Ewropew għandu jnaqqas l-imgħax iġġenerat mill-prefinanzjament meta jikkalkula l-ammont ta’ finanzjament finali. L-imgħax m’għandux jiġi inkluż fir-riżorsi proprji.

                     ARTIKOLU II.27 — IRKUPRU

                  Jekk ikunu ġew imħallsa ammonti indebitament lill-benefiċjarju jew jekk proċedura ta’ rkupru tkun ġustifikata skont it-termini u l-kundizzjonijiet tal-ftehim, ir-Regolament (UE, Euratom) Nru 1141/2014 jew ir-Regolament Finanzjarju, il-benefiċjarju jew il-persuna fiżika msemmija fl-Artikolu 30(2) tar-Regolament (UE, Euratom) Nru 1141/2014 għandhom iħallsu lura l-ammonti kkonċernati lill-Parlament Ewropew, f’konformità mat-termini u l-kundizzjonijiet u sad-data ta’ skadenza stabbilita mill-Parlament Ewropew.
                  II.27.1   Imgħax ta’ inadempjenza

                  Jekk il-benefiċjarju jonqos milli jħallas lura sal-iskadenza stabbilita mill-Parlament Ewropew, il-Parlament Ewropew għandu jimponi fuq l-ammonti dovuti l-imgħax ta’ inadempjenza bir-rata stabbilita fl-Artikolu II.16. L-imgħax ta’ inadempjenza għandu jkopri l-perjodu bejn l-iskadenza stabbilita għall-ħlas lura u d-data li fiha l-Parlament Ewropew jirċievi ħlas lura sħiħ, bl-inklużjoni ta’ din tal-aħħar.
                  Kwalunkwe rimborż parzjali għandu l-ewwel jiddaħħal taħt l-ispejjeż u l-imgħax ta’ inadempjenza u biss imbagħad taħt il-kapital.
                  II.27.2   Tpaċija

                  Jekk ma jkun sar l-ebda pagament sad-data ta’ skadenza stipulata, l-ammonti dovuti lill-Parlament Ewropew jistgħu jiġu rkuprati billi jitnaqqsu minn kwalunkwe ammont dovut lill-benefiċjarju għal kwalunkwe raġuni oħra f’konformità mal-Artikolu 101 tar-Regolament Finanzjarju. F’każijiet eċċezzjonali, iġġustifikati bil-ħtieġa li jiġu ssalvagwardjati l-interessi finanzjarji tal-Unjoni, il-Parlament Ewropew jista’ jirkupra permezz ta’ tpaċija qabel id-data ta’ meta jkun dovut il-ħlas. M’għandux ikun hemm il-ħtieġa ta’ kunsens minn qabel tal-benefiċjarju.
                  II.27.3   Imposti bankarji

                  L-imposti bankarji ġġenerati mill-irkupru tal-ammonti dovuti lill-Parlament Ewropew għandhom jinġarru unikament mill-benefiċjarju.

                     ARTIKOLU II.28 — GARANZIJA FINANZJARJA

                  Jekk il-Parlament Ewropew jitlob garanzija finanzjarja f’konformità mal-Artikolu 227 tar-Regolament Finanzjarju, għandhom jiġu ssodisfati l-kundizzjonijiet li ġejjin:

                              (a)

                              il-garanzija finanzjarja trid tkun ipprovduta minn bank jew istituzzjoni finanzjarja approvata jew, jekk dan jintalab mill-benefiċjarju u jkun aċċettat mill-Parlament Ewropew, minn parti terza;

                              (b)

                              il-garanti jrid joqgħod bħala garanti tal-ewwel sejħa u ma jkunx jeħtieġ li l-Parlament Ewropew l-ewwel jirrikorri kontra d-debitur prinċipali (jiġifieri l-benefiċjarju kkonċernat); u

                              (c)

                              il-garanzija finanzjarja trid tibqa’ fis-seħħ b’mod espliċitu sakemm il-prefinanzjament ikun approvat għall-ħlasijiet interim jew għall-ħlas tal-bilanċ mill-Parlament Ewropew; jekk il-ħlas tal-bilanċ jieħu l-forma ta’ rkupru, il-garanzija finanzjarja trid tibqa’ fis-seħħ sakemm id-dejn ikun meqjus li jkun kompletament ikklerjat; u l-Parlament Ewropew irid jirrilaxxa l-garanzija fix-xahar ta’ wara.

                     ARTIKOLU II.29 — KONTROLL

                  II.29.1   Dispożizzjonijiet ġenerali

                  Fl-ambitu ta’ kompetenza tagħhom u f’konformità mal-Kapitolu V tar-Regolament (UE, Euratom) Nru 1141/2014 u tal-Artikolu 231(1) tar-Regolament Finanzjarju, il-Parlament Ewropew u l-Awtorità għall-partiti politiċi Ewropej u l-fondazzjonijiet politiċi Ewropej jistgħu fi kwalunkwe ħin jeżerċitaw is-setgħat ta’ kontroll rispettivi tagħhom sabiex jiġi vverifikat jekk il-benefiċjarju huwiex f’konformità sħiħa mal-obbligi stabbiliti fil-ftehim, fir-Regolament (UE, Euratom) Nru 1141/2014 u fir-Regolament Finanzjarju.
                  Il-benefiċjarju għandu jikkoopera mal-awtoritajiet kompetenti u għandu jipprovdilhom l-għajnuna kollha meħtieġa għat-twettiq tal-kontrolli tagħhom.
                  Il-Parlament Ewropew u l-Awtorità għall-partiti politiċi Ewropej u l-fondazzjonijiet politiċi Ewropej jistgħu jiddelegaw il-kompitu ta’ kontroll lil korpi esterni awtorizzati debitament li jaġixxu f’isimhom (“il-korpi awtorizzati”).
                  II.29.2   Dover li jinżammu d-dokumenti

                  Il-benefiċjarju għandu jżomm maħżuna, kif speċifikat fl-Artikolu II.7, fuq kwalunkwe mezz adegwat, id-dokumenti oriġinali kollha, partikolarment ir-rekords tal-kontabilità u tat-taxxa, inklużi l-oriġinali diġitalizzati meta jkunu awtorizzati mil-liġijiet nazzjonali rispettivi tagħhom u skont il-kundizzjonijiet stipulati fihom.
                  II.29.3   Obbligu li jiġu pprovduti dokumenti u/jew informazzjoni

                  Il-benefiċjarju għandu jipprovdi kwalunkwe dokument u/jew informazzjoni, inkluża informazzjoni f’format elettroniku, mitluba mill-Parlament Ewropew, mill-Awtorità għall-partiti politiċi Ewropej u l-fondazzjonijiet politiċi Ewropej jew mill-korp awtorizzat (“l-awtorità kompetenti”).
                  Kwalunkwe dokument jew informazzjoni pprovduti mill-benefiċjarju għandhom jiġu pproċessati f’konformità mal-Artikolu II.6.
                  II.29.4   Żjarat fuq il-post

                  L-awtorità kompetenti tista’ twettaq żjarat fuq il-post fil-bini tal-benefiċjarju. Għal dan l-għan, hija tista’ titlob bil-miktub li l-benefiċjarju jagħmel l-arranġamenti xierqa għal tali żjara fi żmien skadenza xierqa li għandha tiġi stabbilita mill-awtorità kompetenti.
                  Matul żjara fuq il-post, il-benefiċjarju għandu jippermetti lill-awtorità kompetenti aċċess għal siti u bini fejn l-operazzjoni tkun qiegħda titwettaq jew tkun ġiet imwettqa, kif ukoll għall-informazzjoni kollha neċessarja, inkluża informazzjoni f’format elettroniku.
                  Il-benefiċjarju għandu jiżgura li l-informazzjoni tkun disponibbli faċilment fil-mument taż-żjara fuq il-post u li l-informazzjoni mitluba tiġi mgħoddija f’forma xierqa.
                  II.29.5   Proċedura tal-awditjar kontradittorja

                  Abbażi tas-sejbiet li jsiru waqt il-proċedura ta’ kontroll, il-Parlament Ewropew għandu jħejji rapport tal-awditjar proviżorju li għandu jintbagħat lill-benefiċjarju. Il-benefiċjarju jista’ jissottometti osservazzjonijiet fi żmien 30 jum kalendarju mid-data meta jirċievi r-rapport tal-awditjar proviżorju.
                  Abbażi tas-sejbiet tar-rapport tal-awditjar proviżorju u l-osservazzjonijiet possibbli tal-benefiċjarju, il-Parlament Ewropew jistabbilixxi s-sejbiet tal-awditjar finali tiegħu f’rapport finali tal-awditjar. Ir-rapport finali tal-awditjar għandu jintbagħat lill-benefiċjarju fi żmien 60 jum mill-iskadenza tal-limitu ta’ żmien stabbilit għall-preżentazzjoni tal-osservazzjonijiet għar-rapport tal-awditjar proviżorju.
                  II.29.6   Effetti tas-sejbiet tal-awditjar

                  Mingħajr preġudizzju għad-dritt tal-Parlament li jieħu miżuri skont l-Artikolu II.12 sal-Artikolu II.14, is-sejbiet tal-awditjar finali għandhom jittieħdu inkunsiderazzjoni b’mod debitu mill-Parlament Ewropew fil-kuntest tal-istabbiliment tal-ammont ta’ finanzjament finali.
                  Il-każijiet possibbli ta’ frodi jew ksur serju tar-regoli applikabbli żvelati mis-sejbiet tal-awditjar finali għandhom jiġu nnotifikati lill-awtoritajiet kompetenti nazzjonali jew tal-Unjoni għal azzjoni ulterjuri.
                  Il-Parlament Ewropew jista’ jaġġusta b’mod retroattiv id-deċiżjoni dwar l-ammont ta’ finanzjament finali abbażi tas-sejbiet tal-awditjar finali.
                  II.29.7   Drittijiet ta’ kontroll tal-OLAF

                  L-Uffiċċju Ewropew ta’ Kontra l-Frodi (OLAF) għandu jeżerċita d-drittijiet tiegħu ta’ kontroll vis-à-vis il-benefiċjarju f’konformità mar-regoli applikabbli, b’mod partikolari mar-Regolament tal-Kunsill (Euratom, KE) Nru 2185/96 (6), ir-Regolament (UE, Euratom) Nru 883/2013 tal-Parlament Ewropew u tal-Kunsill (7), l-Artikolu 231(1) tar-Regolament Finanzjarju u l-Artikoli 24(4) u 25(7) tar-Regolament (UE, Euratom) Nru 1141/2014.
                  Il-benefiċjarju għandu jikkoopera debitament mal-OLAF u għandu jipprovdi lill-OLAF b’kull għajnuna meħtieġa għat-twettiq ta’ kontroll tiegħu.
                  Il-Parlament Ewropew jista’ fi kwalunkwe ħin jaġġusta b’mod retroattiv id-deċiżjoni dwar l-ammont ta’ finanzjament finali abbażi ta’ sejbiet li jkunu waslu mingħand l-Uffiċċju Ewropew ta’ Kontra l-Frodi (OLAF) f’konformità mal-Artikolu 25(7) tar-Regolament (UE, Euratom) Nru 1141/2014. Qabel ma l-Parlament Ewropew jiddeċiedi b’mod retroattiv id-deċiżjoni dwar l-aġġustament tal-ammont ta’ finanzjament finali, il-benefiċjarju għandu jkun infurmat debitament dwar is-sejbiet rilevanti u l-intenzjoni tal-Parlament li jaġġusta d-deċiżjoni dwar l-ammont ta’ finanzjament finali, u għandu jkollu l-opportunità li jissottometti l-osservazzjonijiet tiegħu.
                  II.29.8   Drittijiet ta’ kontroll tal-Qorti Ewropea tal-Awdituri

                  Il-Qorti Ewropea tal-Awdituri għandha teżerċita d-dritt tagħha ta’ kontroll f’konformità mar-regoli applikabbli, u b’mod partikolari l-Artikolu 231(1) tar-Regolament Finanzjarju, u l-Artikolu 25(6) tar-Regolament (UE, Euratom) Nru 1141/2014. Għandhom japplikaw l-Artikoli II.29.3 u II.29.4.
                  Il-benefiċjarju għandu jikkoopera debitament mal-Qorti tal-Awdituri u għandu jipprovdi lill-Qorti l-assistenza kollha meħtieġa meta tkun qiegħda twettaq il-kontroll tagħha.
                  II.29.9   Nuqqas ta’ konformità mal-obbligi skont l-Artikolu II.29.1 sa 4

                  Jekk il-benefiċjarju ma jikkonformax mal-obbligi stabbiliti fl-Artikolu II.29.1 sa 4, il-Parlament Ewropew jista’ jqis mhux rimborżabbli kwalunkwe spiża li ma tkunx ġiet issostanzjata b’mod suffiċjenti mill-benefiċjarju.

                     FIREM

                        Għall-benefiċjarju
                        [kunjom/isem/funzjoni]
                        [firma]
                        Magħmul fi [post], [data]

                        Għall-Parlament Ewropew
                        [kunjom, isem]
                        [firma]
                        Magħmul fi [post], [data]

                        Duplikat bil-Malti.

                  Anness

                     ESTIMU BAĠITARJU

                                 Nefqa

                              Nefqa rimborżabbli

                              Baġit

                              Attwali

                                 A.1: Spejjeż tal-persunal

                                          1.

                                          Salarji

                                          2.

                                          Kontribuzzjonijiet

                                          3.

                                          Taħriġ professjonali

                                          4.

                                          Spejjeż tal-missjonijiet tal-persunal

                                          5.

                                          Spejjeż oħra tal-persunal

                                 A.2: Spejjeż infrastrutturali u operatorji

                                          1.

                                          Kera, imposti u spejjeż ta’ manutenzjoni

                                          2.

                                          Spejjeż relatati mal-installazzjoni, l-operat u l-manutenzjoni ta’ tagħmir

                                          3.

                                          Deprezzament ta’ proprjetà mobbli u immobbli

                                          4.

                                          Kartolerija u provvisti għall-uffiċċju

                                          5.

                                          Spejjeż postali u tat-telekomunikazzjonijiet

                                          6.

                                          Spejjeż ta’ stampar, traduzzjoni u riproduzzjoni

                                          7.

                                          Spejjeż infrastrutturali oħrajn

                                 A.3: Spejjeż amministrattivi

                                          1.

                                          Spejjeż ta’ dokumentazzjoni (ġurnali, aġenziji tal-istampa, databases)

                                          2.

                                          Spejjeż ta’ studji u ta’ riċerka

                                          3.

                                          Spejjeż legali

                                          4.

                                          Spejjeż ta’ kontabilità u awditjar

                                          5.

                                          Spejjeż amministrattivi mixxellanji

                                          6.

                                          Sostenn lil entitajiet assoċjati

                                 A.4: Spejjeż ta’ laqgħat u ta’ rappreżentanza

                                          1.

                                          Spejjeż ta’ laqgħat

                                          2.

                                          Parteċipazzjoni f’seminars u konferenzi

                                          3.

                                          Spejjeż ta’ rappreżentanza

                                          4.

                                          Spejjeż ta’ stediniet

                                          5.

                                          Spejjeż oħra relatati ma’ laqgħat

                                 A.5: Spejjeż marbuta ma’ informazzjoni u pubblikazzjoni

                                          1.

                                          Spejjeż ta’ pubblikazzjoni

                                          2.

                                          Ħolqien u tħaddim ta’ siti tal-Internet

                                          3.

                                          Spejjeż ta’ pubbliċità

                                          4.

                                          Tagħmir tal-komunikazzjoni (“gadgets”)

                                          5.

                                          Seminar u wirjiet

                                          6.

                                          Kampanji elettorali

                                          7.

                                          Spejjeż oħra relatati ma’ informazzjoni

                              A. NEFQA RIMBORŻABBLI TOTALI

                                 NEFQA MHUX RIMBORŻABBLI

                                          1.

                                          Allokazzjonijiet għal provvedimenti oħra

                                          2.

                                          Imposti finanzjarji

                                          3.

                                          Telf mill-kambju

                                          4.

                                          Pretensjonijiet dubjużi fuq partijiet terzi

                                          5.

                                          Oħrajn (li jridu jiġu speċifikati)

                                          6.

                                          Kontribuzzjonijiet in natura

                              B. NEFQA MHUX RIMBORŻABBLI TOTALI

                              C. NEFQA TOTALI

                                 Dħul

                              Baġit

                              Attwali

                              D.1-1. Finanzjament tal-Parlament Ewropew riportat mis-sena N-1

                              mhux applikabbli

                              D.1-2. Finanzjament tal-Parlament Ewropew allokat għas-sena N

                              D.1. Finanzjament tal-Parlament Ewropew użat biex ikopri 90 % tan-nefqa rimborżabbli fis-sena N

                              D.2 Kontribuzzjonijiet tal-membri

                                          2.1

                                          mill-partiti membri

                                          2.2

                                          mill-membri individwali

                              D.3 Donazzjonijiet

                              D.4 Riżorsi proprji oħra

                              (li jridu jiġu speċifikati)

                              D.5 Kontribuzzjonijiet in natura

                              D: DĦUL TOTALI

                              E. profitt/telf (D–C)

                              F. Allokazzjoni ta’ riżorsi proprji għall-kont ta’ riżerva

                              G. Profitt/telf biex tiġi vverifikata l-osservanza tar-regola ta’ ebda profitt (E–F)

                              H. Imgħax fuq il-prefinanzjament

                              I. Finanzjament tal-Parlament Ewropew riportat għas-sena N+1

                              mhux applikabbli

                     Nota: struttura indikattiva biss. L-istruttura vinkolanti tal-estimu baġitarju għandha tiġi ppubblikata kull sena b’sejħa għal kontribuzzjonijiet.

               (1)  ĠU L 193, 30.7.2018, p. 1.

               (2)  ĠU L 317, 4.11.2014, p. 1.

               (3)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).

               (4)  Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).

               (5)  Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 rigward l-applikazzjoni ta' standards internazzjonali ta' kontabilità (ĠU L 243, 11.9.2002, p. 1).

               (6)  Ir-Regolament tal-Kunsill (Euratom, KE) Nru 2185/96 tal-11 ta’ Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolaritajiet oħra (ĠU L 292, 15.11.1996, p. 2).

               (7)  Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta’ Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1).

            ANNESS 1b

                  [MUDELL TA’] FTEHIM TA’ GĦOTJA — FONDAZZJONI
                  NUMRU: … [DAĦĦAL] …
                  Il-Parlament Ewropew, li s-Segretarjat Ġenerali tiegħu jinsab fi
                  Plateau du Kirchberg, L-2929 il-Lussemburgu,
                  minn hawn ’il quddiem imsejjaħ “il-Parlament Ewropew”,
                  irrappreżentat, għall-iffirmar ta’ dan il-ftehim,
                  minn [kunjom/isem/funzjoni],
                  minn naħa waħda,
                  kif ukoll

                              [isem uffiċjali sħiħ tal-benefiċjarju]

                              [forma legali uffiċjali]

                              [numru ta’ reġistrazzjoni legali]

                              [indirizz uffiċjali sħiħ]

                              [numru tal-VAT],

                        minn hawn ’il quddiem imsejjaħ “il-Benefiċjarju”,
                  irrappreżentat, għall-iffirmar ta’ dan il-ftehim,
                  minn: …[rappreżentant intitolat li jidħol f’impenji legali]…,
                  min-naħa l-oħra,
                  FTIEHMU
                  dwar il-Kundizzjonijiet u t-Termini Speċjali, il-Kundizzjonijiet u t-Termini Ġenerali u l-Annessi li ġejjin:

                              Anness 1 — Stima baġitarja

                              Anness 2 — Il-programm ta’ ħidma

                        li għandhom jagħmlu parti integrali minn dan il-ftehim.
                  Id-dispożizzjonijiet tat-Termini u l-Kundizzjonijiet Speċjali għandhom jieħdu preċedenza fuq dawk ta’ partijiet oħra ta’ dan il-ftehim. Id-dispożizzjonijiet tat-Termini u l-Kundizzjonijiet Ġenerali għandhom jieħdu preċedenza fuq dawk tal-Annessi l-oħra.

                        Werrej

                              I.

                           TERMINI U KUNDIZZJONIJIET SPEĊJALI
                           29

                              ARTIKOLU I.1 —

                           SUĠĠETT TAL-FTEHIM
                           29

                              ARTIKOLU I.2 —

                           PERJODU TA’ ELIĠIBILITÀ
                           29

                              ARTIKOLU I.3 —

                           FORMA TA’ FINANZJAMENT
                           29

                              ARTIKOLU I.4 —

                           AMMONT TA’ FINANZJAMENT (MASSIMU) PROVIŻORJU
                           29

                              ARTIKOLU I.5 —

                           PAGAMENTI U ARRANĠAMENTI TAL-PAGAMENTI
                           30

                              I.5.1

                           Prefinanzjament
                           30

                              I.5.2

                           Pagament tal-bilanċ jew l-irkupru ta’ prefinanzjament imħallas indebitament
                           30

                              I.5.3

                           Munita
                           30

                              ARTIKOLU I.6 —

                           KONT BANKARJU
                           30

                              ARTIKOLU I.7 —

                           DISPOŻIZZJONIJIET AMMINISTRATTIVI ĠENERALI
                           30

                              II.

                           KUNDIZZJONIJIET ĠENERALI
                           31

                              PARTI A:

                           DISPOŻIZZJONIJIET ĠURIDIĊI U AMMINISTRATTIVI
                           31

                              ARTIKOLU II.1 —

                           DEFINIZZJONIJIET
                           31

                              ARTIKOLU II.2 —

                           OBBLIGI ĠENERALI TAL-BENEFIĊJARJU
                           32

                              ARTIKOLU II.3 —

                           OBBLIGI MARBUTA MA’ KONT BANKARJU
                           32

                              ARTIKOLU II.4 —

                           RESPONSABILITÀ GĦAD-DANNI
                           32

                              ARTIKOLU II.5 —

                           KUNFIDENZJALITÀ
                           32

                              ARTIKOLU II.6 —

                           IPPROĊESSAR TA’ DATA PERSONALI
                           32

                              ARTIKOLU II.7 —

                           ŻAMMA TAR-REKORDS
                           33

                              ARTIKOLU II.8 —

                           VIŻIBILITÀ TAL-FINANZJAMENT MILL-UNJONI
                           33

                              II.8.1

                           Informazzjoni dwar il-finanzjament mill-Unjoni
                           33

                              II.8.2

                           Ċaħdiet li jeskludu r-responsabilità tal-Parlament Ewropew
                           33

                              II.8.3

                           Pubblikazzjoni tal-informazzjoni mill-Parlament Ewropew
                           33

                              ARTIKOLU II.9 —

                           GĦOTI TA’ KUNTRATTI MILL-BENEFIĊJARJI
                           33

                              II.9.1

                           Prinċipji
                           33

                              II.9.2

                           Żamma ta’ rekords
                           33

                              II.9.3

                           Kontroll
                           33

                              II.9.4

                           Responsabilità
                           33

                              ARTIKOLU II.10 —

                           APPOĠĠ FINANZJARJU LIL PARTIJIET TERZI
                           34

                              ARTIKOLU II.11 —

                           FORCE MAJEURE
                           34

                              ARTIKOLU II.12 —

                           SOSPENSJONI TAL-PAGAMENT TA’ FINANZJAMENT
                           34

                              II.12.1

                           Raġunijiet għas-sospensjoni
                           34

                              II.12.2

                           Proċedura għal sospensjoni
                           34

                              II.12.3

                           Effetti tas-sospensjoni
                           34

                              II.12.4

                           Tkomplija tal-pagament
                           35

                              ARTIKOLU II.13 —

                           RTIRAR TAD-DEĊIŻJONI TAL-FINANZJAMENT MILL-PARLAMENT EWROPEW
                           35

                              II.13.1

                           Raġunijiet għall-irtirar
                           35

                              II.13.2

                           Proċedura għall-irtirar
                           35

                              II.13.3

                           Effetti tal-irtirar
                           35

                              ARTIKOLU II.14 —

                           TERMINAZZJONI TAD-DEĊIŻJONI TAL-FINANZJAMENT
                           35

                              II.14.1

                           Terminazzjoni fuq talba tal-benefiċjarju
                           35

                              II.14.2

                           Terminazzjoni mill-Parlament Ewropew
                           35

                              II.14.3

                           L-effetti tat-terminazzjoni
                           36

                              ARTIKOLU II.15 —

                           ĊESSJONI
                           36

                              ARTIKOLU II.16 —

                           IMGĦAX TA’ INADEMPJENZA
                           36

                              ARTIKOLU II.17 —

                           LIĠI APPLIKABBLI
                           36

                              ARTIKOLU II.18 —

                           DRITT TA’ SMIGĦ
                           37

                              PARTI B:

                           DISPOŻIZZJONIJIET FINANZJARJI
                           37

                              ARTIKOLU II.19 —

                           SPEJJEŻ ELIĠIBBLI
                           37

                              II.19.1

                           Kundizzjonijiet
                           37

                              II.19.2

                           Eżempji ta’ spejjeż eliġibbli
                           37

                              ARTIKOLU II.20 —

                           Spejjeż ineliġibbli
                           38

                              ARTIKOLU II.21 —

                           Kontribuzzjonijiet in natura
                           38

                              ARTIKOLU II.22 —

                           TRASFERIMENTI TAL-BAĠIT
                           38

                              ARTIKOLU II.23 —

                           OBBLIGI TA’ RAPPORTAR
                           39

                              II.23.1

                           Rapport annwali
                           39

                              II.23.2

                           Rapport tal-awditjar estern
                           39

                              ARTIKOLU II.24 —

                           DEĊIŻJONI DWAR RAPPORT ANNWALI
                           40

                              ARTIKOLU II.25 —

                           DEĊIŻJONI DWAR L-AMMONT FINALI TA’ FINANZJAMENT
                           40

                              II.25.1

                           Impatt tar-rapport annwali
                           40

                              II.25.2

                           Limitu
                           40

                              II.25.3

                           Ir-riport tal-eċċess
                           40

                              II.25.4

                           Id-deċiżjoni tal-ammont finali ta’ finanzjament
                           41

                              II.25.5

                           Il-bilanċ tal-finanzjament
                           41

                              II.25.6

                           Profitt
                           41

                              ARTIKOLU II.26 —

                           IRKUPRU
                           41

                              II.26.1

                           Imgħax fuq pagament tard
                           41

                              II.26.2

                           Il-kumpens
                           41

                              II.26.3

                           Imposti bankarji
                           41

                              ARTIKOLU II.27 —

                           GARANZIJA FINANZJARJA
                           42

                              ARTIKOLU II.28 —

                           KONTROLL
                           42

                              II.28.1

                           Dispożizzjonijiet ġenerali
                           42

                              II.28.2

                           Dover li jinżammu d-dokumenti
                           42

                              II.28.3

                           L-obbligu li jipprovdi dokumenti u/jew informazzjoni
                           42

                              II.28.4

                           Żjarat fuq il-post
                           42

                              II.28.5

                           Proċedura tal-awditjar kontradittorja
                           42

                              II.28.6

                           Effetti tas-sejbiet tal-awditjar
                           43

                              II.28.7

                           Id-drittijiet ta’ kontroll tal-OLAF
                           43

                              II.28.8

                           Id-drittijiet tal-Qorti Ewropea tal-Awdituri
                           43

                              II.28.9

                           Nuqqas ta’ konformità mal-obbligi tal-artikolu II.28.1 sa 4
                           43

                              ANNESS 1 —

                           BAĠIT STMAT
                           44

                              ANNESS 2 —

                           PROGRAMM TA’ ĦIDMA
                           46
                        I.
                        TERMINI U KUNDIZZJONIJIET SPEĊJALI

                     ARTIKOLU I.1 — SUĠĠETT TAL-FTEHIM

                  Il-Parlament Ewropew jagħti finanzjament għall-implimentazzjoni tal-attivitajiet u l-objettivi statutorji tal-benefiċjarju fis-sena finanzjarja [daħħal], skont it-termini u l-kundizzjonijiet stabbiliti fit-Termini u l-Kundizzjonijiet Speċjali u fit-Termini u l-Kundizzjonijiet Ġenerali (“termini u kundizzjonijiet”), kif ukoll skont l-Annessi ta’ dan il-ftehim.
                  Il-benefiċjarju ser juża l-finanzjament għall-fini tal-implimentazzjoni tal-attivitajiet u l-objettivi statutorji tiegħu, filwaqt li jaġixxi fuq ir-responsabilità tiegħu stess u skont it-termini u l-kundizzjonijiet u l-Annessi ta’ dan il-ftehim. Dan jikkostitwixxi l-implimentazzjoni tad-Deċiżjoni tal-Finanzjament adottata mill-Parlament Ewropew fi [daħħal id-data].

                     ARTIKOLU I.2 — PERJODU TA’ ELIĠIBILITÀ

                  Il-perjodu ta’ eliġibilità għal finanzjament tal-Unjoni għandu jibda jgħodd minn [daħħal JJ/XX/SS] sa [daħħal JJ/XX/SS].

                     ARTIKOLU I.3 — FORMA TA’ FINANZJAMENT

                  L-għotja mogħtija lill-benefiċjarju skont it-Titolu VIII tar-Regolament (UE, Euratom) 2018/1046 tal-Parlament Ewropew u tal-Kunsill (1) (“ir-Regolament Finanzjarju”) għandha tieħu l-forma ta’ rimborż ta’ perċentwal tal-ispejjeż eliġibbli li fil-fatt ikunu ġew imġarrba.

                     ARTIKOLU I.4 — AMMONT TA’ FINANZJAMENT (MASSIMU) PROVIŻORJU

                  Il-Parlament Ewropew għandu jikkontribwixxi ammont massimu ta’ EUR [daħħal l-ammont], li m’għandux jaqbeż il-95 % tat-total ta’ stima tal-ispejjeż eliġibbli.
                  L-istima tal-ispejjeż eliġibbli tal-benefiċjarju hija stabbilita fl-Anness 1 (“l-istima baġitarja”). L-istima baġitarja għandha tkun f’bilanċ u għandha tagħti analiżi statistika tal-ispejjeż u d-dħul kollu tal-benefiċjarju għall-perjodu ta’ eliġibilità. L-ispejjeż eliġibbli għandhom ikunu separati mill-ispejjeż ineliġibbli, skont l-Artikolu II.19.

                     ARTIKOLU I.5 — PAGAMENTI U ARRANĠAMENTI TAL-PAGAMENTI

                  Il-finanzjament għandu jitħallas skont l-iskeda u l-arranġamenti li ġejjin.
                  I.5.1   Prefinanzjament

                  Il-pagament ta’ prefinanzjament ta’ EUR [daħħal ammont], li jirrappreżenta [100 % awtomatikament, inkella daħħal il-perċentwal deċiż mill-Parlament Ewropew fid-Deċiżjoni tal-Finanzjament] tal-ammont massimu stabbilit fl-Artikolu I.4 ta’ dan il-ftehim, għandu jsir lill-benefiċjarju fi żmien 30 jum wara d-data tad-dħul fis-seħħ tal-ftehim jew, jekk applikabbli, mid-data meta l-Parlament Ewropew jirċievi l-garanzija finanzjarja ta’ EUR [… daħħal l-ammont jekk applikabbli], skont liema minnhom tkun l-aktar reċenti.
                  I.5.2   Pagament tal-bilanċ jew l-irkupru ta’ prefinanzjament imħallas indebitament

                  Il-bilanċ tal-finanzjament għandu jitħallas lill-benefiċjarju jew kwalunkwe prefinanzjament imħallas indebitament għandu jiġi rkuprat fi żmien 30 jum wara d-deċiżjoni tal-Parlament Ewropew dwar ir-rapport annwali u d-determinazzjoni tal-ammont finali tal-finanzjament kif speċifikat fl-Artikolu II.23 u l-Artikolu II.25.
                  I.5.3   Munita

                  Il-pagamenti jitħallsu mill-Parlament Ewropew fl-euro. Kwalunkwe konverżjoni tal-ispejjeż reali f’euro għandha ssir bir-rata ta’ kuljum ippubblikata fis-serje C ta’ Il-Ġurnal Uffiċjali tal-Unjoni Ewropea jew inkella, fin-nuqqas ta’ dan, bir-rata menswali tal-kontabilità stabbilita mill-Parlament Ewropew u ppubblikata fis-sit tiegħu tal-Internet, fil-jum meta tinħareġ l-ordni tal-pagament mill-Parlament Ewropew, ħlief fejn it-Termini u l-Kundizzjonijiet Speċjali espressament jiddisponu mod ieħor.
                  Il-pagamenti mill-Parlament Ewropew għandhom jitqiesu li jkunu saru fid-data li fiha jiġu ddebitati mill-kont tal-Parlament Ewropew.

                     ARTIKOLU I.6 — KONT BANKARJU

                  Il-pagamenti għandhom isiru f’kont jew subkont bankarju miżmum mill-benefiċjarju fil-bank stabbilit fi Stat Membru tal-Unjoni Ewropea, denominat f’euro, u li d-dettalji tiegħu jidhru hawn taħt:

                              Isem tal-bank: […]

                              Indirizz tal-fergħa bankarja fejn hemm il-kont: […]

                              Id-denominazzjoni eżatta tad-detentur tal-kont: […]

                              Numru tal-kont sħiħ (inklużi l-kodiċi bankarji): […]

                              IBAN: […]

                              BIC/SWIFT: […]

                     ARTIKOLU I.7 — DISPOŻIZZJONIJIET AMMINISTRATTIVI ĠENERALI

                  Kwalunkwe komunikazzjoni indirizzata lill-Parlament Ewropew b’rabta mal-ftehim għandha tkun bil-miktub, għandha tinkludi n-numru ta’ dan il-ftehim u għandha tintbagħat f’dan l-indirizz:

                              Il-Parlament Ewropew

                              Il-President

                              c/o Direttur Ġenerali tal-Finanzi

                              Uffiċċju SCH 05B031

                              L-2929 Lussemburgu

                        Il-posta ordinarja għandha titqies li ntlaqgħet mill-Parlament Ewropew fid-data li hija tiġi formalment irreġistrata mis-Servizz Postali tal-Parlament Ewropew.
                  Kwalunkwe komunikazzjoni indirizzata lill-benefiċjarju b’rabta ma’ dan il-ftehim għandha tkun bil-miktub, għandu jkollha n-numru tal-ftehim u għandha tintbagħat lil dan l-indirizz:

                              Sinjur/Sinjura […]

                              [Funzjoni]

                              [Isem uffiċjali tal-korp benefiċjarju]

                              [Indirizz uffiċjali sħiħ]

                        Kwalunkwe tibdil fl-indirizz tal-benefiċjarju għandu jiġi kkomunikat lill-Parlament Ewropew bil-miktub mingħajr dewmien.

                     ARTIKOLU I.8 — DĦUL FIS-SEĦĦ TAL-FTEHIM

                  Il-ftehim għandu jidħol fis-seħħ fid-data li fih jiġi ffirmat f’isem il-Parlament Ewropew.
                  II.
                        KUNDIZZJONIJIET ĠENERALI

                     PARTI A: DISPOŻIZZJONIJIET ĠURIDIĊI U AMMINISTRATTIVI

                     ARTIKOLU II.1 — DEFINIZZJONIJIET

                  Għall-iskop ta’ dan il-ftehim:

                              (1)

                                 “rapport ta’ attività” tfisser ġustifikazzjoni bil-miktub tal-ispejjeż mġarrba matul il-perjodu ta’ eliġibilità. Pereżempju, spjegazzjoni tal-attivitajiet, spejjeż amministrattivi, eċċ. Ir-rapport tal-attività huwa parti mir-rapport annwali;

                              (2)

                                 “rapport annwali” tfisser rapport li għandu jiġi ppreżentat fi żmien sitt xhur wara t-tmiem tas-sena finanzjarja skont l-Artikolu 23 tar-Regolament (UE, Euratom) Nru 1141/2014 tal-Parlament Ewropew u tal-Kunsill (2);

                              (3)

                                 “bilanċ tal-finanzjament” tfisser id-differenza bejn l-ammont tal-prefinanzjament skont l-Artikolu I.5.1 u l-ammont finali tal-finanzjament stabbilit skont l-Artikolu II.25.4;

                              (4)

                                 “ikklerjar tal-pagamenti” tfisser sitwazzjoni fejn l-ammont tal-finanzjament finali huwa stabbilit mill-uffiċjal awtorizzanti u l-ammont imħallas lill-benefiċjarju ma jibqax proprjetà tal-Unjoni;

                              (5)

                                 “kunflitt ta’ interessi” tfisser sitwazzjoni fejn l-implimentazzjoni imparzjali u oġġettiva tal-ftehim mill-benefiċjarju tkun kompromessa għal raġunijiet li jinvolvu lill-familja, il-ħajja emozzjonali, l-affinità nazzjonali, l-interess ekonomiku jew kwalunkwe interess ieħor kondiviż ma’ kwalunkwe parti terza oħra relatata mal-kwistjoni tal-ftehim. L-affinità politika, fil-prinċipju, ma tikkostitwixxix raġuni għal kunfitt ta’ interessi fil-każ ta’ ftehimiet konklużi bejn il-partit politiku u organizzazzjonijiet li jħaddnu l-istess valuri politiċi. Madankollu, fil-każ ta’ ftehim bħal dan, il-konformità mal-Artikolu 22 tar-Regolament (UE, Euratom) Nru 1141/2014 trid tiġi osservata;

                              (6)

                                 “kontribuzzjonijiet in natura” jew “offerta in natura” t-tnejn li huma jfissru riżorsi mhux finanzjarji, imqiegħda għad-dispożizzjoni tal-benefiċjarju mingħajr ħlas minn partijiet terzi, skont l-Artikolu 2(7) u 2(8) tar-Regolament (UE, Euratom) Nru 1141/2014;

                              (7)

                                 “sena finanzjarja N” jew “perjodu ta’ eliġibilità” t-tnejn li huma jfissru l-perjodu ta’ implimentazzjoni tal-attivitajiet li għalihom ġie mogħti l-finanzjament skont dan il-ftehim, kif speċifikat fl-Artikolu I.2;

                              (8)

                                    “force majeure”
                                  tfisser kwalunkwe sitwazzjoni jew ġrajja mhux prevista u eċċezzjonali li tkun barra mill-kontroll tal-benefiċjarju jew tal-Parlament Ewropew li tipprevjeni lil kwalunkwe wieħed minnhom milli jissodisfa kwalunkwe wieħed mill-obbligi tiegħu taħt dan il-ftehim, li mhijiex attribwibbli għal żball jew negliġenza min-naħa tagħhom jew min-naħa tas-sottokuntratturi, entitajiet affiljati jew partijiet terzi li jirċievu appoġġ finanzjarju u li toħroġ li tkun inevitabbli minkejja li jeżerċitaw id-diliġenza dovuta. Dawn li ġejjin ma jistgħux jiġu invokati bħala force majeure: tilwim industrijali, strikes, diffikultajiet finanzjarji jew kwalunkwe difett ta’ servizz, difett f’tagħmir jew materjal jew dewmien biex jagħmilhom disponibbli, kemm-il darba ma jkunux ġejjin direttament minn każ rilevanti ta’ force majeure;

                              (9)

                                 “formalment innotifika” tfisser ikkomunika bil-miktub permezz tal-posta jew tal-posta elettronika bi prova tal-kunsinna;

                              (10)

                                 “frodi” tfisser kwalunkwe att jew ommissjoni intenzjonati li jaffettwaw l-interessi finanzjarji tal-Unjoni relatati mal-użu jew il-preżentazzjoni ta’ dikjarazzjonijiet jew dokumenti foloz, mhux korretti jew mhux kompluti, jew man-nuqqas ta’ żvelar ta’ informazzjoni bi ksur ta’ obbligu speċifiku;

                              (11)

                                 “finanzjament” tfisser “għotjiet” skont it-tifsira tat-Titolu VIII tar-Regolament Finanzjarju u tal-Kapitolu IV tar-Regolament (UE, Euratom) Nru 1141/2014;

                              (12)

                                 “irregolarità” tfisser kwalunkwe ksur ta’ dispożizzjoni tal-liġi tal-Unjoni li jirriżulta minn att jew ommissjoni min-naħa tal-benefiċjarju, li jkollu jew jista’ jkollu l-effett li jippreġudika l-baġit tal-Unjoni;

                              (13)

                                 “riżorsi proprji” tfisser sorsi esterni ta’ finanzjament li mhumiex finanzjament mill-Unjoni. Pereżempju: donazzjonijiet, kontribuzzjonijiet minn membri (kif definit fl-Artikolu 2, il-punti (7) u (8), tar-Regolament (UE, Euratom) Nru 1141/2014), eċċ.;

                              (14)

                                 “persuna relatata” tfisser kwalunkwe persuna li għandha s-setgħa li tirrappreżenta lill-benefiċjarju jew li tieħu deċiżjonijiet f’ismu;

                              (15)

                                 “żball sostanzjali” tfisser kwalunkwe ksur ta’ xi dispożizzjoni tal-ftehim li jirriżulta minn att jew ommissjoni, li jikkawża jew jista’ jikkawża telf għall-baġit tal-Unjoni Ewropea.

                     ARTIKOLU II.2 — OBBLIGI ĠENERALI TAL-BENEFIĊJARJU

                  Il-benefiċjarju:

                              (a)

                              għandu jkollu r-responsabilità unika u l-oneru tal-prova għall-konformità ma’ kwalunkwe obbligu legali li jaqa’ fuqu;

                              (b)

                              għandu jkun mitlub jagħmel tajjeb għal kull dannu li sofra l-Parlament Ewropew bħala riżultat tal-implimentazzjoni, inkluża l-implimentazzjoni inkorretta, ta’ dan il-ftehim, ħlief fil-każijiet ta’ force majeure;

                              (c)

                              għandu jkun l-uniku wieħed responsabbli fir-rigward ta’ partijiet terzi, inkluż għal dannu ta’ kwalunkwe għamla li dawn ikunu sofrew waqt l-implimentazzjoni ta’ dan il-ftehim;

                              (d)

                              għandu jinforma lill-Parlament Ewropew minnufih bi kwalunkwe tibdil fis-sitwazzjoni legali, finanzjarja, teknika, organizzattiva jew ta’ sjieda tiegħu u bi kwalunkwe tibdil f’ismu, fl-indirizz jew fir-rappreżentant legali tiegħu;

                              (e)

                              għandu jieħu l-miżuri kollha meħtieġa biex jipprevjeni li jinqala’ kwalunkwe kunflitt ta’ interessi.

                     ARTIKOLU II.3 — OBBLIGI MARBUTA MA’ KONT BANKarju

                  Il-kont jew kont sekondarju msemmija fl-Artikolu I.6 jridu jagħmlu possibbli l-identifikazzjoni tal-ammonti mħallsa mill-Parlament Ewropew u l-interessi miksuba jew benefiċċji ekwivalenti.
                  Jekk l-ammonti mdaħħla f’dan il-kont iħallu mgħax jew benefiċċji simili skont il-liġi tal-Istat Membru fejn il-kont jinsab miftuħ, dan l-imgħax u l-benefiċċji jistgħu jinżammu mill-benefiċjarju bi qbil mal-Artikolu 8(4) tar-Regolament Finanzjarju.
                  L-ammonti mħallsa mill-Parlament Ewropew ma jistgħu taħt l-ebda ċirkostanza jintużaw għal skopijiet ta’ spekulazzjoni.
                  Il-prefinanzjament jibqa’ proprjetà tal-Unjoni sakemm jiġi kklerjat permezz tat-tnaqqis tiegħu mill-ammont finali tal-finanzjament.

                     ARTIKOLU II.4 — RESPONSABILITÀ GĦAD-DANNI

                  Il-Parlament Ewropew ma jistax jinżamm responsabbli għall-ebda dannu kkawżat jew imġarrab mill-benefiċjarju, inkluż kwalunkwe dannu kkawżat lil partijiet terzi waqt l-implimentazzjoni ta’ dan il-ftehim jew b’konsegwenza ta’ tali implimentazzjoni.
                  Ħlief f’każijiet ta’ force majeure, il-benefiċjarju jew il-persuna relatata għandha tikkumpensa lill-Parlament Ewropew għal kwalunkwe dannu li jġarrab bħala riżultat tal-implimentazzjoni ta’ dan il-ftehim jew għaliex il-ftehim ma jkunx ġie implimentat b’konformità sħiħa mad-dispożizzjonijiet tiegħu.

                     ARTIKOLU II.5 — KUNFIDENZJALITÀ

                  Sakemm ma jkunx stipulat mod ieħor f’dan il-ftehim, fl-Artikolu 32 tar-Regolament (UE, Euratom) Nru 1141/2014 u f’atti legali oħra applikabbli tal-Unjoni, il-Parlament Ewropew u l-benefiċjarju jintrabtu li jippreservaw il-kunfidenzjalità ta’ kwalunkwe dokument, informazzjoni jew materjal ieħor direttament relatat mas-suġġett ta’ dan il-ftehim.

                     ARTIKOLU II.6 — IPPROĊESSAR TA’ DATA PERSONALI

                  Kwalunkwe data ta’ natura personali miġbura fil-kuntest tal-ftehim għandha tiġi pproċessata skont id-dispożizzjonijiet tal-Artikolu 33 tar-Regolament (UE, Euratom) Nru 1141/2014. Kwalunkwe pproċessar ta’ data personali mill-Parlament Ewropew għandu jikkonforma mar-Regolament (UE) 2018/1725 tal-Parlament Ewropew u tal-Kunsill (3).
                  Tali data għandha tiġi pproċessata biss għall-iskop tal-implimentazzjoni u l-monitoraġġ tal-ftehim mingħajr preġudizzju għall-possibilità li din id-data tiġi kkomunikata lill-korpi responsabbli għat-twettiq tal-kompiti tal-awditjar u l-verifika b’konformità mal-liġi tal-Unjoni.
                  Kwalunkwe pproċessar ta’ data personali mill-benefiċjarju b’rabta ma’ dan il-ftehim huwa soġġett għar-Regolament (UE) 2016/679 tal-Parlament Ewropew u tal-Kunsill (4). Mingħajr preġudizzju għall-każijiet l-oħra previsti f’dak ir-Regolament, l-ipproċessar tad-data personali b’rabta ma’ dan il-ftehim huwa awtorizzat biss jekk huwa meħtieġ għall-implimentazzjoni ta’ dan il-ftehim.

                     ARTIKOLU II.7 — ŻAMMA TAR-REKORDS

                  Skont l-Artikolu 132 tar-Regolament Finanzjarju, il-benefiċjarju għandu jżomm kwalunkwe rekord, dokument anness, rekord statistiku u rekords oħra rigward l-implimentazzjoni tal-ftehim għal ħames snin wara l-ħlas tal-bilanċ jew l-irkupru tal-prefinanzjament imħallas żejjed.
                  Rekords relatati ma’ awditi, ma’ appelli, ma’ litigazzjoni, mas-soluzzjoni ta’ pretensjonijiet li jirriżultaw mill-użu tal-finanzjament jew mal-Uffiċċju tal-Prosekutur Pubbliku Ewropew (UPPE) jew ma’ investigazzjonijiet tal-Uffiċċju Ewropew Kontra l-Frodi (OLAF), jekk innotifikati lir-riċevitur, għandhom jinżammu sakemm jitlestew it-tali awditi, appelli, litigazzjoni, soluzzjoni ta’ pretensjonijiet jew investigazzjonijiet.

                     ARTIKOLU II.8 — VIŻIBILITÀ TAL-FINANZJAMENT MILL-UNJONI

                  II.8.1   Informazzjoni dwar il-finanzjament mill-Unjoni

                  Sakemm il-Parlament Ewropew ma jitlobx jew ma jaqbilx mod ieħor, kull komunikazzjoni jew pubblikazzjoni tal-benefiċjarju li tikkonċerna l-finanzjament tal-Unjoni, inkluż f’konferenza, seminar jew fi kwalunkwe materjal ta’ informazzjoni jew promozzjonali (bħal brochures, fuljetti, posters, preżentazzjonijiet, f’forma elettronika, eċċ.), għandha tindika li l-programm rċieva għajnuna finanzjarja mingħand il-Parlament Ewropew.
                  II.8.2   Ċaħdiet li jeskludu r-responsabilità tal-Parlament Ewropew

                  Kull komunikazzjoni jew pubblikazzjoni mill-benefiċjarju, f’kull forma u b’kull mezz, trid tindika li r-responsabbli uniku hu l-awtur u li l-Parlament Ewropew mhux responsabbli għal kull użu li jista’ jsir mill-informazzjoni misjuba fihom.
                  II.8.3   Pubblikazzjoni tal-informazzjoni mill-Parlament Ewropew

                  Il-Parlament Ewropew jippubblika fuq sit web l-informazzjoni speċifikata fl-Artikolu 32 tar-Regolament (UE, Euratom) Nru 1141/2014.

                     ARTIKOLU II.9 — GĦOTI TA’ KUNTRATTI MILL-BENEFIĊJARJI

                  II.9.1   Prinċipji

                  Jekk il-benefiċjarju jikkonkludi kuntratti ta’ akkwist sabiex jimplimenta l-ftehim, il-benefiċjarju għandu jintalab li jara li joħroġ offerti kompetittivi u li jagħti l-kuntratt lill-offerent li joffri l-aħjar valur għall-flus jew, kif xieraq, għall-offerta li toffri l-orħos prezz. Il-benefiċjarju għandu jevita kwalunkwe kunflitt ta’ interessi.
                  Għall-kuntratti b’valur ta’ aktar minn EUR 60 000 għal kull fornitur u għal kull beni jew servizz, il-benefiċjarju għandu jiġbor mill-inqas tliet offerti milqugħa bi tweġiba għal stedina bil-miktub għat-tfigħ tal-offerti li tagħti fid-dettall ir-rekwiżiti għall-akkwist. It-tul ta’ żmien tal-kuntratti kkonċernati m’għandux jaqbeż il-ħames snin.
                  Jekk ikun hemm inqas minn tliet offerti bi tweġiba għal istedina bil-miktub għal offerta, il-benefiċjarju għandu jkun meħtieġ li juri li kien impossibbli li jinkisbu aktar offerti għall-akkwist inkwistjoni.
                  II.9.2   Żamma ta’ rekords

                  Il-benefiċjarju għandu jżomm rekord tal-evalwazzjoni tal-offerti u għandu jiġġustifika bil-miktub l-għażla tiegħu tal-fornitur finali.
                  II.9.3   Kontroll

                  Il-benefiċjarju għandu jiżgura li l-Parlament Ewropew, l-Awtorità għall-partiti politiċi Ewropej u l-fondazzjonijiet politiċi Ewropej, il-Qorti Ewropea tal-Awdituri u l-Uffiċċju Ewropew Kontra l-Frodi (OLAF) jkunu jistgħu jeżerċitaw is-setgħat tagħhom ta’ kontroll skont il-Kapitolu V tar-Regolament (UE, Euratom) Nru 1141/2014. Il-benefiċjarju għandu jiżgura li l-kuntratti konklużi ma’ partijiet terzi jiddisponu għall-possibilità li dawk is-setgħat ta’ kontroll jistgħu jiġu eżerċitati wkoll fir-rigward ta’ dawk il-partijiet terzi.
                  II.9.4   Responsabilità

                  Il-benefiċjarju jibqa’ l-uniku wieħed responsabbli f’dak li għandu x’jaqsam mal-implimentazzjoni tal-ftehim u l-konformità mad-dispożizzjonijiet tal-ftehim. Il-benefiċjarju għandu jintrabat li jagħmel l-arranġamenti kollha meħtieġa biex jiżgura li l-kuntrattur jaċċetta li jirrinunzja għad-drittijiet kollha fil-konfront tal-Parlament Ewropew taħt il-ftehim.

                     ARTIKOLU II.10 — APPOĠĠ FINANZJARJU LIL PARTIJIET TERZI

                  L-appoġġ finanzjarju mogħti mill-benefiċjarju lil partijiet terzi, skont it-tifsira tal-Artikolu 204 tar-Regolament Finanzjarju, jista’, f’konformità mal-kundizzjonijiet li ġejjin, jikkostitwixxi spejjeż eliġibbli:

                              (a)

                              l-appoġġ finanzjarju jingħata mill-benefiċjarju lill-partijiet terzi li ġejjin: … [daħħal l-ismijiet tal-benfiċjarji potenzjali kif indikat fil-formola tal-applikazzjoni];

                              (b)

                              l-appoġġ finanzjarju għal kull parti terza ma jaqbiżx EUR 60 000;

                              (c)

                              jinħareġ minn parti terza għal spejjeż eliġibbli;

                              (d)

                              il-benefiċjarju jiggarantixxi rkupru possibbli ta’ appoġġ finanzjarju bħal dan.

                        Partit politiku nazzjonali jew Ewropew u fondazzjoni politika Ewropea ma jistgħux jitqiesu bħala parti terza għall-iskopijiet ta’ dan l-Artikolu.
                  Il-benefiċjarju għandu jiżgura li l-Parlament Ewropew, l-Awtorità għall-partiti politiċi Ewropej u l-fondazzjonijiet politiċi Ewropej, il-Qorti Ewropea tal-Awdituri u l-Uffiċċju Ewropew ta’ Kontra l-Frodi jistgħu jeżerċitaw is-setgħat tagħhom ta’ kontroll skont il-Kapitolu V tar-Regolament (UE, Euratom) Nru 1141/2014 u skont l-Artikolu 129 tar-Regolament Finanzjarju.

                     ARTIKOLU II.11 — FORCE MAJEURE

                  Jekk jew il-Parlament Ewropew jew il-benefiċjarju jiffaċċjaw sitwazzjoni ta’ force majeure, dawn għandhom jinformaw wieħed lill-ieħor mingħajr dewmien, permezz ta’ ittra rreġistrata li jkollha rċevuta li tagħti prova tal-kunsinna jew ekwivalenti, liema ittra tiddikjara n-natura, id-durata probabbli u l-effetti probabbli tas-sitwazzjoni inkwistjoni.
                  Il-Parlament Ewropew u l-benefiċjarju għandhom jagħmlu kull sforz biex inaqqsu kemm jista’ jkun kwalunkwe ħsara li tista’ tiġi kkawżata minn sitwazzjoni ta’ force majeure.
                  La l-Parlament Ewropew u lanqas il-benefiċjarju m’għandhom jitqiesu li jkunu kisru xi obbligu tagħhom skont il-ftehim jekk dawn ikunu nżammu milli jissodisfaw dak l-obbligu minħabba każ ta’ force majeure.

                     ARTIKOLU II.12 — SOSPENSJONI TAL-PAGAMENT TA’ FINANZJAMENT

                  II.12.1   Raġunijiet għas-sospensjoni

                  Mingħajr preġudizzju għall-Artikolu 202(2) tar-Regolament Finanzjarju, il-Parlament Ewropew għandu jkollu d-dritt li jissospendi l-pagament tal-finanzjament:

                              (i)

                              jekk il-Parlament Ewropew jissuspetta li saru żbalji sostanzjali, irregolaritajiet, frodi jew ksur tal-obbligi mill-benefiċjarju fil-proċedura tal-għoti jew waqt l-implimentazzjoni tal-ftehim u jkun jeħtieġ jivverifika jekk dawn sarux tassew; jew

                              (ii)

                              jekk il-benefiċjarju jkun ġie soġġett għal sanzjonijiet finanzjarji previsti fl-Artikolu 27(4) tar-Regolament (UE, Euratom) Nru 1141/2014 sa meta s-sanzjoni finanzjarja tkun tħallset.

                        II.12.2   Proċedura għal sospensjoni

                        L-Ewwel Pass
                      — Qabel ma jissospendi l-pagament, il-Parlament Ewropew għandu formalment jinnotifika lill-benefiċjarju bl-intenzjoni tiegħu ta’ sospensjoni, fejn jiddikjara r-raġunijiet tiegħu għala jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

                        It-Tieni Pass
                      — Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jkomplix għaddej bil-proċedura ta’ sospensjoni, huwa għandu jinnotifika lill-benefiċjarju b’dik id-deċiżjoni.
                  Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jwettaq il-proċedura ta’ sospensjoni, hu għandu formalment jinnotifika lill-benefiċjarju permezz ta’ deċiżjoni motivata dwar is-sospensjoni fejn jinfurmah dwar:

                              (i)

                              id-data indikattiva tat-tlestija tal-verifika meħtieġa fil-każ imsemmi fl-Artikolu II.12.1, il-punt (i); u

                              (ii)

                              kwalunkwe rimedju legali.

                        II.12.3   Effetti tas-sospensjoni

                  Is-sospensjoni tal-pagament għandu jkollha l-effett li l-benefiċjarju ma jkun intitolat li jirċievi l-ebda pagament mill-Parlament Ewropew sa meta l-verifika msemmija fl-Artikolu II.12.2, il-punt (i), fl-ambitu tat-Tieni Pass, tkun tlestiet għalkollox jew ir-raġuni għas-sospensjoni ma tibqax tapplika. Dan huwa mingħajr preġudizzju għad-dritt tal-Parlament Ewropew li jirtira jew jittermina d-Deċiżjoni tal-Finanzjament skont l-Artikoli II.13 u II.14.
                  II.12.4   Tkomplija tal-pagament

                  Mill-mument meta r-raġuni għas-sospensjoni tal-pagament ma tibqax tapplika, il-pagamenti kollha kkonċernati għandhom jitkomplew u l-Parlament Ewropew għandu jinnotifika b’dan lill-benefiċjarju.

                     ARTIKOLU II.13 — RTIRAR TAD-DEĊIŻJONI TAL-FINANZJAMENT MILL-PARLAMENT EWROPEW

                  II.13.1   Raġunijiet għall-irtirar

                  Il-Parlament Ewropew għandu jkollu s-setgħa li jirtira d-Deċiżjoni tal-Finanzjament abbażi ta’ deċiżjoni mill-Awtorità li tneħħi l-benefiċjarju mir-Reġistru, ħlief f’każijiet koperti mill-Artikolu 30(2) tar-Regolament (UE, Euratom) Nru 1141/2014.
                  II.13.2   Proċedura għall-irtirar

                        L-Ewwel Pass
                      — Qabel l-irtirar tad-Deċiżjoni ta’ Finanzjament, il-Parlament Ewropew għandu formalment jinnotifika lill-benefiċjarju bl-intenzjoni tiegħu ta’ rtirar, fejn jiddikjara r-raġunijiet tiegħu għala jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

                        It-Tieni Pass
                      — Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jirtirax id-Deċiżjoni ta’ Finanzjament, hu għandu jinnotifika lill-benefiċjarju b’dik id-deċiżjoni.
                  Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jirtira d-Deċiżjoni ta’ Finanzjament, hu għandu formalment jinnotifika lill-benefiċjarju permezz ta’ deċiżjoni motivata dwar l-irtirar.

                        It-Tielet Pass
                      — Wara l-adozzjoni tad-deċiżjoni li jirtira d-Deċiżjoni tal-Finanzjament, il-Parlament Ewropew għandu jinnotifika mingħajr dewmien lill-benefiċjarju dwar it- terminazzjoni tal-ftehim ta’ għotja.
                  Kwalunkwe ammont imħallas indebitament lill-benefiċjarju għandu jiġi rkuprat skont ir-regoli applikabbli tar-Regolament Finanzjarju.
                  II.13.3   Effetti tal-irtirar

                  Id-deċiżjoni li d-Deċiżjoni ta’ Finanzjament tiġi rtirata għandu jkollha effett retroattiv mid-data tal-adozzjoni tad-Deċiżjoni ta’ Finanzjament.
                  It-terminazzjoni tal-ftehim ta’ għotja għandha sseħħ immedjatament wara n-notifika tagħha lill-benefiċjarju.
                  Kwalunkwe ammont imħallas taħt il-ftehim ta’ għotja għandu jitqies bħala pagament mhux dovut u għandu jiġi rkuprat skont ir-regoli applikabbli tar-Regolament Finanzjarju.

                     ARTIKOLU II.14 — TERMINAZZJONI TAD-DEĊIŻJONI TAL-FINANZJAMENT

                  II.14.1   Terminazzjoni fuq talba tal-benefiċjarju

                  Il-benefiċjarju jista’ jitlob li d-Deċiżjoni tal-Finanzjament tiġi terminata.
                  Il-benefiċjarju għandu formalment jinnotifika lill-Parlament Ewropew dwar it-terminazzjoni, filwaqt li jiddikjara:

                              (a)

                              ir-raġunijiet għat-terminazzjoni; kif ukoll

                              (b)

                              id-data li fiha għandha tidħol fis-seħħ it-terminazzjoni, li ma għandhiex tkun qabel id-data li fiha tkun intbagħtet in-notifika.

                        It-terminazzjoni tad-Deċiżjoni tal-Finanzjament għandha tidħol fis-seħħ fil-jum speċifikat fid-deċiżjoni ta’ terminazzjoni jew, jekk l-ebda data ma tkun speċifikata fiha, fil-jum tan-notifika tagħha lill-benefiċjarju. Wara t-terminazzjoni tad-Deċiżjoni tal-Finanzjament, il-Parlament Ewropew għandu mingħajr dewmien jittermina l-ftehim ta’ għotja b’effett mill-istess jum.
                  II.14.2   Terminazzjoni mill-Parlament Ewropew

                  II.14.2.A   Raġunijiet għat-terminazzjoni

                  Il-Parlament Ewropew għandu jkollu s-setgħa li jittermina d-Deċiżjoni tal-Finanzjament fi kwalunkwe waħda miċ-ċirkostanzi li ġejjin:

                              (a)

                              abbażi ta’ deċiżjoni tal-Awtorità għall-partiti politiċi Ewropej u l-fondazzjonijiet politiċi Ewropej li tneħħi lill-benefiċjarju mir-Reġistru, fil-każijiet kontemplati mill-Artikolu 30(2) tar-Regolament (UE, Euratom) Nru 1141/2014;

                              (b)

                              jekk il-benefiċjarju ma jibqax konformi mal-Artikolu 18(2) tar-Regolament (UE, Euratom) Nru 1141/2014;

                              (c)

                              fil-każijiet previsti fl-Artikoli 131 u 202 tar-Regolament Finanzjarju;

                              (d)

                              il-benefiċjarju jew kwalunkwe persuna li assumiet responsabilità illimitata għad-dejn tal-benefiċjarju taqa’ f’waħda mis-sitwazzjonijiet previsti fl-Artikolu 136(1), il-punti (a) u (b), tar-Regolament Finanzjarju;

                              (e)

                              il-benefiċjarju jew kwalunkwe persuna relatata li ssib lilha nnifisha fi kwalunkwe sitwazzjoni prevista fl-Artikolu 136(1), il-punti (c) sa (h) jew taqa’ taħt il-kamp ta’ applikazzjoni tal-Artikolu 136(2) tar-Regolament Finanzjarju;

                              (f)

                              jekk il-benefiċjarju jirrinunzja l-istatus tiegħu bħala benefiċjarju skont l-Artikolu 10(6) tar-Regolament (UE, Euratom) Nru 1141/2014.

                        II.14.2.B   Proċedura għat-terminazzjoni

                        L-Ewwel Pass
                      — Qabel it-terminazzjoni tad-Deċiżjoni tal-Finanzjament, il-Parlament Ewropew għandu formalment jinnotifika lill-benefiċjarju bl-intenzjoni tiegħu ta’ terminazzjoni, fejn jiddikjara r-raġunijiet tiegħu għala jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

                        It-Tieni Pass
                      — Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jitterminax id-Deċiżjoni tal-Finanzjament, huwa għandu jinnotifika lill-benefiċjarju b’dik id-deċiżjoni.
                  Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jittermina d-Deċiżjoni tal-Finanzjament, huwa għandu formalment jinnotifika lill-benefiċjarju permezz ta’ deċiżjoni motivata dwar it-terminazzjoni. It-terminazzjoni tal-ftehim għandha tieħu effett fil-jum meta dik id-deċiżjoni tiġi notifikata lill-benefiċjarju.

                        It-Tielet Pass
                      — Wara l-adozzjoni tad-deċiżjoni li tiġi terminata d-Deċiżjoni tal-Finanzjament, il-Parlament Ewropew għandu jinnotifika mingħajr dewmien lill-benefiċjarju dwar it-terminazzjoni tal-ftehim ta’ għotja.
                  II.14.3   L-effetti tat-terminazzjoni

                  It-terminazzjoni tad-Deċiżjoni tal-Finanzjament għandu jkollha effett “ex nunc” fil-jum speċifikat fid-deċiżjoni tat-terminazzjoni jew, jekk l-ebda data ma tkun speċifikata fiha, fil-jum li dik d-deċiżjoni hija nnotifikata lill-benefiċjarju. It-terminazzjoni tal-ftehim ta’ għotja għandha tidħol fis-seħħ fl-istess jum.
                  L-ispejjeż realment imġarrba mill-benefiċjarju mill-jum li t-terminazzjoni tad-Deċiżjoni tal-Finanzjament tidħol fis-seħħ għandhom jiġu kkwalifikati bħala spejjeż ineliġibbli, u l-prefinanzjament korrispondenti għandu jiġi rkuprat skont ir-regoli applikabbli tar-Regolament Finanzjarju.

                     ARTIKOLU II.15 — ĊESSJONI

                  Il-benefiċjarju ma jista’ jċedi ebda waħda mit-talbiet tiegħu għall-pagament kontra l-Parlament Ewropew lill-ebda parti terza, ħlief jekk approvat minn qabel mill-Parlament Ewropew abbażi ta’ talba motivata u bil-miktub mill-benefiċjarju.
                  Jekk il-Parlament Ewropew ma jaċċettax bil-miktub iċ-ċessjoni jew jekk il-kundizzjonijiet ta’ tali ċessjoni ma jiġux osservati, iċ-ċessjoni ma jkollha ebda effett legali.
                  Fl-ebda każ ma tista’ ċessjoni teżenta lill-benefiċjarju mill-obbligi tiegħu lejn il-Parlament Ewropew.

                     ARTIKOLU II.16 — IMGĦAX TA’ INADEMPJENZA

                  Jekk il-Parlament Ewropew ma jħallasx fil-limiti ta’ żmien għall-pagament, il-benefiċjarju għandu jkun intitolat għal imgħax ta’ inadempjenza bir-rata applikata mill-Bank Ċentrali Ewropew għall-operazzjonijiet ta’ rifinanzjament ewlenin tiegħu f’euro (ir-“rata ta’ referenza”), flimkien ma’ tliet punti u nofs. Ir-rata ta’ referenza hija r-rata fis-seħħ fl-ewwel jum tax-xahar li fih jiskadi l-limitu ta’ żmien għall-pagament, kif ippubblikata fis-serje C ta’ Il-Ġurnal Uffiċjali tal-Unjoni Ewropea.
                  Jekk il-Parlament Ewropew jissospendi l-pagamenti kif previst mill-Artikolu.II.12, dawn l-azzjonijiet jistgħu ma jiġux ikkunsidrati bħala każijiet ta’ inadempjenza.
                  L-imgħax fuq pagament tard ikopri l-perjodu li jibda mill-jum wara d-data dovuta għall-pagament, sa u inkluża d-data tal-pagament attwali.
                  Bħala eċċezzjoni għall-ewwel subparagrafu, jekk l-imgħax ikkalkulat ikun inqas minn EUR 200 jew ugwali għal dan l-ammont, il-Parlament Ewropew għandu jintalab iħallas dan l-ammont lill-benefiċjarju biss jekk il-benefiċjarju jitlob dan fi żmien xahrejn minn meta jirċievi pagament tardiv.

                     ARTIKOLU II.17 — LIĠI APPLIKABBLI

                  Dan il-ftehim huwa rregolat mil-liġi applikabbli tal-Unjoni, b’mod partikolari mir-Regolament (UE, Euratom) Nru 1141/2014 u r-regoli applikabbli tar-Regolament Finanzjarju li japplikaw b’mod sħiħ. Dawn huma kkomplementati, fejn meħtieġ, mil-liġi nazzjonali tal-Istat Membru li fih il-benefiċjarju għandu s-sede tiegħu.

                     ARTIKOLU II.18 — DRITT TA’ SMIGĦ

                  Fil-każijiet fejn, skont dan il-ftehim, il-benefiċjarju jew persuna fiżika kif imsemmija fl-Artikolu 27a tar-Regolament (UE, Euratom) Nru 1141/2014 għandhom id-dritt jippreżentaw l-osservazzjonijiet, il-benefiċjarju jew il-persuna fiżika kkonċernata għandhom jingħataw perjodu ta’ għaxart ijiem ta’ xogħol, ħlief fejn previst espressament mod ieħor, biex jippreżentaw l-osservazzjonijiet bil-miktub. Dan il-perjodu jista’, fuq talba motivata tal-benefiċjarju jew tal-persuna fiżika kkonċernata, jiġi prorogat darba b’għaxart ijiem ta’ xogħol oħra.

                     PARTI B: DISPOŻIZZJONIJIET FINANZJARJI

                     ARTIKOLU II.19 — SPEJJEŻ ELIĠIBBLI

                  II.19.1   Kundizzjonijiet

                  Bil-għan li jitqiesu eliġibbli għal finanzjament mill-Unjoni, u skont l-Artikolu 186 tar-Regolament Finanzjarju, l-ispejjeż jridu jissodisfaw il-kriterji li ġejjin:

                              (a)

                              ikunu direttament relatati mas-suġġett tal-ftehim u previsti fl-istima ta’ baġit anness mal-ftehim;

                              (b)

                              ikunu meħtieġa għall-implimentazzjoni tal-ftehim;

                              (c)

                              ikunu raġonevoli u ġustifikati, u jikkonformaw mal-prinċipju ta’ ġestjoni finanzjarja tajba, b’mod partikolari rigward l-ekonomija u l-effiċjenza;

                              (d)

                              ikunu ġġenerati matul il-perjodu ta’ eliġibilità kif definit fl-Artikolu I.2, bl-eċċezzjoni ta’ spejjeż relatati ma’ rapporti annwali jew ċertifikati dwar id-dikjarazzjonijiet finanzjarji jew kontijiet ta’ bażi;

                              (e)

                              ikunu verament intefqu mill-benefiċjarju;

                              (f)

                              ikunu identifikabbli u verifikabbli, u jkun ittieħed rekord tagħhom fil-kontijiet tal-benefiċjarju, f’konformità mal-istandards tal-kontabilità applikabbli għalih;

                              (g)

                              ikunu jikkonformaw mar-rekwiżiti tal-liġijiet applikabbli tat-taxxa u soċjali;

                              (h)

                              ikunu jikkonformaw mal-Artikolu II.9.1, l-ewwel paragrafu, u, bħala regola ġenerali, mal-Artikolu II.9.1, it-tieni paragrafu.

                        Il-proċeduri tal-kontabilità u tal-kontroll intern tal-benefiċjarju jridu jiffaċilitaw ir-rikonċiljazzjoni diretta tal-ispejjeż u d-dħul iddikjarat fir-rapport annwali mar-rapporti finanzjarji u d-dokumenti ta’ sostenn korrispondenti.
                  II.19.2   Eżempji ta’ spejjeż eliġibbli

                  B’mod partikolari u, jekk jissodisfaw il-kriterji msemmija fil-paragrafu 1 ta’ dan l-Artikolu, l-ispejjeż operatorji li ġejjin għandhom, mingħajr preġudizzju għall-Artikolu 186 tar-Regolament Finanzjarju, jitqiesu bħala eliġibbli:

                              (a)

                              spejjeż amministrattivi u spejjeż relatati ma’ assistenza teknika, laqgħat, riċerka, avvenimenti transfruntiera, studji, informazzjoni u pubblikazzjonijiet;

                              (b)

                              spejjeż relatati mal-persunal, li jinkludu s-salarji attwali, kontribuzzjonijiet għas-sigurtà soċjali u spejjeż oħra statutorji inklużi fir-remunerazzjoni, sakemm dawn ma jaqbżux ir-rati medji skont il-politika normalment segwita mill-benefiċjarju dwar ir-remunerazzjoni;

                              (c)

                              spejjeż tal-ivvjaġġar u tas-sussistenza tal-persunal, sakemm dawn ikunu konsistenti man-norma applikata mill-benefiċjarju rigward l-ispejjeż tal-ivvjaġġar;

                              (d)

                              spejjeż ta’ deprezzament ta’ tagħmir jew assi oħra (ġodda jew użati) kif irreġistrati fir-rapporti kontabilistiċi tal-benefiċjarju, sakemm l-assi

                                          (i)

                                          jiġi deprezzat f’konformità mal-istandards internazzjonali tal-kontabilità u l-prassi normali tal-kontabilità tal-benefiċjarju; kif ukoll

                                          (ii)

                                          ikun mixtri f’konformità mal-Artikolu II.9.1, l-ewwel paragrafu, u, bħala regola ġenerali, mal-Artikolu II.9.1, it-tieni paragrafu, jekk ix-xiri jkun seħħ fil-perjodu ta’ eliġibilità;

                              (e)

                              l-ispejjeż ta’ oġġetti għall-konsum u provvisti u kuntratti oħra, sakemm dawn

                                          (i)

                                          ikunu nxtraw f’konformità mal-ewwel paragrafu tal-Artikolu II.9.1 u, bħala regola ġenerali, mat-tieni paragrafu tal-Artikolu II.9.1; kif ukoll

                                          (ii)

                                          ikunu assenjati direttament lis-suġġett tal-ftehim;

                              (f)

                              spejjeż li huma riżultat dirett ta’ ħtiġiet imposti mid-Deċiżjoni ta’ Finanzjament inklużi, jekk japplika, l-ispejjeż ta’ servizzi finanzjarji (b’mod partikolari l-ispiża ta’ garanziji finanzjarji), bil-kundizzjoni li s-servizzi korrispondenti huma mixtrija f’konformità mal-ewwel paragrafu tal-Artikolu II.9.1 u, bħala regola ġenerali, mat-tieni paragrafu tal-Artikolu II.9.1.

                     ARTIKOLU II.20 — SPEJJEŻ INELIĠIBBLI

                  Mingħajr preġudizzju għall-Artikolu II.19.1 ta’ dan il-ftehim u għall-Artikolu 186 tar-Regolament Finanzjarju, l-ispejjeż li ġejjin m’għandhomx jitqiesu eliġibbli:

                              (a)

                              ir-redditu fuq il-kapital u d-dividendi mħallsa mill-benefiċjarju;

                              (b)

                              id-dejn u l-ispejjeż għas-servizz tad-dejn;

                              (c)

                              id-dispożizzjonijiet għal telf jew djun;

                              (d)

                              l-imgħax dovut;

                              (e)

                              id-djun dubjużi;

                              (f)

                              it-telf fuq il-kambju;

                              (g)

                              l-ispejjeż tat-trasferimenti mill-Parlament Ewropew imposti mill-bank tal-benefiċjarju;

                              (h)

                              l-ispejjeż ddikjarati mill-benefiċjarju fil-qafas ta’ azzjoni oħra li tirċievi għotja ffinanzjata mill-baġit tal-Unjoni;

                              (i)

                              il-kontribuzzjonijiet in natura;

                              (j)

                              in-nefqa żejda jew irresponsabbli;

                              (k)

                              il-VAT deduċibbli;

                              (l)

                              il-finanzjament projbit ta’ ċerti partijiet terzi skont l-Artikolu 22 tar-Regolament (UE, Euratom) Nru 1141/2014.

                     ARTIKOLU II.21 — KONTRIBUZZJONIJIET IN NATURA

                  Il-Parlament Ewropew għandu jippermetti lill-benefiċjarju li jirċievi kontribuzzjonijiet in natura matul l-implimentazzjoni tal-ftehim, sakemm il-valur ta’ dawn il-kontribuzzjonijiet ma jaqbiżx:

                              (a)

                              l-ispejjeż li fil-fatt saru u ppruvati debitament b’dokumenti ta’ rendikont tal-partijiet terzi li għamlu dawn il-kontribuzzjonijiet lill-benefiċjarju bla ħlas imma li jġorru l-ispejjeż korrispondenti;

                              (b)

                              fin-nuqqas ta’ dawn id-dokumenti, l-ispejjeż li jikkorrispondu għal dawk ġeneralment aċċettati fis-suq partikolari;

                              (c)

                              il-valur tagħhom kif aċċettati fl-istima ta’ baġit;

                              (d)

                              50 % tar-riżorsi proprji aċċettati fl-istima ta’ baġit.

                        Kontribuzzjonijiet in natura:

                              (a)

                              għandhom jiġu ppreżentati separatament fl-istima ta’ baġit sabiex dawn jirriflettu r-riżorsi kollha;

                              (b)

                              għandhom jikkonformaw mal-Artikolu 20 tar-Regolament (UE, Euratom) Nru 1141/2014, kif ukoll mar-regoli tat-taxxa u tas-sigurtà soċjali nazzjonali;

                              (c)

                              għandhom biss jiġu aċċettati fuq bażi proviżorja, soġġett għal ċertifikazzjoni mill-awditur estern u mill-aċċettazzjoni fid-deċiżjoni dwar l-ammont finali ta’ finanzjament;

                              (d)

                              ma għandhomx ikunu f’forma ta’ proprjetà immobbli.

                     ARTIKOLU II.22 — TRASFERIMENTI TAL-BAĠIT

                  Il-benefiċjarju għandu jkun permess jaġġusta l-istima ta’ baġit stabbilita tal-Anness 1, permezz ta’ trasferimenti bejn kategoriji differenti tal-baġit. Dan l-aġġustament ma għandux jirrikjedi emenda tal-ftehim. Dawn it-trasferimenti għandhom jiġu ġġustifikati fir-rapport annwali.

                     ARTIKOLU II.23 — OBBLIGI TA’ RAPPORTAR

                  II.23.1   Rapport annwali

                  Preferibbilment sal-15 ta’ Mejju, u mhux aktar tard mit-30 ta’ Ġunju, wara tmiem is-sena finanzjarja N, il-benefiċjarju għandu jissottometti rapport annwali, inklużi dawn li ġejjin:

                              (a)

                              dikjarazzjonijiet finanzjarji annwali u noti li jakkumpanjawhom, li jkopru d-dħul u l-ispejjeż tal-benefiċjarju, l-assi u l-obbligazzjonijiet fil-bidu u fit-tmiem tas-sena finanzjarja, f’konformità mal-liġi applikabbli fl-Istat Membru tas-sede tal-benefiċjarju;

                              (b)

                              dikjarazzjonijiet finanzjarji annwali abbażi tal-istandards internazzjonali tal-kontabilità definiti fl-Artikolu 2 tar-Regolament (KE) Nru 1606/2002 tal-Parlament Ewropew u tal-Kunsill (5);

                              (c)

                              il-lista ta’ donaturi u kontributuri u d-donazzjonijiet jew kontribuzzjonijiet korrispondenti tagħhom irrapurtati skont l-Artikolu 20 tar-Regolament (UE, Euratom) Nru 1141/2014;

                              (d)

                              rapport ta’ attività;

                              (e)

                              dikjarazzjoni finanzjarja bbażata fuq l-istruttura tal-istima ta’ baġit;

                              (f)

                              dettalji tal-kontijiet fir-rigward ta’ dħul, spejjeż, assi u obbligazzjonijiet;

                              (g)

                              rikonċiljazzjoni tad-dikjarazzjoni finanzjarja msemmija fil-punt (e) b’dettalji tal-kontijiet imsemmija fil-punt (f);

                              (h)

                              lista ta’ fornituri li f’sena finanzjarja partikolari talbu lill-benefiċjarju aktar minn EUR 10 000, li tispeċifika l-isem u l-indirizz tal-fornitur kif ukoll in-natura tal-oġġetti jew is-servizzi pprovduti.

                        F’każ ta’ riport speċifikat fl-Artikolu II.25.3, ir-rapport annwali jrid jinkludi d-dokumenti msemmija fil-punti (d), (e), (f) u (g) li jkopru l-ewwel kwart tas-sena ta’ wara s-sena finanzjarja kkonċernata.
                  L-informazzjoni inkluża fir-rapport annwali trid tkun biżżejjed biex jiġi stabbilit l-ammont finali tal-finanzjament.
                  II.23.2   Rapport tal-awditjar estern

                  Il-Parlament Ewropew għandu jirċievi direttament mingħand il-korpi jew l-esperti esterni indipendenti, maħtura skont l-Artikolu 23(3) tar-Regolament (UE, Euratom) Nru 1141/2014, ir-rapport tal-awditjar estern kif speċifikat fl-Artikolu 23(1) tar-Regolament (UE, Euratom) Nru 1141/2014.
                  L-iskop tal-awditjar estern għandu jkun dak li jiċċertifika l-affidabilità tar-rapporti finanzjarji u l-legalità u r-regolarità tan-nefqa tagħhom, u b’mod partikolari li:

                              (a)

                              id-dikjarazzjonijiet finanzjarji tħejjew f’konformità mal-leġiżlazzjoni nazzjonali applikabbli għall-benefiċjarju, ma fihomx dikjarazzjonijiet materjali foloz u juru perspettiva vera u ġusta tal-pożizzjoni finanzjarja u tar-riżultati operattivi;

                              (b)

                              id-dikjarazzjonijiet finanzjarji tħejjew f’konformità mal-istandards internazzjonali tal-kontabilità definiti fl-Artikolu 2 tar-Regolament (KE) Nru 1606/2002;

                              (c)

                              l-ispejjeż iddikjarati verament saru;

                              (d)

                              id-dikjarazzjoni tad-dħul tkun eżawrjenti;

                              (e)

                              id-dokumenti finanzjarji preżentati mill-benefiċjarju lill-Parlament ikunu konsistenti mad-dispożizzjonijiet finanzjarji tal-ftehim;

                              (f)

                              l-obbligi li jirriżultaw mir-Regolament (UE, Euratom) Nru 1141/2014, b’mod partikolari mill-Artikolu 20 tiegħu, ikunu ġew issodisfati;

                              (g)

                              l-obbligi skont dan il-ftehim, b’mod partikolari l-Artikolu II.9 u l-Artikolu II.19, ġew issodisfati;

                              (h)

                              il-kontribuzzjonijiet in natura realment ikunu ngħataw lill-benefiċjarju u ġew valutati bi qbil mar-regoli applikabbli;

                              (i)

                              kwalunkwe eċċess mill-finanzjament tal-Unjoni jkun ġie riportat għas-sena finanzjarja li jmiss u ntuża fl-ewwel kwart tas-sena finanzjarja, skont l-Artikolu 222(7) tar-Regolament Finanzjarju;

                              (j)

                              kwalunkwe eċċess ta’ riżorsi proprji jkun ġie trasferit lejn ir-riżerva.

                     ARTIKOLU II.24 — DEĊIŻJONI DWAR RAPPORT ANNWALI

                  Sat-30 ta’ Settembru tas-sena li tiġi wara s-sena finanzjarja N, il-Parlament Ewropew għandu japprova jew jirrifjuta r-rapport annwali, kif speċifikat fl-Artikolu II.23.1.
                  Jekk il-Parlament Ewropew ma jagħtix tweġiba bil-miktub fi żmien perjodu ta’ sitt xhur wara li jirċievi r-rapport annwali, ir-rapport annwali għandu jitqies li jkun ġie approvat.
                  L-approvazzjoni tar-rapport annwali hija mingħajr preġudizzju għall-istabbiliment tal-ammont ta’ finanzjament finali skont l-Artikolu II.25 li permezz tiegħu l-Parlament Ewropew jieħu deċiżjoni finali dwar l-eliġibilità tal-ispejjeż.
                  Il-Parlament Ewropew jista’ jitlob informazzjoni addizzjonali mingħand il-benefiċjarju sabiex ikun f’pożizzjoni li jieħu deċiżjoni dwar ir-rapport annwali. Fil-każ ta’ tali talba, id-data ta’ skadenza għad-deċiżjoni dwar ir-rapport annwali għandha tkun prorogata sakemm tali informazzjoni mitluba tkun waslet u ġiet evalwata mill-Parlament Ewropew. L-iskadenza tista’ tiġi estiża wkoll meta tkun intalbet informazzjoni addizzjonali mill-Awtorità għall-partiti politiċi Ewropej u l-fondazzjonijiet politiċi Ewropej skont l-Artikolu 24(4) tar-Regolament (UE, Euratom) Nru 1141/2014.
                  Jekk ir-rapport annwali jkun vizzjat minn nuqqasijiet sostanzjali, il-Parlament Ewropew jista’ jirrifjutah mingħajr ma jitlob informazzjoni addizzjonali mingħand il-benefiċjarju u jista’ jitlob li l-benefiċjarju jissottometti rapport ġdid fi żmien 15-il jum ta’ xogħol.
                  Talbiet għal informazzjoni addizzjonali jew għal rapport ġdid għandhom isiru lill-benefiċjarju bil-miktub.
                  Jekk ir-rapport annwali li jkun tressaq inizjalment jiġi rrifjutat u jintalab rapport ġdid, għar-rapport il-ġdid għandha tapplika l-proċedura ta’ approvazzjoni stabbilita f’dan l-Artikolu.

                     ARTIKOLU II.25 — DEĊIŻJONI DWAR L-AMMONT FINALI TA’ FINANZJAMENT

                  II.25.1   Impatt tar-rapport annwali

                  Id-deċiżjoni tal-Parlament Ewropew li tistabbilixxi l-ammont finali ta’ finanzjament għandha tkun ibbażata fuq ir-rapport annwali approvat f’konformità mal-Artikolu II.24. F’każ ta’ ċaħda definittiva tar-rapport annwali mill-Parlament Ewropew jew in-nuqqas tal-benefiċjarju li jissottometti kwalunkwe rapport annwali fi żmien l-iskadenzi applikabbli, l-ebda spiża rimborżabbli ma tista’ tiġi stabbilita mid-deċiżjoni dwar l-ammont ta’ fondi finali.
                  II.25.2   Limitu

                  L-ammont finali ta’ finanzjament għandu jkun limitat għall-ammont stipulat fl-Artikolu I.4 u m’għandux jaqbeż il-95 % tal-ispejjeż eliġibbli effettivament imġarrba.
                  II.25.3   Ir-riport tal-eċċess

                  Jekk, fi tmiem is-sena finanzjarja N, il-benefiċjarju jkollu eċċess ta’ introjtu fuq in-nefqa, parti minn dak l-eċċess jista’ jiġi riportat għas-sena finanzjarja N+1, skont l-Artikolu 222(7) tar-Regolament Finanzjarju.
                  (a)   Id-definizzjoni ta’ eċċess

                  L-eċċess ta’ sena finanzjarja N hu d-differenza bejn l-ispejjeż eliġibbli totali u l-ammont totali ta’:

                              (i)

                              l-ammont ta’ finanzjament proviżorju (massimu) skont l-Artikolu I.4;

                              (ii)

                              ir-riżorsi proprji tal-benefiċjarju allokati biex ikopru l-ispejjeż eliġibbli, il-benefiċjarju preċedentement ikun kopra l-ispejjeż mhux eliġibbli bl-użu ta’ riżorsi proprji biss; kif ukoll

                              (iii)

                              kwalunkwe eċċess trasferit mis-sena finanzjarja N-1.

                        L-eċċess tad-dħul li jista’ jiġi trasferit għas-sena finanzjarja N+1 m’għandux jaqbeż il-25 % tad-dħul totali msemmi fil-punti (i) u (ii) imsemmija aktar ’il fuq.
                  (b)   Kontabilità tad-dispożizzjoni għal spejjeż eliġibbli

                  L-ammont li effettivament ikun ġie trasferit għandu jiddaħħal fil-karta tal-bilanċ għas-sena finanzjarja N bħala “provvediment biex ikopri l-ispejjeż eliġibbli tal-ewwel trimestru tas-sena N+1”. Dan il-provvediment għandu jikkostitwixxi nefqa eliġibbli għas-sena finanzjarja N.
                  Barra minn hekk, finalizzazzjoni intermedja tal-kontijiet li ssir sa mhux aktar tard mill-31 ta’ Marzu tas-sena N+1 għandha tiddetermina l-infiq eliġibbli li verament isir sa dik id-data. Dan il-provvediment m’għandux jaqbeż dawk l-ispejjeż.
                  Fis-sena N+1, il-provvediment għandu jiġi dissolt u għandu jiġġenera dħul li għandu jintuża biex ikopri l-ispejjeż eliġibbli fl-ewwel kwart tas-sena finanzjarja N+1.
                  II.25.4   Id-deċiżjoni tal-ammont finali ta’ finanzjament

                  Il-Parlament Ewropew ser jikkontrolla jekk in-nefqa tkunx konformi mad-dispożizzjonijiet tar-Regolament (UE, Euratom) Nru 1141/2014, ir-Regolament Finanzjarju u l-ftehim. Kull sena huwa għandu jieħu deċiżjoni dwar l-aħħar ammont ta’ finanzjament, li għandha tiġi notifikata lill-benefiċjarju kif suppost.
                  L-ammont ta’ finanzjament finali għas-sena finanzjarja N għandu jiġi stabbilit fis-sena N+1.
                  L-approvazzjoni tal-prefinanzjament għandha ssir meta jiġi stabbilit l-ammont ta’ finanzjament finali.
                  II.25.5   Il-bilanċ tal-finanzjament

                  Jekk il-prefinanzjament imħallas jaqbeż l-ammont finali tal-finanzjament, il-Parlament Ewropew għandu jirkupra l-prefinanzjament imħallas indebitament.
                  Jekk l-ammont finali tal-finanzjament jaqbeż il-prefinanzjament imħallas, il-Parlament Ewropew għandu jħallas il-bilanċ.
                  II.25.6   Profitt

                  (a)   Id-definizzjoni

                  Il-profitt għandu jiġi definit bħal fl-Artikolu 192(2) tar-Regolament Finanzjarju.
                  (b)   Bini ta’ riżervi

                  Skont l-Artikolu 192(2) tar-Regolament Finanzjarju, il-benefiċjarju jista’ jibni riżervi mill-eċċess ta’ riżorsi proprji, li huma definiti fl-Artikolu II.1.
                  L-eċċess li għandu jiġi trasferit lejn il-kont ta’ riżerva għandu jkun, jekk applikabbli, l-ammont ta’ riżorsi proprji li jaqbżu l-ammont tar-riżorsi proprji neċessarji biex ikopru 5 % tal-ispejjeż eliġibbli fil-fatt imġarrba fis-sena finanzjarja N u 5 % tal-ispejjeż fil-proviżjoni li għandhom jiġu riportati għas-sena finanzjarja N+1. Il-benefiċjarju għandu jkun kopra l-ispejjeż ineliġibbli minn qabel billi juża r-riżorsi proprji tiegħu biss.
                  L-eċċess allokat għar-riżerva mhux se jitqies għall-kalkolu tal-profitt.
                  Ir-riżerva għandha tintuża biss biex tkopri l-ispejjeż operattivi tal-benefiċjarju.
                  (c)   Irkupru

                  Il-finanzjament ma jistax jirriżulta fi profitt għall-benefiċjarju. Il-Parlament Ewropew għandu jkun intitolat li jirkupra l-perċentwal tal-profitt li jikkorrispondi mal-kontribuzzjoni tal-Unjoni għall-ispejjeż eliġibbli bi qbil mal-Artikolu 192(4) tar-Regolament Finanzjarju.

                     ARTIKOLU II.26 — IRKUPRU

                  Jekk ammonti ġew imħallsa indebitament lill-benefiċjarju jew jekk proċedura ta’ rkupru tkun ġustifikata skont it-termini u l-kundizzjonijiet tal-ftehim, ir-Regolament (UE, Euratom) Nru 1141/2014 jew ir-Regolament Finanzjarju, il-benefiċjarju jew il-persuna fiżika kkonċernata fl-Artikolu 30(2) tar-Regolament (UE, Euratom) Nru 1141/2014 għandu/għandha jħallas/tħallas lura l-ammonti kkonċernati lill-Parlament Ewropew, f’konformità mat-termini u l-kundizzjonijiet u sad-data ta’ skadenza stabbilita mill-Parlament Ewropew.
                  II.26.1   Imgħax fuq pagament tard

                  Jekk il-benefiċjarju jonqos milli jħallas lura sal-iskadenza stabbilita mill-Parlament Ewropew, il-Parlament Ewropew għandu jimponi l-imgħax għal dewmien fil-pagament bir-rata stabbilita fl-Artikolu II.16. L-imgħax għal dewmien fil-pagament għandu jkopri l-perjodu bejn tmiem l-iskadenza stabbilita għall-pagament lura u d-data li fiha l-Parlament Ewropew jirċievi l-pagament lura sħiħ, inklużi.
                  Kull rimborż parzjali għandu jiddaħħal l-ewwel taħt l-ispejjeż u l-imgħax għal dewmien fil-pagament u biss imbagħad taħt il-kapital.
                  II.26.2   Il-kumpens

                  Jekk ebda pagament ma jsir sad-data ta’ skadenza stipulata, l-ammonti li għandu jieħu l-Parlament Ewropew jistgħu jkunu rkuprati billi jitnaqqsu minn kull ammont li jkollu jieħu l-benefiċjarju fi kwalunkwe kont f’konformità mal-Artikolu 101 tar-Regolament Finanzjarju. F’każijiet eċċezzjonali, iġġustifikati bil-bżonn li jiġu ssalvagwardjati l-interessi finanzjarji tal-Unjoni, il-Parlament Ewropew jista’ jirkupra permezz ta’ tnaqqis li jsir qabel id-data ta’ meta jkun dovut il-pagament. M’għandux ikun hemm il-ħtieġa ta’ kunsens minn qabel tal-benefiċjarju.
                  II.26.3   Imposti bankarji

                  L-imposti bankarji ġġenerati mill-irkupru tal-ammonti dovuti lill-Parlament Ewropew għandhom jinġarruunikament mill-benefiċjarju.

                     ARTIKOLU II.27 — GARANZIJA FINANZJARJA

                  Jekk il-Parlament Ewropew jitlob garanzija finanzjarja skont l-Artikolu 153 tar-Regolament Finanzjarju, iridu jiġu ssodisfati l-kundizzjonijiet li ġejjin:

                              (a)

                              il-garanzija finanzjarja trid tkun ipprovduta minn bank jew istituzzjoni finanzjarja approvata jew, jekk mitluba mill-benefiċjarju u aċċettata mill-Parlament Ewropew, minn parti terza;

                              (b)

                              il-garanti jrid joqgħod bħala garanti tal-ewwel sejħa u ma jkunx jirrikjedi li l-Parlament Ewropew l-ewwel jirrikorri kontra d-debitur prinċipali (jiġifieri l-benefiċjarju konċernat); kif ukoll

                              (c)

                              il-garanzija finanzjarja trid b’mod espliċitu tibqa’ fis-seħħ sakemm il-prefinanzjament jitħallas kontra pagamenti interim jew pagamenti tal-bilanċ mill-Parlament Ewropew; jekk il-pagament tal-bilanċ jieħu l-forma ta’ rkupru, il-garanzija finanzjarja trid tibqa’ fis-seħħ sakemm id-dejn ikun meqjus kompletament ikklerjat; u l-Parlament Ewropew irid jirrilaxxa l-garanzija fix-xahar ta’ wara.

                     ARTIKOLU II.28 — KONTROLL

                  II.28.1   Dispożizzjonijiet ġenerali

                  Fi ħdan il-kamp ta’ applikazzjoni tal-kompetenza tagħhom u bi qbil mal-Kapitolu V tar-Regolament (UE, Euratom) Nru 1141/2014, il-Parlament Ewropew u l-Awtorità għal partiti politiċi Ewropej u l-fondazzjonijiet politiċi Ewropej jistgħu fi kwalunkwe ħin jeżerċitaw is-setgħat rispettivi tagħhom ta’ kontroll sabiex jiġi vverifikat jekk il-benefiċjarju huwiex f’konformità sħiħa mal-obbligi stabbiliti fil-ftehim, fir-Regolament (UE, Euratom) Nru 1141/2014 u r-Regolament Finanzjarju.
                  Il-benefiċjarju għandu jikkoopera mal-awtoritajiet kompetenti u għandu jipprovdihom bl-għajnuna kollha meħtieġa għat-twettiq tal-kontrolli tagħhom.
                  Il-Parlament Ewropew u l-Awtorità għall-partiti politiċi Ewropej u l-fondazzjonijiet politiċi Ewropej jistgħu jiddelegaw il-kompitu ta’ kontroll lil korpi esterni debitament awtorizzati li jaġixxu għan-nom tagħhom (aktar ’il quddiem “il-korpi awtorizzati”).
                  II.28.2   Dover li jinżammu d-dokumenti

                  Il-benefiċjarju għandu, kif speċifikat fl-Artikolu II.7, jżomm maħżuna fuq kwalunkwe mezz adegwat, id-dokumenti oriġinali kollha, partikolarment ir-rekords tal-kontabilità u tat-taxxa, inkluż l-oriġinali diġitalizzati meta jkunu awtorizzati mil-liġijiet nazzjonali rispettivi tagħhom u skont il-kundizzjonijiet stipulati fihom.
                  II.28.3   L-obbligu li jipprovdi dokumenti u/jew informazzjoni

                  Il-benefiċjarju għandu jipprovdi kwalunkwe dokument u/jew informazzjoni, inkluża informazzjoni f’format elettroniku, mitluba mill-Parlament Ewropew, mill-Awtorità għall-partiti politiċi Ewropej u l-fondazzjonijiet politiċi Ewropej jew mill-korp awtorizzat (“l-awtorità kompetenti”).
                  Kwalunkwe dokument jew informazzjoni pprovduti mill-benefiċjarju għandhom jiġu pproċessati f’konformità mad-dispożizzjonijiet tal-Artikolu II.6.
                  II.28.4   Żjarat fuq il-post

                  L-awtorità kompetenti tista’ twettaq żjarat fuq il-post fil-bini tal-benefiċjarju. Għal dan il-għan, hija tista’ titlob bil-miktub li l-benefiċjarju jagħmel l-arranġamenti xierqa għal tali żjara fi żmien skadenza xierqa li għandha tiġi stabbilita mill-awtorità kompetenti.
                  Matul żjara fuq il-post, il-benefiċjarju għandu jippermetti lill-awtorità kompetenti aċċess għal siti u bini fejn l-operazzjoni tkun qiegħda titwettaq jew tkun ġiet imwettqa, kif ukoll għall-informazzjoni kollha meħtieġa, inkluża dik f’format elettroniku.
                  Il-benefiċjarju għandu jiżgura li l-informazzjoni tkun faċilment disponibbli fil-mument taż-żjara fuq il-post u li l-informazzjoni mitluba tiġi mgħoddija f’forma xierqa.
                  II.28.5   Proċedura tal-awditjar kontradittorja

                  Fuq il-bażi tas-sejbiet li jsiru waqt il-proċedura ta’ kontroll, il-Parlament Ewropew għandu jħejji rapport tal-awditjar proviżorju li għandu jintbagħat lill-benefiċjarju. Il-benefiċjarju jista’ jissottometti osservazzjonijiet fi żmien 30 jum kalendarju mid-data tar-riċevuta tar-rapport tal-awditjar proviżorju.
                  Fuq il-bażi tas-sejbiet tar-rapport tal-awditjar proviżorju u l-osservazzjonijiet possibbli tal-benefiċjarju, il-Parlament Ewropew jistabbilixxi s-sejbiet tal-awditjar finali tiegħu f’rapport finali tal-awditjar. Ir-rapport finali tal-awditjar għandu jintbagħat lill-benefiċjarju fi żmien 60 jum mill-iskadenza tal-limitu ta’ żmien għall-preżentazzjoni tal-osservazzjonijiet.
                  II.28.6   Effetti tas-sejbiet tal-awditjar

                  Mingħajr preġudizzju għad-dritt tal-Parlament li jieħu miżuri skont l-Artikolu II.12 sal-Artikolu II.14, is-sejbiet finali tal-awditjar għandhom ikunu kkunsidrati debitament mill-Parlament Ewropew fil-kuntest tal-istabbiliment tal-ammont tal-finanzjament finali.
                  Każijiet possibbli ta’ frodi jew ksur serju tar-regoli applikabbli żvelati mis-sejbiet tal-awditjar finali għandhom jiġu nnotifikati lill-awtoritajiet kompetenti nazzjonali jew l-awtoritajiet tal-Unjoni għal azzjoni ulterjuri.
                  Il-Parlament Ewropew jista’ b’mod retroattiv jaġġusta d-deċiżjoni dwar l-ammont finali ta’ finanzjament fuq il-bażi tas-sejbiet tal-verifika finali.
                  II.28.7   Id-drittijiet ta’ kontroll tal-OLAF

                  L-Uffiċċju Ewropew Kontra l-Frodi (OLAF) għandu jeżerċita d-drittijiet tiegħu ta’ kontroll fil-konfront tal-benefiċjarju bi qbil mar-regoli applikabbli, b’mod partikolari r-Regolament tal-Kunsill (Euratom, KE) Nru 2185/96 (6), ir-Regolament (UE, Euratom) Nru 883/2013 tal-Parlament Ewropew u tal-Kunsill (7) u l-Artikoli 24(4) u 25(7) tar-Regolament (UE, Euratom) Nru 1141/2014.
                  Il-benefiċjarju għandu jikkoopera mal-OLAF u għandu jipprovdi lill-OLAF b’kull għajnuna meħtieġa għat-twettiq ta’ kontroll tagħha.
                  Il-Parlament Ewropew jista’ fi kwalunkwe ħin jaġġusta b’mod retroattiv id-deċiżjoni dwar l-ammont finali ta’ finanzjament abbażi ta’ sejbiet li jkunu waslu mingħand l-Uffiċċju Ewropew Kontra l-Frodi (OLAF) f’konformità mal-Artikolu 25(7) tar-Regolament (UE, Euratom) Nru 1141/2014. Qabel ma l-Parlament Ewropew jiddeċiedi b’mod retroattiv id-deċiżjoni dwar l-aġġustament tal-ammont tal-finanzjament finali, il-benefiċjarju għandu jkun debitament infurmat dwar is-sejbiet rilevanti u l-intenzjoni tal-Parlament li jaġġusta d-deċiżjoni dwar l-ammont tal-finanzjament finali, u għandu jkollu l-opportunità li jissottometti l-osservazzjonijiet tiegħu.
                  II.28.8   Id-drittijiet tal-Qorti Ewropea tal-Awdituri

                  Il-Qorti Ewropea tal-Awdituri għandha teżerċita d-dritt tagħha ta’ kontroll skont ir-regoli applikabbli, u b’mod partikolari l-Artikolu 129 tar-Regolament Finanzjarju, u l-Artikolu 25(6) tar-Regolament (UE, Euratom) Nru 1141/2014. L-Artikoli II.28.3 u II.28.4 japplikaw.
                  Il-benefiċjarju għandu debitament jikkoopera mal-Qorti tal-Awdituri u għandu jipprovdi lill-Qorti bl-assistenza kollha meħtieġa meta tkun qiegħda twettaq il-kontroll.
                  II.28.9   Nuqqas ta’ konformità mal-obbligi tal-Artikolu II.28.1 sa 4

                  Jekk il-benefiċjarju ma jikkonformax mal-obbligi stipulati fl-Artikolu II.28.1 sa 4, il-Parlament Ewropew jista’ jqis mhux rimborżabbli kwalunkwe spiża li ma tkunx ġiet sostanzjata b’mod suffiċjenti mill-benefiċjarju.

                     FIREM

                        Għall-benefiċjarju
                        [kunjom/isem/funzjoni]
                        [firma]
                        Magħmul fi [post], [data]

                        Għall-Parlament Ewropew
                        [kunjom, isem]
                        [firma]
                        Magħmul fi [post], [data]

                        Duplikat bil-Malti.

                  Anness 1

                     BAĠIT STMAT

                                 Spejjeż

                              Spejjeż eliġibbli

                              Baġit

                              Attwali

                                 A.1: Spejjeż tal-persunal

                                          1.

                                          Salarji

                                          2.

                                          Kontribuzzjonijiet

                                          3.

                                          Taħriġ professjonali

                                          4.

                                          Spejjeż tal-missjonijiet tal-persunal

                                          5.

                                          Kosti oħra tal-persunal

                                 A.2: Spejjeż tal-infrastruttura u operatorji

                                          1.

                                          Kera, ħlas u kosti ta’ manutenzjoni

                                          2.

                                          Spejjeżi relatati mal-installazzjoni, l-operat u l-manutenzjoni tal-apparat

                                          3.

                                          Deprezzament ta’ proprjetà mobbli u immobbli

                                          4.

                                          Kartolerija u provvisti għall-uffiċċju

                                          5.

                                          Spejjeż tal-posta u tat-telekomunikazzjonijiet

                                          6.

                                          Spejjeż għall-istampar, it-traduzzjoni u r-riproduzzjoni

                                          7.

                                          Spejjeż oħra tal-infrastruttura

                                 A.3: Spejjeż amministrattivi

                                          1.

                                          Spejjeż ta’ dokumentazzjoni (ġurnali, aġenziji tal-istampa, bażijiet tad-data)

                                          2.

                                          Spejjeż ta’ studji u ta’ riċerka

                                          3.

                                          Spejjeż legali

                                          4.

                                          Spejjeż ta’ kontabilità u awditjar

                                          5.

                                          Spejjeż amministrattivi mixxellanji

                                          6.

                                          Appoġġ lil partijiet terzi

                                 A.4: Spejjeż ta’ laqgħat u ta’ rappreżentanza

                                          1.

                                          Spejjeż ta’ laqgħat

                                          2.

                                          Parteċipazzjoni f’seminars u konferenzi

                                          3.

                                          Spejjeż ta’ rappreżentanza

                                          4.

                                          Spejjeż ta’ stediniet

                                          5.

                                          Spejjeż oħra relatati ma’ laqgħat

                                 A.5: Spejjeż marbuta ma’ informazzjoni u pubblikazzjoni

                                          1.

                                          Spejjeż ta’ pubblikazzjoni

                                          2.

                                          Ħolqien u tħaddim ta’ siti tal-Internet

                                          3.

                                          Spejjeż ta’ reklamar

                                          4.

                                          Tagħmir tal-komunikazzjoni (gadgets)

                                          5.

                                          Seminar u wirjiet

                                          6.

                                          Spejjeż oħra relatati mal-informazzjoni

                                 A.6: Allokazzjoni tal-“Proviżjoni biex tkopri l-spejjeż eliġibbli li jsiru fl-ewwel kwart tas-sena N+1”

                              A. SPEJJEŻ ELIĠIBBLI TOTALI

                                 Spejjeż ineliġibbli

                                          1.

                                          Allokazzjonijiet għal provvisti oħra

                                          2.

                                          Spejjeż finanzjarji

                                          3.

                                          Telf mill-kambju

                                          4.

                                          Pretensjonijiet dubjużi fuq partijiet terzi

                                          5.

                                          Oħrajn (li jridu jiġu speċifikati)

                                          6.

                                          Kontribuzzjonijiet in natura

                              B. SPEJJEŻ INELIĠIBBLI TOTALI

                              C. SPEJJEŻ TOTALI

                                 Dħul

                              Baġit

                              Attwali

                              D.1 Allokazzjoni tal-“Proviżjoni biex tkopri l-ispejjeż eliġibbli li jsiru fl-ewwel kwart tas-sena N”

                              Mhux applikabbli

                              D.2 Finanzjament tal-Parlament Ewropew allokat għas-sena N

                              D.3 Kontribuzzjonijiet tal-membri

                                          3.1

                                          mill-organizzazzjonijiet tal-membri

                                          3.2

                                          mill-membri individwali

                              D.4 Donazzjonijiet

                              D.5 Riżorsi proprji oħra

                              (li jridu jiġu speċifikati)

                              D.6. Imgħax fuq il-prefinanzjament

                              D.7. Kontribuzzjonijiet in natura

                              D. DĦUL TOTALI

                              E. profitt/telf (D-C)

                              F. Allokazzjoni ta’ riżorsi proprji għall-kont ta’ riżerva

                              G. Profitt/telf biex tiġi vverifikata l-osservanza tar-regola ta’ ebda profitt (E-F)

                     Nota: struttura indikattiva biss. L-istruttura vinkolanti tal-istima ta’ baġit għandha tiġi ppubblikata kull sena b’sejħa għal kontribuzzjonijiet.

                  Anness 2
                  PROGRAMM TA’ ĦIDMA
                  [jiddaħħal skont l-applikazzjoni tal-finanzjament]

               (1)  ĠU L 193, 30.7.2018, p. 1.

               (2)  ĠU L 317, 4.11.2014, p. 1.

               (3)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).

               (4)  Ir-Regolament (KE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).

               (5)  Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 rigward l-applikazzjoni ta' standards internazzjonali tal-kontabilità (ĠU L 243, 11.9.2002, p. 1).

               (6)  Ir-Regolament tal-Kunsill (Euratom, KE) Nru 2185/96 tal-11 ta’ Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolarijiet oħra (ĠU L 292, 15.11.1996, p. 2).

               (7)  Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta’ Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1).